
PRATARMĖ 


XV-XVI a. Vakarų Europoje įsigalėjo nauja meno srovė, atsira- 
dusi XIV a. visų pirma Italijoje (kiti tyrinėtojai nurodo net XIII a.) ir 
gyvavusi iki XVII a. — Renesansas, arba Atgimimas. Renesanso pa- 
saulėžiūra — humanizmas, iškeliantis žmogų kaip didžiausią verty- 
bę, aukštinantis jo fizinius ir dvasinius gebėjimus, kūno ir dvasios 
grožį. Humanistai atgaivino antikos tradicijas, jie perrašinėjo se- 
nuosius rankraščius ir patys kūrė traktatus lotynų kalba. Daugelis 
iškilių Renesanso žmonių pasižymėjo įvairiapusiais talentais, buvo 
išsilavinę daugelyje sričių: tai menininkai ir greta to mokslininkai, 
politikos veikėjai ir t. t. Paminėtini žymiausi humanistai: dailinin- 
kai (tai visų pirma) italai Leonardas da Vinčis, Rafaelis, Mikelandže- 
las Buonarotis, vokietis A. Diūreris, olandai Van Eikas, P. Breigelis; 
rašytojai Frančeskas Petrarka ir Džovanis Bokačas, prancūzas Fran- 
sua Rablė, olandas Erazmas Roterdamietis, anglai Tomas Moras ir 
Viljamas Šekspyras, ispanas Migelis de Servantesas Savedra ir t. t. 

XVI a. literatūroje atsirado naujas žanras, paskatintas minčių apie 
tobulesnę valstybės sąrangą, leidžiančią žmogaus asmenybei laisviau 
rutuliotis ir pasireikšti — socialinė utopija. Žymiausias šio žanro ats- 
tovas yra anglų humanistas, politikos veikėjas, rašytojas ir mąstyto- 
jas Tomas Moras (More). 

T. Moras gimė 1477 ar 1478 m. Londone. Jo tėvas užėmė aukš- 
tas pareigas to meto Anglijos visuomenės elite — buvo Aukščiausiojo 
karališkojo teismo teisėjas, tad galėjo užtikrinti sūnui deramą išsi- 
lavinimą ir studijas Oksfordo universitete, kuriame tvyrojo huma- 
nizmo dvasia. Čia T. Moras susipažino su graikų ir romėnų meni- 
ninkų ir mąstytojų traktatais, antikine pasaulėžiūra ir filosofija, gili- 
nosi į juos ir visam gyvenimui paliko sau pavyzdžiu. Po dvejų metų 
studijų Oksforde jis tęsė mokslus Teisės mokykloje, o ją baigęs tapo 
advokatu. 

Didelę įtaką T. Morui padarė pažintis su vienu iškiliausių to me- 
to Europos humanistų Erazmu Roterdamiečiu (beje, pastarasis savo 
garsųjį kūrinį „Pagiriamasis žodis Kvailybei“ parašė T. Moro 


paskatintas, šiam jį ir dedikavo). Erazmas Roterdamietis dedikaci- 
joje mini, jog T. Moras puikiai išmanė antikos kūrėjų veikalus ir jų 
idėjas, pats jaunystėje, sekdamas jų pavyzdžiu, kūrė eiles ir prozą. 

Dirbdamas advokatu, T. Moras taip pat buvo aktyvus visuome- 
nės narys, ėjo įvairias atsakingas pareigas valdžios institucijose: bu- 
vo ir teisėjas, ir šerifo padėjėjas, ir diplomatas, o vėliau tapo Angli- 
jos Karalystės lordu kancleriu, antruoju žmogumi po karaliaus. Tačiau 
visad išliko ištikimas savo paties nuomonei ir principams, tiesaus 
būdo, nelinkęs į kompromisus. Taigi netruko rastis vis aštrėjančių 
nesutarimų su karaliumi. Dėsninga to baigtis — T. Moras buvo pa- 
sodintas į kalėjimą ir nuteistas mirti. Bausmė įvykdyta 1535 m. lie- 
pos 7 d. 

Turint galvoje T. Moro gyvenimo kelią, dėsningas atrodo ir žy- 
miausio jo veikalo „Utopija“ atsiradimas. Knyga buvo pradėta rašy- 
ti 1516 m., o jos turinį geriausiai nusako platesnis pavadinimas: 
„Apie geriausią valstybės santvarką“. „Utopiją“ sudaro dvi dalys: 
pirmojoje kritiškai kalbama apie gyvenamojo meto Europos politi- 
nę ir socialinę santvarką, smerkiama absoliutinė monarchija, paro- 
doma privatinės nuosavybės sukeliamos turtinės nelygybės blogybės 
ir iš to besirandančios nelaimės ir ydos. Antrojoje dalyje (sekant an- 
tikos mąstytojais) piešiamas idiliškas idealios visuomenės, besi- 
tvarkančios demokratijos pagrindais, vaizdas. Utopijos saloje įteisin- 
ta žmonių lygybė, sąžinės laisvė, gerai sutvarkyta jaunosios kartos 
lavinimo ir ugdymo sistema, darbas čia bendras ir jo vaisiai padalija- 
mi teisingai, paisant saiko, paprastumo ir kuklumo, niekinant be- 
reikalingą prabangą ir tuščiagarbiškas puošmenas. Taip pat aptaria- 
mi ir kiti visuomeninės sąrangos reikalai: „Apie pareigūnus“, „Apie 
amatus“, „Apie karinius dalykus“, „Apie utopiečių tikėjimus“ ir t. t. 
T. Moro „Utopijos“ vertėjas į lietuvių kalbą Leonas Valkūnas reziu- 
muoja (cit. iš publikuojamo leidinio komentaro „Tomas Moras ir jo 


Utopija’): 


Be T. Moro „Utopijos” socialinio bei idėjinio reikšmingumo, 
reikia pažymėti didelę jos meninę vertę. T. Moras — puikus pa- 


sakotojas, mokąs trumpai, bet gyvai nupiešti portretą, taupiais 
štrichais parodyti veikėjų charakterius, taikliai pavaizduoti 
situacijas. Jo lotynų kalba, nors ir neprilygsta Erazmo Roter- 
damiečio kalbai, nepasiekia tokio grakštumo ir lengvumo, bet 
yra raiški ir skambi, jos intonacija didinga ir įtaigi: periodai 
teka kaip plačios vandeningos upės. 

Tomo Moro „Utopija“ pagrįstai yra laikoma vienu reikšmin- 
giausių humanizmo epochos veikalų. 


Agnė Ilešmantaitė 

AUKSO KNYGA, 

tokia pat naudinga kaip ir įdomi 
apie geriausią valstybės santvarką 
ir apie naująją 

Utopijos salą 


TOMAS MORAS. Utopija 


TOMAS MORAS SVEIKINA PETRĄ EGIDIJŲ 


Brangusis Petrai Egidijau!, man beveik gėda vos ne metams praėjus 
siųsti tau šitą knygutę apie utopiečių valstybę, nes jos tu, be abejo, 
laukei po pusantro mėnesio žinodamas, jog šitame darbe nereikia 
ko nors išgalvoti. Kita vertus, nė kiek negalvojau apie planą; turė- 
jau tiktai atpasakoti tą Rafaelio kalbą, kurios su tavimi klausiausi. 
Nebuvo nė vargo, stengiantis gražbyliauti: juk ir pasakotojo kalba 
negalėjo būti įmantri, nes buvo pasakyta be pasirengimo, staiga; be 
to, kaip žinai, kalbėjo žmogus, ne toks didelis lotynų kaip graikų 
kalbos mokovas, ir todėl šis mano pasakojimas kuo labiau priartės 
prie jo nerūpestingo paprastumo, tuo bus arčiau tiesos, o ja viena 
šiame darbe turiu rūpintis ir rūpinuosi. 

Prisipažįstu, mielasis Petrai, šita paruošta medžiaga tiek paleng- 
vino man triūsą, kad beveik jo ir nebeliko. Aišku, kad ir medžiagos 
išgalvojimui ir jos išdėstymui būtų reikėję nemenkų gabumų, tam 
tikro išsimokslinimo, be to, gerokai laiko ir stropumo; o jeigu būtų 
reikėję dalyką išdėstyti ne tik teisingai, bet ir iškalbingai, tai man 
būtų neužtekę nei laiko, nei strropumo. O dabar, dingus tiems rū- 
pesčiams, dėl kurių būtų reikėję tiek daug paprakaituoti, liko man 
vienintelis uždavinys — paprasčiausiai užrašyti tai, ką girdėjau, o tas 
darbas buvo visai menkas. Tačiau šiam „visai menkam dalykui“ per 
kitus mano darbus beveik neliko nė kiek laiko. Mat man reikia nuo- 
latos čia po teismus bastytis (vienas bylas vedu, kitų klausausi, tre- 
čiose tarpininkauju, ketvirtas sprendžiu, kaip teisėjas), čia lankyti vie- 
nus žmones iš pareigos, kitus — iš reikalo. Tuo būdu paskyręs kitiems 


Utopija — žodis, sudarytas iš dviejų graikų žodžių: u — neiginys ne ir żopos — 
vieta, t. y. nesanti vieta. Viename laiške savo draugui Erazmui Roterdamie- 
čiui Tomas Moras Utopiją vadina Nusquama (lot. žodis nusguam — niekur). 
'Petras Egidijus (1486-1533) — humanistas, Tomo Moro draugas. 

beveik visą dieną, kitą laiką atiduodu savo artimiesiems, o sau, t. y. 
literatūrai, nebepalieku nieko. 

Tikrai, grįžus namo, reikia pasikalbėti su žmona, paplepėti su vai- 
kais, pasišnekėti su tarnais. Šiuos pašnekesius laikau darbais, kuriuos 
būtinai reikia atlikti (būtinai, jeigu nenori pasidaryti svetimas savo 
namuose). Apskritai turi stengtis, kad būtumei itin malonus tiems, 
kuriuos, kaip tavo gyvenimo palydovus, yra davusi arba prigimtis, 
arba atsitiktinumas, arba pats esi pasirinkęs, tiktai nedera jų gadinti 
meilikavimu ar atlaidumu iš tarnų daryti ponus. Besisielojant minė- 
tais reikalais slenka dienos, mėnesiai ir metai. Kada gi čia rašyti? Tuo 
tarpu visai neminėjau miego, taip pat ir valgio, kuris daugeliui atima 
ne mažiau laiko kaip ir pats miegas, kuriam skiriama beveik pusė 
gyvenimo. O sau aš nutveriu tik tiek valandų, kiek nuvagiu nuo mie- 
go ir valgio; žinoma, tai maža, bet vis šis tas, todėl, kad ir lėtai, vis 
dėlto užbaigiau „Utopiją“ ir pasiunčiau tau, mielasis Petrai, kad ją 
perskaitytum ir man primintum, jeigu kas nors mano buvo praleis- 
ta. Tiesą sakant, šiuo atžvilgiu aš gerokai pasitikiu savimi ir net no- 
rėčiau, kad mano gabumai ir žinios būtų ne blogesnės už atminų, 
bet, žinoma, savim tiek nepasikliauju, kad manyčiau, jog negalėjau 
nieko užmiršti. 

Be to, ir mano augintinis Jonas Klementas“, kuris, kaip žinai, buvo 
drauge su mumis (aš mielai leidžiu jam dalyvauti kiekviename pokal- 
byje, iš kurio gali būti naudos, nes tikiuosi puikių vaisių iš augalo, 
emusio žaliuoti dėl jo užsiėmimų graikų ir lotynų raštais), sukėlė 
man didelių abejonių. Kiek atsimenu, Hitlodėjas* pasakojo, kad 


*Mano augintinis Jonas Klementas- Jonas Klementas išau- 
go Moro namuose, buvo didelis graikų kalbos mokovas, dirbo Oksfordo uni- 
versitete, o vėliau buvo gydytoju Londone (mirė 1572 m.). 
>Hitlodėjas- Moro nukaltas vardas: gr. k. Aythlos — plepalai, tuštybė, o 
antroji dalis gr. k. daios— prityręs, mokąs. To veikėjo prototipas, kaip nurodo 
kai kurie tyrinėtojai, galėjo būti istorinis, asmuo Gabrielis iš Bari, kuris buvo 
siūlęs reformų projektą Bažnyčios valstybei valdyti. 

Amauroto* tiltas per Anidro? upę yra penkių šimtų žingsnių ilgu- 
mo, o mano Jonas tvirtina, kad reikią atmesti du šimtus, kad upės 
platumas toje vietoje neviršijąs trijų šimtų žingsnių. Prašau tave, 
pasistenk viską prisimint. Jeigu ir tu taip manai, tai aš sutiksiu ir 
prisipažinsiu klydęs. O jeigu tu pats neatsimeni, tai taip ir paliksiu, 
kaip parašiau būtent taip, kaip aš atsimenu. Stengsiuosi kiek be- 
galėdamas, kad knygoje nebūtų kokios apgaulės, bet, kita vertus, 
abejotinais atvejais veikiau melą pasakysiu“, negu sąmoningai me- 
luosiu, nes geriau norėčiau būti garbingas kaip protingas žmogus. 

Iš tikrųjų šitame varge lengva bus padėti, jeigu apie tai pats suži- 
nosi iš Rafaelio arba paklausdamas, arba per laišką; tai reikėtų pada- 
ryti ir dėl kitos bėdos, mus ištikusios, nežinau ar dėl mano, ar dėl ta- 
vo, ar dėl paties Rafaelio kaltės. Mat nei mums neatėjo į galvą pa- 
klausti, nei jam pasakyti, kurioje Naujojo pasaulio dalyje yra Uto- 
pija. Žinoma, sutikčiau išpirkti šitą praleidimą nemenka pinigų su- 
ma, nes man ir gėda nežinoti, kurioje jūroje yra sala, apie kurią tiek 
daug kalbu, be to, prie mūsų yra vienas kitas žmogus, o ypač vienas, 
pamaldus vyras, teologas, degąs troškimu aplankyti Utopiją ne iš 
tuščio smalsumo ar geidimo pamatyti naują kraštą, bet kad galėtų 
ugdyti ir skleisti taip sėkmingai ten mūsų pradėtą tikėjimą. Norėda- 
mas šitą uždavinį deramai atlikti, jis nutarė rūpintis, kad jį popiežius 
tenai pasiųstų ir net būtų išrinktas utopiečių vyskupu. Jis net ne- 
pabūgo, kad to rango turėsiąs maldaute maldauti. Jis laiko, kad toks 
siekimas ne iš garbės ar naudos apskaičiavimų, bet iš pamaldumo yra 
šventas. 

Todėl prašau tave, mielasis Petrai, kreipkis į Hitlodėją pats, jei 
patogu, ar per laišką ir padaryk, kad į šį mano darbą neisiskverbtų 


*Amaurotas- gr. k. amauros — tamsus, aklas, nepažįstamas. 
>Anidroupė- gr. k. anydros - be vandens, vadinas, nesanti upė. 

ê Scholastai aiškino, jog „kas sako melą, tas pats neapsigauna, o kas meluoja, 
tas pats apsigauna“. 

apgaulė arba nebūtų praleista kokia tiesa. Pats nežinau, gal geriau 
jam parodyti pačią knygą. Be abejo, niekas kitas geriau už jį nejstengs 
pataisyti įsibrovusios klaidos, o ir jis pats negalės šito padaryti ne- 
perskaitęs, kas mano parašyta. Tuo būdu suprasi, ar jis sutinka, ar 
yra nepatenkintas, kad šį kūrinį aš parašiau. Juk jeigu jis pats buvo 
nutaręs aprašyti savo žygius, tai turbūt nepageidautų, kad šitai pa- 
daryčiau aš: tikrai nenorėčiau, paskelbdamas pasakojimą apie uto- 
piečių valstybę, pagrobti jam iš jo istorijos naujumo žiedą ir grožį. 

Tiesą sakant, ir pats dar nenusprendžiau, ar leisiu knygą. Mat 
žmonių skoniai yra tiek įvairūs, būdai tiek nepastovūs, sprendimai 
tiek kvaili, kad atrodo kur kas laimingesni maloniai ir smagiai gyve- 
ną savo malonumui negu tie, kurie kankinasi besirūpindami išleisti 
tai, kas kitiems, besibodintiems ar nedėkingiems, gali būti naudin- 
ga ar malonu. Labai daug žmonių literatūros nežino, o daugelis ją 
niekina. Nemokša armeta kaip stačiokiškumą viską, kas nėra visai 
nemokšiška. Gudreivos atmeta, tarsi lėkštybę, viską, kas nėra 
paskaninta suplėkusiais žodžiais. Kai kuriems patinka tik senienos, 
daugeliui — tik tai, kas sava. Vienas yra toks niūrus, kad nepripažįsta 
juokų; kitas — tiek nesąmojingas, kad nepakenčia sąmojaus; kai ku- 
rie yra tokie nenuovokūs, kad bijo pašaipos lyg pasiutusio šuns įkąs- 
tas vandens; kiti yra tiek nepastovūs, kad sėdėdami teigia viena, o 
atsistoję ką kita. Vieni sėdi smuklėse ir prie vyno taurių sprendžia 
apie rašytojų gabumus, su dideliu orumu smerkdami visa, ką tik 
panori, pešiodami po plaukelį kiekvieno raštus, o patys jaučiasi sau- 
gūs, „ietimi nepasiekiami“, kaip sako graikai. Šie jaunuoliai yra tiek 
nugluodinti ir iš visų pusių nuskusti, kad neturi garbingo vyro nė 
plaukelio, už kurio būtų galima juos nutverti. Be to, kai kurie yra 
tiek nedėkingi, kad, didžiai prisidžiaugę kūriniu, neima labiau my- 
lėti Kūrėjo. Jie tarsi nemandagūs svečiai, kurie po gausios ir skanios 
puotos sotūs traukia namo nepadėkoję kvietėjui. Na, ir kelk savo 
lėšomis puotą tokio išlepinto skonio, nepastovių nuotaikų, be to, 
tokios nemaršios ir dėkingos širdies žmonėms! 

Šiaip ar taip, mielasis Petrai, sutvarkyk su Hitlodėju tai, apie ką 
kalbėjau. Paskui visai laisvai galėsiu šiuo reikalu naujaip nuspręsti. 
Beje, užbaigęs rašymo darbą, dabar, anot patarlės, vėlai atgavau pro- 
tą; todėl, jeigu tai sutinka su Hitlodėjo noru, ateityje dėl knygos lei- 
dimo prašysiu draugų, o pirmiausia tavo patarimų. 

Likite sveiki, mielasis Petrai ir tavo puikioji žmona, mylėk mane 
kaip paprastai, o aš tave net labiau negu paprastai. 

Įžymaus vyro 
RAFAELIO HITLODĖJO 


pašnekesio 
apie geriausią valstybės santvarką 


PIRMOJI KNYGA, 


kurią atpasakojo šlovingas vyras 
Tomas Moras, 

garsusis Britanijos miesto Londono 
pilietis ir vikontas 


Nenugalimasis Anglijos karalius Henrikas, tuo vardu vadinamas 
aštuntasis, pasižymįs visomis žymaus valdovo dorybėmis, turėdamas 
ginčų su šviesiausiuoju Kastilijos valdovu Karoliu", pasiuntė į Fland- 
riją mane, kaip palydovą ir draugą nepalyginamam vyrui Kutbertui 
Tunstalui“, kurį neseniai, visų pasitenkinimui, karalius buvo pasky- 
ręs archyvų viršininku. Jam pagirti nieko nepasakysiu, tik ne iš bai- 
mės, kad draugystė su juo gali neparodyti mano tikro nuoširdumo, o 
todėl, kad aš negaliu deramai išaukštinti jo gabumų ir mokslingu- 
mo: jis yra tiek žinomas ir visur tiek šlovinamas, kad, sumanęs jį pa- 
girti, „mėginčiau žvake saulę apšviesti“, kaip sako patarlė. 

Kaip buvo susitarta, Briugėje? susitiko su mumis visi valdovo atsto- 
vai, visi žymūs vyrai. Jų vadas ir galva buvo Briugės gubernatorius, o 


7 Ginčas tarp anglų karaliaus Henriko VIII (1491-1547) ir Ispanijos princo 
Karolio dėl prekybos su Nyderlandais. 

*Kutbertas Tunstalas(1474-1559) - Erazmo ir Moro draugas, ėjęs 
Anglijoje keletą pareigų. 


*Briugė- Flandrijos miestas. 

pasiuntinybės lūpomis ir širdimi — Jurgis Temsicijus!“, Kaselio ka- 
tedros valdytojas, žmogus iškalbingas ne tik per darbą, bet ir iš pri- 
gimties. Be to, jis buvo puikus teisės žinovas ir su savo gabumais, di- 
deliu patyrimu mokėjo puikiai vesti derybas. Po keleto susitikimų 
ne visai sutarėm kai kuriais klausimais, ir jie, atsisveikinę su mumis, 
išvyko keletui dienų į Briuselį sužinoti valdovo valios. Aš tuo laiku, 
pasinaudojęs aplinkybėmis, nukeliavau į Antverpeną. 

Ten mane beviešinų ėmė lankyti daug žmonių, bet už kitus mie- 
lesnis svečias buvo Petras Egidijus, pats kilęs iš Antverpeno, susilau- 
kęs didelio savųjų pasitikėjimo ir pagarbos, o vertas dar daugiau. 
Nežinau, ar tas jaunuolis išsiskiria iš kitų mokytumu, ar padorumu, 
nes jis yra ir puikus žmogus, ir labai išsilavinęs. Be to, jis yra labai tei- 
singas visiems, o draugams toks širdingas, toks meilus, toks ištiki- 
mas, toks prieraišus, kad vargu rasi kitą, kurį draugystės požiūriu 
galėtum su juo lyginti. Jis kuklus kaip retas kas; labiau nei kitiems 
jam svetimas apsimetimas, nė viename žmoguje nerasi tokio protin- 
go paprastumo. Kalba jo tiek graži, sąmojus jo tiek neužgaulus, kad 
malonus bendravimas su juo ir nepaprastai smagūs pašnekesiai pa- 
lengvino man gimtinės, namų židinio, žmonos ir vaikų ilgesį, kuris 
mane smaugte smaugė, nes jau daugiau kaip keturis mėnesius nebu- 
vau buvęs namie. 

Kartą užsukau pasimelsti į Mergelės Marijos šventovę, kuri yra 
labai puikus statinys ir visada sausakimša žmonių. Pasibaigus pa- 
maldoms, buvau begrįžtąs į viešbutį, bet visai netikėtai išvydau Pet- 
rą, besikalbantį su vienu jau senyvu svetimšaliu, kurio veidas nude- 
gęs, jis pats užleidęs barzdą, o ant peties nerūpestingai užsimetęs 
apsiaustą: išvaizda ir apsirengimu atrodė man laivo savininkas. Pa- 
stebėjęs mane, Petras tuoj prieina ir sveikinasi. Norėjau jam atsakyti, 
bet jis patraukia mane į šalį ir klausia: „Ar matai šitą vyrą?“ (Kartu 


"Jurgis Temsicijus — belgų politinis veikėjas ir rašytojas, miręs 

parodo tą, su kuriuo mačiau jį kalbant.) „Ketinau, — pridūrė jis, — 
tiesiai iš čia vesti jį pas tave!“ „Jeigu būtumėt atėję, man būtų buvę 
labai malonu dėl tavęs“, — atsakiau. „Ne, — tarė Petras, — jeigu paži- 
notum tą žmogų, tai tik dėl jo būtų malonu. Mat nėra pasauly kito 
tokio žmogaus, kuris galėtų tau tiek pripasakoti apie nematytus 
žmones ir žemes, o aš žinau, kad tu baisus tokių pasakojimų mė- 
gėjas.“ „Vaidinasi, — sakau, — labai neblogai aš atspėjau. Mat vos tik 
jį pamatęs, tuojau supratau, kad jis — jūrininkas.“ „(O vis dėl to, — 
pareiškė Petras, — tu labai suklydai. Tiesa, jis plaukiojo jūromis, 
bet ne kaip Palinūras!!“, o kaip Uliksas!?, tiksliau sakant — kaip 
Platonas’. Mat šitas Rafaelis — toks jo vardas, o pavardė Hitlodėjas 
— išmano lotynų kalbą, o graikiškai moka puikiausiai: šios kalbos jis 
stropiau mokėsi negu romėnų, nes visiškai buvo atsidavęs filosofi- 
jai, o šitoje srityje, kaip jis sužinojo, lotyniškai nėra sukurta nieko 
reikšminga, neminint kai kurių Senekos““ ir Cicerono“? kūrinių. Pa- 
likęs broliams paveldėtą turtą, kuris jam atiteko tėviškėje (jis — lu- 
zitanietis), trokšdamas prisidėjo prie Amerigo Vespučio!“ ir buvo 
nuolatinis jo palydovas paskutinėse trijose kelionėse iš tų keturių, 
apie kurias jau visur žmonės skaito, bet iš paskutinės su juo nebegrį- 


"Palinūras- Vergilijaus poemos „Eneidos“ vyriausio veikėjo Enėjo 
vairininkas. Pagal legendą Palinūrą, bevairuojantį laivą, apėmęs miegas, ir jis 
įkritęs į jūrą. Išmestas į Italijos krantą, Palinūras buvęs nužudytas vietinių 
gyventojų. 

2 U li ksa s (arba Odisėjas) — „Odisėjos“ vyriausias herojus, ilgai klaidžiojęs 
po jūras: „daugio Žmonių jisai matė, tvirtoves ir būdą pažino“. 

BP laton as- žymus graikų filosofas (427—347 m. pr. Kr.), kelis kartus 
keliavęs po graikų pasaulį, norėdamas įsigyti žinių ir paskleisti savo mokslą. 
"4 S e n e k a — romėnų filosofas, dramaturgas (1—65 m.), savo kūriniuose pro- 
pagavęs stoikų mokslą. 

15 Ciceron a s (106—43 m. pr. Kr.) — vienas iš žymiausių romėnų kalbė- 
tojų, palikęs daug, kalbų, retorinių bei filosofinių traktatų ir laiškų. 
'*Amerigas Vespučis(1451-1512)- keliautojas, kelis kartus lankę- 
sis Naujajame Pasauly ir jį aprašęs. Jo vardu naujosios žemės buvo pavadin- 

žo. Mat Rafaelis labai stengėsi ir iš Vespučio išgavo sutikimą būti su 
tais dvidešimt keturiais vyrais, kurie buvo palikti tvirtovėje!” baigian- 
tis paskutinei kelionei. Tuo būdu jis buvo paliktas pagal būdą, la- 
biau linkusį klajoti negu domėtis piliakalniais tėvynėje. Mat jis 
nuolatos kartoja tokius posakius: „Urnos kas neturi, tą dangus už- 
kloja.“! ir „Iš visur į dangų tiek pat esti kelio!?.“ Jei Dievas nebūtų 
buvęs palankus, tokios mintys jam būtų daug atsiėjusios. 

Paskui, išvykus Vespučiui, jis su penkiais draugais, pasilikusiais 
tvirtovėje, aplankė daug šalių ir nuostabiu būdu pateko į Taproba- 
nę“, iš ten nukako į Kalikvitą?', kur, suradęs luzitaniečių laivą, neti- 
kėtai grįžta į tėvynę. 

Po šito pasakojimo padėkojau Petrui, kad buvo man toks paslau- 
gus ir pasirūpino, kad aš pasidžiaugčiau to asmens kalba, su kuriuo 
pasišnekėti, kaip jis tikėjosi, man bus malonu. Tada atsigręžiu į Ra- 
faelį. Pasisveikinę ir pasakę įprastinius žodžius, kuriuos visada sako 
pirmą kartą susitikę nepažįstami, traukiame į mano namus ir ten, so- 
de susėdę ant suolelio, užkloto velėnomis, pradedam kalbėtis. 

Rafaelis mums papasakojo, kaip, Vespučiui išvykus, jis pats ir jo 
bičiuliai, pasilikę tvirtovėje, susitikimais ir meiliu elgesiu pamažu įsi- 
teikė tos šalies žmonėms. Todėl tarp jų ne tik neskriaudžiami gyve- 
no, bet net su jais artimai susidraugavo. Pagaliau jie suartėjo su vie- 
nu valdovu (tos šalies pavadinimą ir jo vardą pamiršau) ir susilaukė 
jo malonės. Per jo dosnumą, pasakojo Rafaelis, jis pats ir penki jo 


"Palikti tvirtovėje: toks atsitikimas buvo Vespučio kelionėse 
1503 m.; toji tvirtovė Brazilijoje - Kabas Frijas. 

'8 „Urnoskas...- Lukano, I a. rašytojo, eilutė iš jo poemos („Forsalija“, 
VII, 819). 

P,Iš visur į dangų tiek pat esti kelio“- žodžiai iš 
Cicerono veikalo („Tuskulo pašnekesiai“, I, 104), priskiriami filosofui 
Anaksagonei. 

2 Taprobanė-sala Indijos vandenyne, spėjama, Ceilonas. 

2? Kalikvitas- miestas Indijoje. 

draugai gavę maisto ir daug pinigų kelionei ir labai patikimą vedlį, 
kuris turėjo juos vesti (per vandenį plaukė plaustais, o per sausumą 
ratais važiavo) pas kitus valdovus, pas kuriuos keliavo su palankiais 
atsiliepimais. 

Po daugelio dienų kelionės, Rafaelio žodžiais tariant, jie radę daug 
tvirtovių, miestų ir tankiai gyvenamų, visai neblogai sutvarkytų vals- 
tybių. 

Mat prie pusiaujo, į vieną ir kitą pusę nuo jo, beveik visoje erdvė- 
je, kiek apima Saulės orbita, plyti plačios dykumos, išdžiūvusios nuo 
nuolatinės kaitros. Jose visur nešvaru, visi daiktai atrodo niūrūs, rūs- 
ti ir nedirbama žemė, gyvena ten žvėrys ir ropliai, pagaliau ir žmo- 
nės, tokie pat laukiniai kaip pabaisos ir ne mažiau kenksmingi. Bet 
toliau važiuojant viskas švelnėja: orai ne tokie karšti, žemė maloniai 
žaliuoja, gyvūnai ne tokie plėšrūs. Pagaliau pasirodo tautos, dideli ir 
maži miestai, o tarp jų sausumoje ir jūroje vyksta nuolatinė prekyba 
tiek vienų su kitais, tiek ir su kaimynais ir net su tolokai gyvenančio- 
mis padermėmis. 

Jis galėjęs aplankyti daugybę šalių visomis kryptimis todėl, kad 
bet koks laivas, taisydamasis plaukti, tiek jį, tiek jo bičiulius mielai 
paimdavęs. Jis pasakojęs, jog laivai, jų matyti pirmutinėse šalyse, bu- 
vę plokščiais dugnais ir jų burės iš susiūtų papiruso lapų arba iš kark- 
lų, o kitur — iš odų. Kiek vėliau jie išradę kanapines bures, smailius 
dugnus, pagaliau laivus, visu kuo panašius į mūsų. Jūreiviai buvo 
gerai susipažinę su jūromis ir orais. 

Sakėsi, kad jis pasidaręs jų tarpe nuostabiai įtakingas žmogus, 
išmokęs juos naudoti magnetinę adatą, apie kurią anksčiau jie nieko 
nežinojo, todėl su baime žiūrėdavę į jūrą ir leisdavęsi į ją tiktai va- 
sarą. Dabar, pasitikėdami šituo akmeniu, jie niekina žiemą. Dėl to 
tie jūreiviai tapę veikiau nerūpestingi kaip saugūs; ir atsiradęs pa- 
vojus, kad tas daiktas, kuris, jų nuomone, turėjęs teikti daug nau- 
dos, per jų neprotingumą galįs būti didelių nelaimių priežastim. 

Išpasakoti, ką jis matęs kiekvienoje šalyje, būtų per daug ilga ir 
visai netiktų šio veikalo sumanymui. Galbūt apie tai pakalbėsiu ki- 

toje vietoje. Žinoma, visų pirma itin naudinga bus susipažinti su 
tomis teisingomis ir išmintingomis priemonėmis, kurias jis pastebė- 
jo kai kuriose gerai sutvarkytose tautose. Apie tai su didžiausiu 
smalsumu jį klausinėjome, o jis labai mielai pasakojo. Tuo tarpu čia 
neminime visų klausimų apie pabaisas, nes tai nėra jokia naujiena. Iš 
tikrųjų, su plėšriomis scilėmis**, celenomis*?, žmones ryjančiais lest- 
rigonais2* ir panašiomis nežmoniškomis baidyklėmis galima susidur- 
ti beveik visur, o piliečių, išauklėtų sveikais ir protingais dėsniais, bet 
kur nesurasi. 

Tose naujose tautose Rafaelis pastebėjęs daug klaidingų nutari- 
mų, bet paminėjęs nemažai ir tokių, iš kurių galima imti pavyzdį, 
kaip reikėtų taisyti mūsų miestų, tautų padermių ir karalysčių klai- 
das. Apie tuos naudingus dalykus, kaip esu sakęs, žadu pakalbėti kito- 
je vietoje. O dabar ryžtuosi dėstyti tik tai, ką jis yra pasakojęs apie 
utopiečių papročius ir tvarką, bet pradžioje atpasakosiu tą pašne- 
kesį, kuris tarsi kelrodis paskatino paminėti šitą valstybę. Labai pro- 
tingai išskaičiavęs vienų ir kitų tautų klaidas, ir vienur ir kitur labai 
gausias, Rafaelis pradėjo kalbėti apie išmintingas apsaugos priemo- 
nes, kurių imasi mūsiškiai ir anieji. Kiekvienos tautos papročius ir 
tvarką dėstė taip, kad atrodė, jog, patekęs į kokią vietą, jis būtų ten 
gyvenęs visą gyvenimą. Juo susižavėjęs, Petras sušuko: 

— Mielas Rafaeli, stebiuosi, kodėl tu nepritapai prie kokio kara- 
liaus, gerai žinau, kad kiekvienam iš jų labai įtiktum, nes, būdamas 
tiek mokytas ir tiek pažindamas vietas ir žmones, sugebėtum ne tik 
linksminti, bet ir pavyzdžių nurodyti ir gerų patarimų duoti. Be to, 


2 Scilė - graikų mitologijoje pabaisa su šešiom galvom, ilgais kaklais, 
aštriais nagais, gyvenusi Mesinos sąsiaury. 

2 Celena (arba Kelenė) — mitinė pabaisa, viena iš harpijų, mergaitės vei- 
du, didžiuliais nagais. 

*Lestrigonai- mitologinė tauta, su kuria susidūręs Odisėjas savo 
kelionėse. Lestrigonai buvę žmogėdros. 

puikiausiai sutvarkytum ir savo reikalus ir teiktum didelę paramą sa- 
vo artimiesiems. 

— Dėl artimųjų, — atsakė Rafaelis, — nelabai jaudinuosi, manau 
savo pareigą jiems atlikęs, nes, būdamas ne tik sveikas ir žvalus, bet ir 
jaunas, išdalijau giminaičiams ir draugams savo turtą, kai kiti jo at- 
sisako seni ir ligoti, bet ir tada atsisako nenorom, negalėdami ilgiau 
jo išlaikyti. Manau, kad mano artimieji patenkinti tuo mano dos- 
numu: nebereikalaus ir nebelauks, kad aš dėl jų likčiau tarnauti 
karaliams. 

— Gerai sakai! — tarė Petras. — Ir man atrodo, kad karaliams tu ne- 
tarnausi, bet jiems patarnausi. 

— Bet tai yra, — atsakė Rafaelis, — vienu skiemeniu daugiau kaip 
„tarnauti“. 

— O aš, — pareiškę Petras, — taip galvoju: vadink, kaip nori, tą 
darbą, bet jis vis tiek yra kelias, kuriuo gali padėti ne tik atskiriems 
asmenims, bet ir visuomenei taip pat pagerinti savo būklę. 

— Ar ji gali pagerėti, - paklausė Rafaelis, — tuo keliu, į kurį netrau- 
kia širdis? Dabar gyvenu kaip noriu, o tokia dalia, mano manymu, 
tik labai nedaugelio iš purpuru dėvinčių! Pakanka tokių, kurie sie- 
kia valdovų draugystės, todėl argi manai, kad bus didelis nuostolis, 
jeigu pastarieji turės išsiversti be manęs, ar vieno kito, panašaus į 
mane? 

— Mielas Rafaeli, — pasakiau, — aišku, kad tu netrokšti nei turtų, 
nei galios, o aš, be abejo, tokio nusistatymo žmogų ne mažiau ger- 
biu ir aukštinu, kaip ir vieną iš tų, kurių rankose didžiausi turtai. 
Bet, man atrodo, gerai pasielgsi ir išsaugosi taurios, filosofiškos savo 
širdies orumą, jeigu savo gabumus ir veiklumą, net su nuostoliais 
sau, paskirsi visuomenės reikalams; o to niekada neįstengsi padaryti 
sėkmingiau, kaip tapęs didžio valdovo patarėju ir įkvėpdamas jam — 
tikrai žinau, kad taip padarysi — gerų ir taurių minčių. O iš valdovo, 
lyg iš kokio neišsenkamo šaltinio, į visą tautą liejasi visokio gėrio ar 
blogio srovė. Iš tikrųjų, tu esi tiek tobulai mokytas, kad net be di- 
delės gyvenimiškos praktikos, o tik su visapusiška patirtimi (kad ir 

be jokio mokytumo), gali būti puikiausias patarėjas bet kuriam 
karaliui... 

— Dvigubai klysti, mielasis Morai, — atsakė Rafaelis: — pirmiausia 
turėdamas galvoje mane, o antra, ir patį reikalą. Mat neturiu tokių 
sugebėjimų, kokius tu priskiri, o jeigu ir turėčiau, tai, atlikdamas 
darbą su būdingu man atvangumu, nepadaryčiau valstybei jokios 
naudos. Pirmiausia, dauguma valdovų mieliau rūpinasi kariniais 
mokslais (apie kuriuos nieko neišmanau ir nenoriu išmanyti) negu 
palaiminga taikos veikla. Be to, valdovai sielojasi, kaip leistinu ar ne- 
leistinu keliu įsigyti naujų karalysčių, o nesirūpina įsigytas gerai tvar- 
kyti. Reikia pridurti, kad iš visų patarėjų nėra nė vieno, kuris iš tik- 
rųjų būtų tiek išmintingas, kad nepasigestų kito patarimų, arba ta- 
riasi toks išmintingas esąs, kad nebenori pritarti svetimai nuomo- 
nei. Bet būna ir kitaip: patarėjai meilikaudami pritaria kvailoms nuo- 
monėms tų, kurie karaliams turi didžiausios įtakos, trokšdami tuo 
pataikavimu susilaukti jų palankumo. Ir pačios prigimties taip sutvar- 
kyta, kad kiekvienam malonūs savi kūriniai. Juk ir varnui meilūs sa- 
vi varniukai, ir beždžionei patinka jos beždžioniukas. 

Todėl, jeigu tame ratelyje žmonių, kurie arba nekenčia svetimos 
nuomonės arba pirmenybę teikia savajai, kas nors ims pasakoti, jog 
apie įvykį iš senų laikų jis skaitęs ar regėjęs kitose šalyse, tai klausy- 
tojai į tokį pažiūrės taip, tarsi pasklidusi šlovė apie jų išmintingumą 
atsidurtų pavojuje ir jie būtų laikomi baisiausiais kvailiais, jeigu ne- 
įstengs ko nors sugalvoti, kas galės apjuodinti kitų išmonę. Jeigu 
trūksta kitų priemonių, tada griebiasi tokios: tai, sako jie, patiko mū- 
sų proseneliams, o kad mes galėtume prilygti jiems išmintimi! Taip 
pasakę ir nusiramina tikėdamiesi, jog tokiais žodžiais bus puikiai 
apsigynę. Tarytum būtų didelis pavojus, jei kas pasirodys išmin- 
tingesnis už savo protėvius, o jei kas anųjų galų gale buvo labai gerai 
patvarkyta, tai ramia širdimi paliekame galioti. Bet jei kokiu reikalu 
galima buvo ką protingesnio sugalvoti, tai nusitvertam tokio įrody- 
mo ir įsikandę jo laikomės. Su tokiais išdidžiais, kvailais ir aikštin- 

gais sprendimais aš ne kartą susidurdavau kitose vietose, o ypač kar- 
tą šitai pastebėjau ir Anglijoje. 

— Sakyk, susimildamas, — klausiu aš, — buvai ir mūsų šaly? 

— Taip, buvau! — jis atsakė. — Ten išgyvenau keletą mėnesių, ne- 
trukus po vakarinių anglų” pralaimėjimo pilietiniame kare prieš ka- 
ralių. Bet tas maištas buvo numalšintas, be gailesčio sutriuškinus 
sukilėlius. Tuo metu likau daug skolingas garbingajam tėvui Jonui 
Mortonui,*“, Kanteberio archivyskupui ir kardinolui, tuo metu ir 
Anglijos kancleriui. Šis vyras, mielasis Petrai (aš kreipiuosi į tave, nes 
Moras žino, apie ką pasakysiu), vertas pagarbos ne tik savo autori- 
tetu, bet ir protingumu bei taurumu. Jis buvo vidutinio stoto, nors ir 
senyvas, bet dar stiprus. Jo veidas kėlė pagarbą, o ne baimę. Bend- 
raudamas su kitais, jis būdavo malonus, bet rimtas ir orus. Jam kar- 
tais užeidavo noras pasirodyti per daug rūsčiam su prašytojais, bet be 
žalos jiems: tuo būdu tik norėdavo sužinoti, kiek kuris turi išradin- 
gumo ir kokių užmojų. Kiekvieno drąsumas, kuris buvo tarsi įgim- 
tas ir jam pačiam (tiktai be įžūlumo), jį didžiai džiugindavo: tokį 
žmogų jis pripažindavo tinkamu tarnybinėms pareigoms. Jo kalba 
būdavo daili ir išraiškinga. Jis buvo didelis teisės žinovas, pasižymėjo 
nepalyginamu sąmojingumu, nuostabia atmintimi. Šias nepapras- 
tas įgimtas savybes jis išrutuliojo besimokydamas ir besilavindamas. 

Kol ten buvau, mačiau, jog karalius visiškai tikėdavo jo patari- 
mais, o valstybė daugelių atvejų jais remdavosi. Beveik nuo pačios 
jaunystės, tiesiog iš mokyklos suolo, pateko jis į rūmus, per visa am- 
žių turėjo svarbių reikalų ir, nuolatos plakamas aikštingo likimo, tarp 
daugybės pavojų sukaupė didžiulį valstybinį patyrimą, kuris, tuo bū- 
du įgytas, nelengvai pradingsta. 


23 1491 m. Kornvalio grafystės gyventojai sukilo prieš karalių, bet maišti- 
ninkai buvo numalšinti. 

* Jonas M orton as (1420-1500) - žymus anglų politinis veikėjas, 
Moro bičiulis. 

Laimingai susiklosčius aplinkybėms, vieną dieną teko man sėdėti 
su juo prie stalo; ten pat sėdėjo ir vienas pasaulietis, jūsų įstatymų ži- 
novas. Nebežinau, kokios dingsties paskatintas, jis rado progą išsa- 
miai girti tuos griežtus įstatymus, kurie buvo tuo metu taikomi va- 
gims: jis pasakojo, kad jų kartais po dvidešimt pakardavo vienose 
kartuvėse. Jo žodžiais tariant, juo labiau stebėtina, kad tokia dau- 
gybė, lyg pikto likimo skatinamų, plėšikauja, nors tik vienam kitam 
pasiseka pasprukti nuo mirties bausmės. 

Tada, įsidrąsinęs laisvai kalbėti kardinolo akivaizdoje, pareiškiau: 

— Nėra čia ko stebėtis! Toks vagių baudimas ir neteisingas, ir 
valstybei naudos neduoda. Tokia bausmė per daug žiauri ir neatgrasi- 
na nuo vagysčių. Iš tikrųjų, paprasta vagystė nėra toks didelis nusi- 
kaltimas, kad už jį reiktų kirsti galvą, o kita vertus, nėra ir tokios 
bausmės, kuri atgrasintų nuo plėšimų neturinčius kito būdo pra- 
gyvenimui. Šiuo atžvilgiu ne tik jūs, bet ir gera dalis žmonių šiame 
pasaulyje, matyt, elgiasi, kaip blogi auklėtojai, kurie mieliau moki- 
nius plaka, negu moko. Iš tikrųjų, vagiui yra skiriamos sunkios ir 
baisios kankynės, o daug geriau reikėjo pasirūpinti, kad jis turėtų 
šiokių tokių išteklių pragyvenimui, kad niekam nebūtų tokios žiau- 
rios būtinybės iš pradžių vogti, o vėliau žūti. 

— Šiuo atžvilgiu, — atsakė jisai, — pakankamai pasirūpinta; yra 
amatų, yra žemdirbystė: žmonės gali palaikyti gyvybę, jeigu tik patys 
neįsimanys elgtis blogai. 

— Ne, tu taip neišsisuksi, — atsakiau aš. — Visų pirma nekalbėki- 
me apie tuos, kurie dažnai grįžta namo suluošinti karuose svetur ar 
pilietiniuose, kaip kad buvo neseniai tarp jūsų mūšyje prie Kornva- 
lio, o ankstėliau — po mūšių Prancūzijoje. Už valstybę ar už karalių 
netekę sąnarių, nebegali dėl luošumo imtis buvusių verslų, o dėl 
amžiaus nebejstengia išmokti naujų. Bet, sakau, šių neminėkime, nes 
karai būna tam tikrais laikotarpiais. Pažvelkime į tai, kas atsitinka 
kiekvieną dieną. 

Pirmiausia yra daugybė kilmingųjų: jie tarytum tranai gyvena nie- 
ko neveikdami, maitinasi kitų triūsu, didindami pajamas, savo dva- 

rų nuomotojams lupa devynis kailius. Tik tokį taupumą tepripa- 
žįsta šitie žmonės, šiaip išlaidūs, kol tampa visiški elgetos. Dar reikia 
pridurti, kad šiuos aristokratus supa begalinė dykinėjančių palydovų 
minia, niekada nesimokiusi susirasti maisto. Bet vos tik ponas mirš- 
ta arba patys tarnai suserga, tuojau išmetami laukan. Šeimininkai 
mieliau maitina dykūnus kaip ligonius, o dažnai mirusiojo įpėdinis 
nejstengia išlaikyti tėvo šeimynos. Todėl ir badmiriauja jie smarkiai, 
jeigu tik nepradeda baisiai plėšikaut. Ką gi darys? Juk kai beklai- 
džiodami nuplėšia drabužius ir netenka sveikatos, tai ligotų ir skar- 
maluotų priimti nebemalonėja kilmingieji, nedrįsta ir valstiečiai. 
Pastarieji žino, kad žmogus, švelniai išauklėtas dykystėje ir sma- 
gumuose, su špaga prie šono ir skydu rankoje įprato rūškanu veidu 
išdidžiai žiūrėti į visus kaimynus ir, lygindamas su savimi, visus nie- 
kinti, o netinka už skurdų atlyginimą ir menką maistą tarnauti var- 
guoliams su kastuvu ir kauptuku. 

Į tai mano pašnekovas pareiškė: 

— Betgi mums ir reikia pirmiausia palaikyti šio luomo žmones: 
juose, kaip aukštesnio ir tauresnio užmojo žmonėse, — palyginti su 
amatininkais ir žemdirbiais, — jeigu tik kiltų karas, ir slypi visa mū- 
sų kariuomenės jėga ir stiprybė. 

— Puiku, — sakau aš, — tokiu pačiu pagrindu galėtumei sakyti, kad 
karo dėlei reikia remti ir vagis, kurių, be abejo, niekada neatsikratysi- 
te, kol turėsite šių rūmininkų. Juk ir plėšikai gali būti vikrūs kariai, o 
iš kitos pusės kariai nėra patys didžiausi suglebėliai tarp plėšikų. Tai- 
gi abu šie verslai puikiai dera. Tiesą sakant, ši yda, kad ir paplitusi 
tarp jūsų, nėra būdinga tik jums: ji bendra beveik visoms tautoms. 
Prancūziją niokoja kitas dar baisesnis maras: visa šalis net taikos me- 
tu (jeigu tai galima pavadinti taika) apspista ir apgulta samdinių ka- 
rių, pakviestų tokiu pačiu įsitikinimu, kokiu jūs ryžotės čia maitinti 
dykūnus tarnus. Šitie išmintingieji kvailiai nusprendė, jog valstybės 
gerovė priklauso nuo to, ar yra visą laiką pasiruošusi, stipri ir gerai 
ginkluota įgula daugiausia iš veteranų: jie, mat, nepasitiki naujokais. 
Todėl šitiem politikam karas reikalingas, bent tuo tikslu, kad turėtų 

prityrusių karių, turinčių už dyka smaugti žmones, kad, kaip sąmo- 
jingai pasakęs Salustijus”, per dykystę neimtų stingti jų ranka ir dvasia. 

Prancūzija pati iš savo bėdų patyrė, kokia baisi pražūtis — laikyti 
šitokias bjaurybes, tą patį rodo ir romėnų, kartaginiečių, sirų ir dau- 
gelio kitų tautų pavyzdžiai. Šių visų tautų kariuomenės sugriovė vie- 
na ar kita proga ne tik jų valstybę, bet sunaikino jų laukus ir pačius 
miestus. O kad nera didelės būtinybės kareivius telkti, aišku iš to, 
kad net prancūzų kariai, kovose užgrūdinti, susidūrę su jūsų naujo- 
kais, ne dažnai gali pasigirti pergale. Plačiau apie tai nekalbėsiu, kad 
neatrodyčiau jums pataikaująs. Bet negalima manyti, kad jūsų mies- 
tiečiai, amatininkai arba paprasti ir šiurkštūs žemdirbiai labai bijosi 
tų dykinėjančių aristokratų palydovų; gal tik dėl kūno sudėjimo ne- 
pasižymį jėga ir drąsumu arba kurių narsumą palaužęs neturtas. To- 
dėl nėra jokio pavojaus, kad stiprūs ir sveiki žmonės (juk aristokra- 
tai tik rinktinius teikiasi tvirkinti), dabar nykstą bedykinėdami arba 
silpstą beveik nuo moteriškų užsiėmimų, taps ištižėliais, jeigu tik bus 
parengti gyvenimui, išmokę naudingų amatų, užgrūdintu vyriškais 
darbais. Šiaip ar taip, man atrodo, valstybei nėra naudinga, laukiant 
karo, kurio niekada nebus, jeigu tik nenorėsite, laikyti didžiulę to- 
kių žmonių minią: jie kenkia taikai, kuria reikia daug labiau sielotis 
negu karu. 

Žinoma, tai ne vienintelė priežastis vogti. Yra ir kita, mano nuo- 
mone, labiau jums būdinga. 

— Na, kokia gi? — paklausė kardinolas. 

— Jūsų avys“, — sakau aš, — paprastai tokios romios, patenkintos 
menkučiu maistu, dabar, sako, pasidarė tokios ėdrios, tokios nesu- 
tramdomos, kad ryja net žmones, naikina ir niokoja laukus, namus 


7 Salustijus (86-34 m. pr. Kr.) — romėnų istorikas. Citata iš jo veikalo 
„Katilinos sąmokslas“, 16. 

28 K. Marksas, aprašydamas Anglijos padėtį, beveik pažodžiui cituoja Tomą 
Morą (žr. Kapitalas, t. 1, p. 657, 221a išnaša, Vilnius, 1957). 

ir miestus. Mat tose karalystės vietose, kur surenkama plonesnė ir 
todėl brangesnė vilna, kilmingieji aristokratai ir net keletas abatų, 
šventų žmonių, nesitenkina tomis metinėmis pajamomis ir nuo- 
šimčiais, kuriuos paprastai susirinkdavo iš dvarų jų protėviai, jiems 
negana, kad dyką ir prabangų gyvenimą gyvena, kad visuomenei ne 
tik neduoda naudos, bet net kenkia; savo dvaruose jie nepalieka aria- 
mų dirvų, visą lauką užleidžia ganyklom, nuverčia namus, sugriau- 
na miestus, palikdami tik šventyklas, kaip tvartus avims. Šitie gerie- 
ji žmonės verčia dykumom visas gyvenvietes, kiekvieną dirbamos 
žemės pėdą, tarytum jūsų krašte mažai būtų žemės prarandama žvė- 
rių užvarams ir žvėrynams. Nuo to laiko kai vienas rijūnas, nepa- 
sotinamas ir baisus tėvynės maras, panaikino ežias, aptvėrė keletą 
tūkstančių margų viena tvora, metami laukan kai kurie nuominin- 
kai, klasta ar prievarta atimamas net jų pačių turtas, arba, varginami 
ir skriaudžiami, turi jį parduoti. Todėl kraustosi kitur nelaimingie- 
ji: vyrai ir moterys, vedę ir ištekėjusios, našliai ir našlės, tėvai su ma- 
žais vaikais ir gausia, bet neturtinga šeimyna, nes žemės darbas rei- 
kalauja daug rankų. Jie kraustosi, sakau, nuo gerai žinomų ir įprastų 
židinių ir nežino, kur dėtis. Visus pigios vertės rakandus, jeigu tik 
gali susilaukti pirkėjo, parduoda pusdykiai, iš reikalo juos iškišti. O 
kai beklaidžiodami greitai išeikvoja tą turtą, tai kas gi jiems belieka, 
turi vogti ir pelnytai patekti į kartuves arba klajoti ir elgetauti. Bet ir 
tada jie, kaip valkatos, įkišami į kalėjimą už dyką slampinėjimą, — 
niekas jų nesamdo, nors jie ir karščiausiai siūlosi. Be to, pripratę 
dirbti žemės darbą, jie neturi ko veikti ten, kur nieko nesėjama. Mat 
užtenka vieno avių ar raguočių piemens, kad nuganytų tą žemę, ku- 
riai įdirbti ir apsėti reikėtų daugybės rankų. 

Tuo būdu daugelyje vietų didžiai pabrango grūdai. Be to, vilnos 
kaina tiek pakilo, kad jos nebejperka vargingesnieji žmonės, kurie 
paprastai iš jos taisosi drabužius; todėl daugybė jų meta darbą ir ima 
dykinėti. Padaugėjus ganyklų, baisybę avių išnaikino maras, tary- 
tum Dievas, keršydamas už savininkų godumą, būtų užleidęs avių 
bandas maru, nors teisingiau būtų buvę šita pražūtim bausti savi- 

ninkus. Tačiau, jeigu ir kažin kaip didėtų avių skaičius, kaina už 
vilną nė kiek nesumažės, nes jų pardavimą, jeigu ir negalima pava- 
dinti monopolija, kadangi ne vienas žmogus jas pardavinėja, tai ga- 
lima vadinti oligopolija”. Mat viskas pateko į nedaugelio žmonių 
rankas, į rankas turtuoliams, kurių niekas neverčia parduoti anks- 
čiau, negu jie įsimanys, o įsimanys jie ne anksčiau, kaip galės parduoti 
už kiek norės. Dėl tos priežasties brangsta ir kiti gyvuliai, ir net la- 
biau, nes, sugriovus dvarus ir sumažinus žemdirbystę, nebėra žmonių, 
kurie rūpintųsi gyvulių prieaugliu. Tie turtuoliai nebeaugina nei ėriu- 
kų, nei veršiukų, bet, kitur jų pigiai nusipirkę, atgano savo ganyk- 
lose ir vėl brangiai parduoda. Ir, kaip manau, niekas nemato šios 
blogybės. Iki šiol tie žmonės kelia gyvulių kainą, tik ten, kur par- 
duoda. Tačiau kai jie ims vežti gyvulius iš pirkimo vietos, dar 
nespėjusius apsieriuoti ar apsiveršiuoti, tai ir ten pamažu ims jų ma- 
žėti ir čia bus didelis jų trūkumas. 

Tuo būdu tai, dėl ko šita jūsų sala atrodė ypatingai laiminga, ne- 
daugelio žmonių nelemtasis godumas pavertė pražūtimi. Dėl duo- 
nos brangumo kiekvienas stengiasi atleisti kuo daugiau šeimynykš- 
čių, kurie, savaime aišku, eina elgetauti arba — kur lengviau galima 
pakurstyti taurias širdis — plėšikauti. 

O ką sakyti, jeigu prie šito vargingo skurdo ir nepriteklių prisi- 
deda dar besaikė prabanga. Juk ir aristokratų tarnai ir amatininkai, ir 
net patys kaimiečiai, vienu žodžiu, visi luomai mėgsta puošnius dra- 
bužius, visi didžiausi smaguriai. Argi nesiunčia savo gerbėjų plėši- 
kauti, iškratę jų pinigines, visos tos smuklės, landynės, kekšynai ir 
kitokie viešieji namai, kaip vyninės, alinės ir pagaliau visi tie nelem- 
tieji žaidimai — kauliukai, kortos, kratiklis“?, dideli ir maži sviedi- 


niai, diskas. 


>Oligopolija-iš gr. k. žodžių oligos - nedaug, nedidelis skaičius ir 
poleo - parduoti. 

2 Kratiklis- žaidimas (lotyniškai pavadintas „fritillus“), kurį žaisdami, 
kauliukus mesdavo ne ranka, bet iš puoduko ar stiklinės iškratydami. 

Išvykite šiuos pražūtingus šašus, nutarkite, kad, sugriovę dvarus 
ir kaimus, patys juos atstatytų arba užleistų norintiems atstatyti ir 
statyti. Neduokite turtuoliams visko supirkinėti, neleiskite jiems tu- 
rėti tarytum kokios monopolijos. Mažiau maitinkite dykūnų, atgai- 
vinkite žemės darbą, vėl imkite doroti vilną, tas darbas tebūnie gar- 
bingas, tegu jį dirba dykinėjanti minia arba vagys dėl neturto, arba 
tie, kurie dabar yra valkatos ar dykūnai tarnai, abiem atvejais būsi- 
mieji vagys. Jeigu nepasigydysite iš šitų bėdų, veltui didžiuositės bau- 
džiančiu už vagystes teisingumu, tik atrodančiu gražiu, o iš tikro ne- 
teisingu. Jūs puikiai auklėjate žmones, nuo pat mažens palengva juos 
tvirkinate, o pripažįstate vertus bausmės tik tada, kai jie jau suaugę, 
pridaro tokių piktybių, kurių galima buvo laukti nuo pačios vai- 
kystės. Taigi sakykite, jūs nieko kito neveikiate, kaip tik patys daro- 
te vagis ir patys baudžiate? 

Man taip bedėstant, minėtasis teisės žinovas pasiruošė atsakyti. 
Jis ryžosi griebtis įprastinio kalbos būdo, kada stropiau kartojami 
priešininko įrodymai negu atsakoma į juos, — vadinas, daugiausia 
šlovės laukiama iš geros atminties. 

— Žinoma, — tarė jisai, — puikiai pasakei. — Bet lengva suvokti, 
kad esi svetimšalis, galėjęs veikiau ši tą apie tuos dalykus išgirsti, ne- 
gu ką tiksliai sužinot; tai keliais žodžiais įrodysiu. Pirmiausia iš ei- 
lės išskaičiuosiu tavo įrodymus: paskui paaiškinsiu, kur suklydai, ne- 
žinodamas mūsų padėties; pagaliau sugriausiu ir paneigsiu visus ta- 
vo tvirtinimus. Taigi, kaip žadėjau, pradėsiu nuo pirmojo, nes tu, 
kaip man pasirodė, keturiais atvejais... 

— Nutilk! — nutraukė kardinolas. — Jeigu taip pradedi, vadinas, 
ketini atsakyti ne keliais žodžiais. Todėl atleisime tave šiuo metu nuo 
šito varginančio atsakymo, palikdami tą pareigą kitam susitikimui; 
norėčiau, kad jis būtų rytoj, jeigu tik kas nesutrukdys nei tau, nei 
Rafaeliui. O dabar, gerasis Rafaeli, mielai pasiklausyčiau, kodėl, tavo 
nuomone, nereikėtų bausti už vagystę aukščiausia bausme, ir kokią 
kitą bausmę, naudingesnę visuomenei, už tai pats skirtumei. Juk ir 
tu pats vagystės nepakenti. O jeigu dabar žmonės, net nepaisydami 

mirties, veržiasi vogti, tai, paliekant gyvybę, kokia jėga, kokia baimė 
galėtų atgrasinti piktadarius: juk bausmės sušvelninimą jie, galimas 
daiktas, išsiaiškins kaip skatinimą ir kvietimą į piktadarystę? 

— Man atrodo, maloningasis tėve, — atsakiau aš, — neteisinga atim- 
ti žmogui gyvybę už atimtus pinigus. Manau, kad žmogaus gyvybė 
negali būti lyginama su visais pasaulio turtais. O jeigu sako, kad šita 
bausmė yra atlyginimas už teisingumo paniekinimą, už įstatymų su- 
laužymą, o ne už pinigus, tai kodėl visai pagrįstai nepavadinus to 
aukščiausio teisingumo aukščiausiu neteisingumu? Negalima pritar- 
ti ir Manlijaus*' įsakymams, liepiantiems už menkiausią neklusnu- 
mą traukti kalaviją, ir stoikų"? tvirtinimams, kad visų žmonių nusikal- 
timai esą tiek lygūs, jog nesą skirtumo, ar kas užmuš žmogų, ar pa- 
grobs iš jo skatiką; o iš tikrųjų, jeigu spręstume teisingai, tarp tų nu- 
sikaltimų nėra nei panašumo, nei artimumo. Dievas uždraudė bet ką 
žudyti, o mes taip lengvai žudome už keleto skatikų paėmimą. O 
jeigu kas ims aiškinti, kad Dievas liepęs nežudyti visais atvejais, iš- 
skyrus tuos, kada žmonių įstatymas leidžia žudyti, tai kas gi kliudo 
žmonėms susitarti, jog leistinas ir ištvirkavimas, svetimavimas ir prie- 
saikų laužymas? Dievas atėmė teisę nutraukti gyvybę ne tik kitam, 
bet ir sau pačiam, — tai nejaugi žmonės gali susitarti žudyti vienas ki- 
tą tam tikromis teismo nustatytomis sąlygomis ir nejaugi tas susita- 
rimas turi turėti tokią galią, kad jo vykdytojai gali nepaisyti pirmojo 
paliepimo ir be Dievo nurodymo naikinti tuos, kuriuos paliepė žu- 
dyti žmonių sprendimas? Argi anas dievo paliepimas galios tiek, kiek 
jam leis žmonių teisės? Galų gale žmonės panašiai gali nutarti visuo- 


3! Legendinis romėnų kariuomenės vadas Manlijus Torkvatas, 
nubaudęs mirtimi savo sūnų, nepaisiusį tėvo įsakymo ir savavališkai pradėjusį 
kovą su priešais. 

2 Stoikai- Zenono (IV-III a. pr. Kr.), žymaus graikų filosofo, mokslo 
sekėjai. Toji mokykla buvo pavadinta nuo vietos — galerijos, kur Zenonas 
skelbė savo mokslą. Stoikai garsėjo moraliniu griežtumu, jie skelbė, kad „visi 
nusikaltimai vienodos vertės“. 

se reikaluose, kiek dera paisyti Dievo nurodymų. Pagaliau Mozės 
įstatymas, nors negailestingas ir rūstus (jis buvo išleistas prieš vergus 
ir atkaklius vergus), baudė už vagystę pinigine bauda, o ne mirtimi. 
Nemanykime, jog naujame gailestingumo įstatyme, kur Dievas įsa- 
ko kaip tėvas savo vaikams, yra suteikta mums didesnė laisvė siau- 
tėti vienam prieš kitą. 

Štai tos priežastys, dėl kurių, manau, mirties bausmė neleistina. 
O kaip paika ir net pavojinga valstybei vienodai bausti vagį ir žmog- 
žudį, manau, yra žinoma kiekvienam. Jeigu plėšikas matys, jog už 
vagystę gresia nė kiek ne mažesnis pavojus kaip ir sugautam žmog- 
žudžiui, tai viena šita mintis paskatins jį nužudytu tą, kurį kitomis 
aplinkybėmis jis būtų tik apiplėšęs. Iš tikrųjų sučiuptam žmogžu- 
džiui negresia didesnis pavojus; nužudęs jis bus net saugesnis; 
sunaikinęs nusikaltimo liudytoją, turės didesnę viltį pasislėpti. Taigi, 
besistengdami per daug gąsdinti vagis, juos skatiname žudyti gerus 
žmones. 

Atsakyti į tolesnį klausimą, kokia bausmė gali būti tinkamesnė, 
mano nuomone, yra kiek lengviau negu į klausimą, kokia bausmė 
gali būti dar blogesnė. Kodėl turėtume abejoti, kad geriausia baus- 
mė už piktadarystes yra ta, kurią, kaip žinome, kadaise taip ilgai tai- 
kė romėnai, labai prityrę valstybės tvarkytojai. Jie didžiausius nusi- 
kaltėlius pasmerkdavo darbams akmenų skaldyklose ir kasyklose, visą 
laiką sukaustytus grandinėmis. 

Tačiau šiuo atžvilgiu nerandu nė vienoje tautoje geresnės tvar- 
kos kaip toji, kurią pastebėjau ir įsidėmėjau bekeliaudamas po Persi- 
ją, vadinamuosiuose polilerituose“?, nemažoje ir protingai besitvar- 
kančioje tautoje. Neminint duoklės, kurią polileritai moka kasmet 
persų karaliui, kitais atžvilgiais jie laisvi ir turi savus įstatymus. Gy- 
vendami toli nuo jūros ir beveik iš visų pusių apsupti kalnų, jie ten- 


3 Polileritai-— Moro išgalvotas pavadinimas iš dviejų graikų kalbos 


žodžių: polys — daug ir /eros — tušti plepalai. 

kinasi neskurdžios savo šalies vaisiais, patys nedažnai lanko kitus ir 
kitų nedažnai lankomi. Pagal senovinį genties paprotį jie nesisten- 
gia plėsti savo ribų, kurias nuo piktų pasikėsinimų lengvai gina tiek 
kalnai, tiek ir duoklė galingajam valdovui. Laisvi nuo karinės prie- 
volės, jie gyvena neprabangiai, bet gerai; jie veikiau laimingi negu 
turtingi ar pagarsėję. Net jų vardas, manau, tėr žinomas tik arti- 
miausiems kaimynams. 

Taigi polilerituose nutverti vagys grąžina pavogtuosius daiktus 
savininkui, o ne valdovui, kaip kad daroma kitose vietose: šios tautos 
manymu, valdovas į pavogtą daiktą turįs tiek pat teisių, kiek pats 
vagis. Jei daiktas dingsta, tai vertė atlyginama iš vagių turto, visa ki- 
ta atitenka jų žmonoms ir vaikams, o patys vagys pasmerkiami dar- 
bams. Ir jeigu vagystė buvo įvykdyta be žiaurumo, tai grobikų jie ne- 
uždaro į kalėjimą, nesukausto grandinėmis: vagys laisvi ir be jokių 
kliūčių dirba viešuosius darbus. Jeigu nusikaltėliai vengia darbo arba 
dirba nerangiai, tada juos ne tiek grandinėmis tramdo, kiek skatina 
mušimu. Stropiai dirbančių niekas neįžeidinėja; tik naktį po vardinio 
patikrinimo jie uždaromi į kameras. Be nuolatinio darbo jų gyveni- 
me nėra jokių nesmagumų. Maitinami neskurdžiai, dirbą valstybei 
gauna ir maistą iš valstybės, kitais atvejais — iš kitur. Kartais išlaidos 
jiems išlaikyti surenkamos išmalda; nors tas šaltinis ir netikras, bet iš 
čia surenkama daugiau pajamų negu iš kitur. Kitose vietose tiems 
reikalams yra skiriamos visuomeninės lėšos. Kai kur šiam tikslui yra 
renkamas pagalvės mokestis. Pagaliau kai kuriose vietose nusikaltė- 
liai nedirba jokių viešųjų darbų, bet kam reikia samdinių, tas tur- 
guje už tam tikrą atlyginimą nusisamdo padienį darbininką pigiau, 
negu kad samdytų laisvą žmogų. Be to, vergą už tinginystę leidžia- 
ma plakti rykštėmis. 

Tuo būdu šitie žmonės niekada nebūna be darbo ir be uždarbio, 
savo išlaikymui kiekvienas kasdieną šį tą įdeda į valstybės iždą. Visi 
vilki vienos tam tikros spalvos drabužiais, plaukų jiems neskuta, bet 

apkerpa virš ausų, iš kurių vieną šiek tiek įpjauna“*. Draugai gali 
duoti kiekvienam maisto, gėrimo ir reikiamos spalvos drabužių, bet 
už pinigų davimą baudžiamas ir kas duoda, ir kas ima. Ne mažiau 
pavojinga laisvajam žmogui imti bet kokia proga pinigų iš nuteistojo, 
taip pat draudžiama vergams (taip jie vadina nuteistuosius) liesti 
ginklus. Kiekviena sritis pažymi savo vergus tam tikru ženklu, kurį 
numesti — kriminalas, kaip ir pasirodyti už savo ribų arba kalbėtis su 
kitos srities vergu. Pasirengimas bėgti ne menkesnis nusikaltimas kaip 
ir pats pabėgimas. 

Tokio sumanymo bendrininkui — bausmė: vergui — mirtis, o lais- 
vajam — vergovė. Skundėjui skiriamas atlyginimas: laisvajam — pini- 
gų, vergui — laisvė, abiem — malonė, jie nebaudžiami už bendrinin- 
kavimą, tuo būdu, įvykdęs blogą sumanymą, nesijaučia saugiau, kaip 
tas, kas gailisi tai padaręs. 

Tokie įstatymai ir tokia tvarka dėl vagysčių, kaip esu minėjęs. Vi- 
siškai aišku, kokie jie yra žmoniški ir patogūs. Toks pyktis naikina 
tik ydas, o žmonės lieka gyvi, ir su jais elgiamasi taip, kad jie turi pa- 
sidaryti geri ir per likusį gyvenimą atitaisyti anksčiau padarytas žalas. 

Toliau, nėra ko baimintis, kad jie grįžtų prie senųjų papročių. 
Todėl ir keliautojai jaučiasi saugiausiai, kai jų vedliais būna vergai, 
ne kartą keičiami kiekvienoje srityje. Apiplėšti jie negali: jų rankos 
neginkluotos, pinigai tiktai išduotų nusikaltimą; jei bus sugautas, 
bausmės neišvengs, nėra vilties kur nors pasprukti. Kaip liktų ne- 
pastebėtas ir kur galėtų pabėgti žmogus, drabužiais visai nepanašus į 
kitus? Gal tik nuogas kur paspruktų? Bet ir tuo atveju jį išduotų 
įpjauta ausis. Gali būt pavojus, kad jie nesudarytų sąmokslo prieš 
valstybę. Tarytum kokia sritis gali puoselėti tokią viltį nepabandžius 


* K. Marksas mini, kad Anglijoje karalius Henrikas VIII buvo išleidęs aktą, 
draudžiantį valkatavimą: „Pagavus antrą kartą valkataujant, išplakimas pa- 
kartojamas ir, be to, nupjaunama pusė ausies“ (K. Marksas, Kapitalas, +. 1, 


1857, p. 656). 

prikalbinti daugelio sričių vergų. Juk vergai ne tik negali sudaryti 
sąmokslo, bet jiems negalima net susitikti, pasikalbėti ir sveikintis. 
Argi galima manyti, kad jie patikės savo bičiuliams tokį sumanymą 
žinodami, jog jį nutylėti pavojinga, o išduoti labai naudinga. Kita 
vertus, nė vienas vergas nepraranda vilties, kad, būdamas klusnus, 
kantrus ir rodydamas tikrą norą pasitaisyti, gali atgauti laisvę. Ir iš 
tikrųjų taip būna: kiekvienais metais paleidžiama keletas vergų už 
kantrybę. 

Štai ką pasakiau ir pridūriau: man rodosi, nėra priežasties, dėl ko 
šitokios priemonės negalėtų būti taikomos Anglijoje; jos duotų net 
daugiau naudos negu tasai teisingumas, taip nepaprastai išgirtas 
minėtojo teisės žinovo. Tas teisės žinovas atsakęs: 

— Nieko panašaus niekada negalima įvesti Anglijoje, neužtrau- 
kus valstybei didžiausio pavojaus. 

Taip sakydamas, jis pajudino galvą, iškreipė su panieka lūpas ir 
nutilo. O visi ten esantys pritarė jo nuomonei. Tada kardinolas pasakė: 

— Nelengva atspėti, ar pasisektų toks dalykas, ar ne, nepadarius 
jokių bandymų. Bet jeigu, paskelbus mirties nuosprendį, valdovas 
lieprų atidėti bausmės vykdymą, tai galima būtų taikyti ir polileritų 
būdą, panaikinus priglobsčio?? privilegijas; ir jeigu tas būdas pasi- 
rodytų naudingas, būtų tikslinga jį įvesti; priešingu atveju įvykdyti 
mirties nuosprendį anksčiau pasmerktiesiems bus taip pat naudinga 
ir teisinga valstybei, kaip ir anksčiau įvykdytas nuosprendis; ir dėl to 
nebus jokio pavojaus. Be to, man regis, taip pat galima elgtis ir su 
valkatomis, prieš kuriuos kad ir daugybę įstatymų išleidę nieko ne- 
pasiekėm. 

Kai tik kardinolas tai pasakė, visi vienas per kitą ėmė girti jo min- 
tį, kurią, mano pasakytą, buvo armetę; labiausiai buvo giriami jo žo- 
džiai apie valkatas, nes tai buvo jo paties pridėta. 


5 Prieglobstis- vietos, kur patekę nusikaltėliai galėjo jaustis neliečia- 
mais. Tokios vietos dažniausiai būdavo šventovės. 

Nežinau, gal geriau nutylėti, kas atsitiko veliau, nes tai buvo juo- 
kinga. Tačiau papasakosiu, nes tai nebuvo kokia blogybė ir siejasi su 
šiuo dalyku. 

Atsitiktinai greta stovėjo vienas palaižūnas, kuris, matyti, norė- 
damas apsimesti kvailiuku, taip vaidino, kad buvo beveik tikras 
kvailys. Sąmojai, kuriais stengėsi kelti juoką, buvo tokie lėkšti, kad 
visi juokėsi labiau iš jo negu iš jo žodžių. Bet kartais pasitaikydavo 
jam šį tą ir visai nekvailai pasakyti, nes teisingas yra priežodis: „Daž- 
nai lošdamas, išloši kada nors!“ Mat vienas svetys pasakė, kad aš sa- 
vo kalboje nurodęs priemonę prieš vagis, kardinolas pagalvojęs apie 
valkatas, o dabar valstybei belieka tiktai pasirūpinti tais, kuriuos į 
skurdą įstūmė liga arba senatvė ir padarė bejėgius darbą dirbti ir sau 
duoną pelnyti. Tada palaižūnas tarė: 

— Leisk man, ir aš viską sutvarkysiu. Labai noriu, kad mano akys 
nematytų tų žmonių, taip baisiai jie man įkyrėjo, dažnai kaulydami 
pinigų aimanomis ir verksmais, bet jie niekad negalėdavo taip iš- 
giedoti, kad iš manęs ištrauktų monetą. Juk visada būdavo viena iš 
dviejų: arba nenorėdavau arba net negalėdavau duoti, nes nieko ne- 
turėdavau. Dabar jie atėjo į protą: pamatę mane einant pro šalį, vel- 
tui nevargsta, tylėdami praleidžia: nieko nebesitiki iš manęs, tarsi 
būčiau kunigas. Tai aš ir siūlau pagal išleistą įstatymą visus šiuos el- 
getas išskirstyti ir išsklaidyti po benediktinų vienuolynus, padaryti 
juos vienuoliais pasauliečiais, — o moteris vienuolėmis. 

Kardinolas nusišypsojo ir pritarė tam pasiūlymui tarsi juokais, o 
kiti — net rimtai. 

Bet kalba apie kunigus ir vienuolius tiek pralinksmino vieną brolį 
teologą, kad jis ir pats ėmė juokauti, nors buvo žmogus rimtas, net 
rustus. 

— Bet ir taip, — pareiškė jis, — neatsikratysi elgetų, jeigu nepasi- 
rūpinsi mumis, broliais vienuoliais. 

— Tuo jau pasirūpinta, — atsakė palaižūnas. — Juk kardinolas pui- 
kiai pagalvojo apie jus, nutardamas sulaikyti ir darbu auklėti valka- 
tas, nes jūs ir esate didžiausi valkatos. 

Išgirdę šiuos žodžius, jie pažvelgė į kardinolą ir pamatę, kad jis 
neneigia to, visi, be vienuolio, mielai jo nusitvėrė. O brolis vienuolis 
(visai nesistebiu), aplietas tokia rūgštimi, tiek supyko ir tiek užvirė, 
kad nebegalėjo susilaikyti nesikeikęs: savo priešininką išvadino ne- 
naudėliu, kitų niekintoju, apkalbėtoju ir pražūties sūnumi, skelb- 
damas baisius grasinimus iš Šventojo Rašto. Tada juokdarys rimtai 
vaidino savo vaidmenį ir pasijuto kaip namie. 

— Nepyk, gerasis brolau! — jis atsakė. — Rašte juk pasakyta: „Savo 
kantrumu jūs laimėsite savo sielas.“ 

Vienuolis taip atsakė (kartoju jo žodžius): 

— Nepykstu, pakaruokli, arba bent nenusidedu. Juk ir psalminin- 
kas sako: ,„Pykite, bet nenusidėkite.“?? 

Švelniai kardinolo skatinamas valdyti savo aistras, vienuolis tarė: 

— Aš, valdove, kalbu, kaip ir turim kalbėti, iš gerojo įkarščio. Juk 
ir šventieji vyrai rodė gerąjį įkaršų, todėl ir pasakyta: „Įkarštis tavo 
namo suėdė mane!“ Ir bažnyčiose gieda: „Kas pašiepia Eliziejų, kai 
šventyklon jisai ėjo'?*; tie plikio įkaršų pajuto, kaip turbūt pajus ir 
tasai pašaipa, juokdarys, storžievis. 

— Tu, — atsakė kardinolas, — gal taip darai geriausių norų turė- 
damas, bet pasielgsi, mano nuomone, dievobaimingiau arba bent 
išmintingiau, jeigu nepradėsi juokingų grumtynių su kvailu ir juo- 
kingu žmogum. 

— Ne, valdove, — atsakė tasai, — aš nepasielgčiau išmintingiau. 
Juk Saliamonas, išminčių išminčius, sako: „Atsakyk kvailiui pagal jo 
kvailumą“, kaip aš dabar darau ir rodau jam duobę, į kurią įkris, jei- 
gu nepasisaugos. Mat jeigu daugelis, kurie šaipėsi iš Eliziejaus, kuris 
buvo tiktai vienas plikis, pajuto plikio įkarštį, tai kokį įkaršų pajus 


3 Luko evangelija, XXI, 19. 

* Psalmės, IV, 5. 

38 Eliziejus- senovės žydų pranašas, dėl plikumo sykį buvęs išjuokiamas 
vaikų. Supykęs Eliziejus ėmęs melsti Dievą, kad tuos vaikus nubaustų. Dievas 
išklausęs jo maldos, pasiuntęs iš miško porą lokių, ir šie sudraskę du vaikus. 


35 


TOMAS MORAS. Utopija 


vienas pašaipūnas iš daugybės brolių, tarp kurių yra baisybė plikių? 
Be to, turim ir popiežiaus bulę, pagal kurią ekskomunikuojami visi, 
kurie šaiposi iš mūsų. 

Kardinolas pamatęs, kad toms kalboms nebus galo, linktelėjęs 
galvą, išsiuntė palaižūną, sekmingai nukreipė kalbą kitur, luktelėjęs 
pakilo iš už stalo ir ėmė tvarkyt savo valdinių reikalus, o mus atlei- 
do. Štai, mielasis Morai, kokia ilga kalba tave prikankinau; man bū- 
tų buvusi didi gėda taip ilgai pasakoti, bet ir tu karštai to norėjai, ir, 
atrodė, klausei taip, tarsi nenorėtum nieko iš to pasakojimo praleisti. 
Bet aš turėjau visa tai, kad ir daug glausčiau, papasakoti, nes tie žmo- 
nės, kurie atmetė mano skelbiamas mintis, vėl jas gynė išgirdę kar- 
dinolą jų neniekinant. Jie tiek pataikavo kardinolui, kad net priėmė 
palaižūno išsigalvojimus, o šiųjų kardinolas neatmetė, kaip juokų, ir 
palaikė juos beveik rimtais. Iš to galėtum spręsti, kokią vertę rūmi- 
ninkų akyse turėsiu aš ir mano patarimai. 

— Be abejo, — atsakiau, — mielasis Rafaeli, suteikei man didžiau- 
sią malonumą: tokia protinga ir graži buvo tavo kalba. Man pasiro- 
dė, jog, tau kalbant, aš ne tik atsidūriau tėvynėje, bet pasijutau vai- 
kas, maloniai prisiminęs tą kardinolą, kurio rūmuose mažas buvau 
auklėjamas. Mielasis Rafaeli, nors apskritai tu esi man labai bran- 
gus, bet negali patikėti, kiek pasidarei brangesnis tik dėl to, kad pa- 
minėjai tą vyrą. Tačiau ligi šiol nieku būdu neįstengiu pakeisti savo 
nuomonės: galvoju, kad, pasiryžęs nesišalinti iš valdovų rūmų, savo 
patarimais gali daug naudos visuomenei suteikti. Todėl, kaip 
garbingas vyras, pirmiausia ir turi atlikti šitą pareigą. Juk ir tavasis 
Platonas įsitikinęs, jog valstybės bus laimingos, jeigu filosofai bus 
valdovais arba karaliai taps filosofais; bet kaip toli bus ta laimė, jei- 
gu filosofai nemalonės savo patarimų siūlyti karaliams?“ — „Ne, jie 
nėra tiek nedėkingi, kad to mielai nedarytų, — pasakė jis. — Atvirkš- 
čiai, daugelis jau ir atliko tą savo pareigą, išleidę knygų, tik tegu val- 
dovai malonėja paklausyti jų gerų patarimų. Be abejonės, Platonas 
puikiai numatė, kad, jeigu karaliai patys netaps filosofais, tai jie, iš 
pat mažens užsikrėtę ir persisunkę klaidingomis nuomonėmis, nie- 

kada nepaklausys filosofų patarimų: visa jis pats patyrė Dionisijo“? 
rūmuose. 

Jeigu prie kokio karaliaus rūmų pasiūlyčiau gerų sumanymų ir 
pabandyčiau iš jų išrauti pražūtingas pikto sėklas, tai kaip manai, 
argi manęs neištremtų ir ar neimtų iš manęs tyčiotis? Na, sakykime, 
aš gyvenu prancūzų karaliaus rūmuose, esu jo tarybos narys, ir štai 
slapčiausiame pasitarime, pirmininkaujamame paties karaliaus, pačių 
protingųjų vyrų ratelyje labai karštai svarstomas klausimas, kokio- 
mis priemonėmis ir gudrybėmis karalius gali išlaikyti Milaną“?, vėl 
pasiimti tą bėglųjį Neapolį*!, vėliau nusiaubti venecijiečius*2 ir visą 
Italiją“? pavergti, o tada paimti į savo valdžią Flandriją, Brabantą““, 
galų gale, visą Burgundiją, be to, kitas tautas, kurių karalystes jis jau 
seniai mintimis buvo užpuolęs. Čia vienas patarėjas siūlo sudaryti su 
venecijiečiais sąjungą, galiosiančią tiek laiko, kiek bus patogu kara- 
liui, pranešti venecijiečiams sumanymą, net palikti jiems tam tikrą 
grobio dalį, kurią atsiimtų karalius, sekmingai viską užbaigęs. Kitas 
pataria samdyti germanus“, trečias aiškina, kad reikią įsiteikti pini- 
gais šveicarams, ketvirtas skelbia, kad auksu, tarsi auka, reikią nu- 
malšinti jo didenybės imperatoriaus““ rūstybę, o penktajam atrodo, 


"Dionisijas Jaunesnysis — (IV a. pr. Kr.) Sicilijos valdovas, 
tironas. 
4 Prancūzų karalius Liudvikas XII (1462-1515) XVI a. pradžioje norėjo pri- 
jungti prie savo valdų kai kuriuos Italijos miestus ir sritis. 
*1 Neapolis vadinamas „bėgliuoju“, nes priešinosi prancūzų karaliams, mė- 
J p ų 
ginantiems jį prisijungti prie savo valdų. 
2 Venecijątuo metu buvo pasidaliję keletas valdovų. 
ją p Je Į 

33 Italiją tuo laiku sudarė penkios savarankiškos valstybės: Milanas, Floren- 
cija, Roma, Venecija ir Neapolis; be to, buvo dar keletas smulkesnių valdų. 

J J p Į } 
4 XVI a. pradžioje Flandrija ir Brabantas buvo prijungti prie Austrijos. 

p J J J p J 
45 Germanai ir šveicarai tuo metu garsėjo kaip puikūs samdiniai, už pinigus 
garsėj p 

ginantys samdytojų reikalus. 
4 "Tuometinis imperatorius Austrijos Maksimilianas (1493- 


1519) garsėjo kaip godus pinigų valdovas. 

jog reikią tvarkyti reikalus su Aragonų karalium ir tarsi taikos laidą 
atiduoti ne prancūzišką Navaros Karalystę, dar kitas siūlo susi- 
giminiavimo viltimi įpainioti Kastilijos“ valdovą ir už pinigus pa- 
traukti į savo pusę keletą jo kilmingųjų rūmininkų. Tada iškyla svar- 
biausias mazgas, — ką reikia nutarti dėl Anglijos, kad, šiaip ar taip, 
reikią su ja derėtis dėl taikos ir stipriausiais saitais sutvirtinti visada 
nestiprią sąjungą; reikią anglus vadinti draugais, o žiūrėti kaip į ne- 
draugus. Todėl reikią laikyti škotus pasiruošusius, stovinčius lyg 
sargyboje, stebinčius kiekvieną progą, kad, anglams tik pajudėjus, 
galima būti paleisti prieš juos škotus. Todėl reikią slaptai (atvirai da- 
ryti neleidžia sutartys) remti kokį nors kilmingąjį tremtinį, kuris tvir- 
tina, kad šita karalystė turi jam priklausyti, ir tokiu būdu tarsi ko- 
kia rankena suturėti prancūzams įtartiną valdovą. Taigi, sakau, jei 
tokioj įremproj padėty, kada tiek daug žymių vyrų vienas per kitą 
siūlo savo karinius planus, staiga aš, menkas žmogelis, atsistočiau ir 
paliepčiau pasukti bures, patarčiau palikti Italiją ir sakyčiau, kad rei- 
kia sėdėti namie, kad viena prancūzų karalystė per didelė, kad vie- 
nas žmogus gerai galėtų ją tvarkyti, ir karalius tegu negalvoja apie 
kitų žemių prijungimą, kaip manote, ką jie pagalvotų apie mane? 
Tada galėčiau pasiūlyti achoriečių“* nutarimus, tautos, gyvenančios į 
pietryčius nuo utopiečių salos. Mat šitie achoriečiai kitados kariavo 
karą, norėdami savo karaliui įgyti kitą karalystę, kurią, kaip jis tvirti- 
no, turėjęs paveldėti dėl senos giminystės. 

Užėmę pagaliau karalystę, achoriečiai iš karto pamatė, kad ją 
išlaikyti ne mažesnis vargas, kaip ir įsigyti: naujieji valdiniai buvo vi- 
są laiką nepatenkinti achoriečiais, maištavo ar buvo kitų puolami, 
todėl achoriečiai turėjo visą laiką kariauti arba už juos, arba prieš 
juos ir negalėjo paleisti kariuomenės; tuo tarpu patys achoriečiai bu- 


Kastilija- Ispanijos sritis, tuo metu savarankiška karalystė. 
48 Achoriečiai- Moro sudarytas pavadinimas iš dviejų graikiškų žodžių: 
a- ne (neiginys) ir chorą — šalis, vadinas, nesančios šalies žmonės. 

vo plėšiami, jų pinigai plaukė į užsienį, liejo jie kraują dėl menkos ir 
svetimos šlovės, taika nesidarė tvirtesnė, karas sugadino dorus 
papročius karalystėje, piliečius pagavo aistra plėšikauti; per žudynes 
pasidarė jie dar įžūlesni; iš įstatymų pradėta tyčiotis, o karalius, sutel- 
kęs dėmesį į dvi karalystes, negalėjo rūpintis nei viena, nei kita. Kai 
pamatė achoriečiai, jog jų baisiems vargams nebus galo, susirinkę į 
pasitarimą labai mandagiai pasiūlė karaliui pasirinkti katrą vieną 
karalystę, nes abiem valdyti neužteksią galios; jų esą per daug, kad 
juos galėtų valdyti pusinis karalius, juk niekas nesutiksiąs, kad net 
mulų varovas būtų bendras su kitu savininku. Taigi šis gerasis val- 
dovas buvo priverstas užleisti naująją karalystę vienam savo drau- 
gui, nors šis gana greitai buvo išvytas, o pats tenkinosi senąja. 

Jeigu parodyčiau karaliui, kad visos šios karinės užmačios, ku- 
rios dėl jo kaltės kelia sąmyšį tokioj daugybėj tautų, ištuštins jo iždą, 
nualins piliečius, o per atsitiktinumą gali nieku baigtis, ir jeigu pasiū- 
lyčiau rūpintis iš protėvių paveldėta karalyste, puošti ją, kiek galint, 
kad ji klestėtų ir žydėtų, mylėti savo valdinius ir būti jų mylimam, su 
jais vieną gyvenimą gyventi, juos švelniai valdyti ir duoti ramybę ki- 
toms valstybėms, nes jam tekusi karalystė yra ganėtinai didelė, — 
kaip manai, mielasis Morai, kaip nusiteikęs jis klausytų šitokios kal- 
bos? 

— Žinoma, nelabai palankiai, — atsakiau aš. 

— Na, eikime toliau, — kalbėjo jis. — Sakykime, kad karaliaus pa- 
tarėjai su valdovu svarsto ir galvoja, kokiom priemonėm praturtinti 
iždą. Vienas pataria padidinti monetos vertę, kada reikės pinigą mo- 
kėti, ir vėl sumažinti jos vertę žemiau normos, kai reikės kaupti ka- 
pitalą — tuo būdu bus galima didelę sumą užmokėti mažu kiekiu pi- 
nigų ir už mažą sumą sukaupti didelę. Kitas įtikinėja, jog karalius tu- 
rįs apsimesti, kad rengiasi kariauti ir ta dingstim rinkti pinigus, o 
paskui tinkamu metu iškilmingai sudaryti taiką su šventomis apei- 
gomis ir paprastiems žmoneliams sudaryti įspūdį, jog maloningasis 
valdovas, gailėdamasis žmonių, nenorėjęs pralieti jų kraujo. Trečias 
kala karaliui į galvą kažin kokius senus, kandžių apgraužtus įstaty- 

mus, per ilgą laiką netaikomus ir dėl to pasenusius; kadangi niekas 
neatsimena, kad jie buvo išleisti, tai visi juos yra sulaužę ir dėl to turį 
mokėti baudą: iš to pajamos būsiančios gausesnės ir garbingesnės 
negu iš kur kitur, nes joms bus uždėta teisingumo kaukė. Ketvirtas 
siūlo uždrausti daug ką, grasinant didelėmis baudomis, ypač kas ne- 
naudinga žmonėms, o paskui surinktus pinigus pasidalyti su tais, 
kuriems kenkia tas draudimas. Tuo būdu galima susilaukti ir žmo- 
nių prielankumo, ir gauti dvejopą naudą: viena vertus, nubaudžia- 
mi kaip tik tie, kuriuos pelno troškimas įtraukė į šiuos tinklus, o kita 
vertus — kitiems parduodamos privilegijos tuo brangiau, kuo taures- 
nis buvo valdovas, kuris labai sunkiai dovanoja atskiram asmeniui ką 
nors, kas būtų skriauda tautai, dovanoja, bet už didelę kainą. Penk- 
tasis įtikinėja patraukti į savo pusę teisėjus, kurie, spręsdami bet ko- 
kią bylą, turėtų prieš akis karaliaus teises; be to, juos reikią kviesti į 
rūmus ir skatinti, kad reikalus aptartų karaliaus akivaizdoje; tada nė 
viena karaliaus byla nebus tiek akivaizdžiai teisinga, kad kas nors iš 
teisėjų — arba trokšdamas prieštarauti, arba gėdydamasis pasakyti tą 
patį, arba norėdamas įsigyti valdovo prielankumą, — nesurastų ko- 
kio plyšio, pro kurį galėtų prasibrauti apgaulė; taigi, kai teisėjų 
nuomonės skirtingos, imama svarstyti labai aiški byla ir kyla ginčas, 
kur tiesa ir kur netiesa; o tada karaliui randasi proga aiškinti įstaty- 
mus, kaip jam naudinga. Kiti prisideda prie tos nuomonės arba iš 
gėdos, arba iš baimės; ir taip drąsiai iš teismo tribūnos skelbiamas 
sprendimas. Juk už valdovą balsuoti dingstis visada atsiras: užtenka, 
kad jo pusėj būtų arba teisingumas, arba įstatymų žodžiai, arba su- 
painiota rašto prasmė, arba tai, kas dievobaimingiems teisėjams yra 
aukščiau už visus įstatymus, — neginčijama valdovo pirmenybė. Visi 
pripažįsta Kraso“? žodžius, jog niekad nebūna per daug aukso valdo- 


*Krasas(114-—53 m. pr. Kr.) - žymus Romos politinis veikėjas, pirmo- 
jo triumvirato (60 m. pr. Kr.) narys (kartu su Cezariu ir Pompėjum), labai 
turtingas Žmogus. 

vui, laikančiam kariuomenę; be to karalius, kad ir kaip norėdamas, 
negali niekada pasielgti neteisingai; nes viskas, kas yra piliečių, jam 
priklauso, netgi patys žmonės; o kiekvienas žmogus turi tik tiek, kiek 
iš jo neatėmė karaliaus malonė. Be to, karaliui labai svarbu, kad tos 
nuosavybės būtų kuo mažiau, mat karaliaus valdžios ramstis yra rū- 
pinimasis, kad žmonės neišleptų nuo turtų ir laisvės, nes turtingi ir 
laisvi piliečiai nelabai pakenčia griežtus ir neteisingus įsakymus, o 
skurdas ir nepriteklius atbukina dvasią, išmoko kantrybės ir iš pri- 
slėgtųjų atima kilnų norą maištauti. Ir vėl atsistojęs pradėsiu įrodinė- 
ti, kad visi šie patarimai karaliui yra ir negarbingi, ir pražūtingi, nes 
ne tik jo garbė, bet ir saugumas yra veikiau tautos turtuose negu jo 
paties ižde. Vėliau parodysiu, kad jie renka karalių sau, o ne karaliui, 
vadinas, tam, kad per jo triūsą ir pastangas jie gyventų be vargų ir 
nebūtų skriaudžiami, taigi valdovui labiau dera rūpintis, kad gera 
būtų jo tautai, o ne jam pačiam; visai tokia pat piemens pareiga rū- 
pintis, kad avys būtų sočios, o ne jis pats. O jei patarėjai mano, kad 
žmonių skurdas — taikos laidas, tai jie iš esmės didžiai klysta. Iš tikrų- 
jų, kurgi išgirsi daugiau vaidų, jei ne tarp elgetų? Kas stipriau trokš- 
ta perversmo, jei ne tas, kuriam nepatinka esamas gyvenimas? Paga- 
liau kam užeis įžūlesnis noras kelti sąmyšį, tikintis naudos, jei ne 
tam, kuris nebeturi ko prarasti? Todėl jeigu koks karalius bus tiek 
paniekintas ar nekenčiamas, jog tik įžeidimais, plėšimu, konfis- 
kacijomis ir skurdu privers valdinius paklusti, tai, be abejo, geriau 
jam bus visai karalystės atsisakyti, negu ją turėti priemonėmis, ku- 
riomis, kad ir išsaugojęs valdovo vardą, praranda savo didybę. Valdy- 
ti elgetas, o ne turtingus ir laimingus žmones — juk menka karališka 
didybė. Kaip tik šitai turėjo galvoje tikrai didelio ir tauraus proto 
vyras Fabricijus?? atsakydamas, jog jis labiau norįs turtingus valdyti, 
negu pats turtingas būti. Ir be abejo, jei kas skęsta džiaugsmuose ir 


?Fabricijus- (281-278 m. m. pr. Kr.) konsulas, 275 m. pr. Kr. cen- 
zorius, griežto charakterio žmogus. 

prabangoje, o tuo tarpu kiti aplinkui dejuoja ir rauda, — toks veikiau 
yra ne karalystės, o kalėjimo saugotojas. Pagaliau, kaip visiškas ne- 
mokša pasirodo gydytojas, kuris ligą gydo tik liga, taip ir tas, kuris 
nemoka piliečių gyvenimo taisyti kitu keliu, kaip tik atimdamas iš jų 
gėrybes, — toks turi prisipažinti, jog jis nemoka valdyti laisvų žmonių. 
Toks veikiau turi atsisakyti arba savo tingėjimo, arba išdidumo. Beveik 
visada per šitas ydas galima užsitraukti arba žmonių panieką, arba 
neapykantą. Valdovas turi gyventi niekam nekenkdamas iš savo lėšų, 
derinti išlaidas su pajamomis, pažaboti piktadarystes, teisingu pilie- 
čių mokymu veikiau užbėgti piktiems darbams už akių, negu leisti 
jiems išsikeroti, kad paskui reikėtų už tai bausti. Nereikia atnaujinti 
papročių atmainytų įstatymų, ypač tokių, kurie jau prieš kiek laiko 
paseno ir niekada nebuvo pageidaujami. Niekada už pabaudą ne- 
dera imti daikto, kurio joks teisėjas neleistų paimti nė vienam as- 
meniui, kaip neteisingai ir klastingai įgyto turto. Pagaliau čia galė- 
čiau pasiūlyti netoli nuo Utopijos gyvenančių makariečių"?! įstaty- 
mą. Jų karalius tą pačią dieną, kurią sėda į sostą, po iškilmingų au- 
kojimo apeigų prisiekia niekada neturėti vienu metu ižde daugiau 
kaip tūkstantį svarų aukso arba sidabro, prilygstančio verte auksui. 
Sako, jog tą įstatymą išleidęs vienas labai geras karalius, kuris labiau 
rūpinęsis tėvynės gerove negu savo turtais. Šis įstatymas yra tarsi už- 
tvanka, neleidžianti sukaupti tokių didžiulių pinigų, kurių trūktų 
žmonėse. Karalius matė, jog tų pinigų užteksią, jeigu jam prireiktų 
kovoti su sukilėliais arba jo karalystei tektų atremti priešus, bet ta su- 
ma per maža, kad keltų troškimą pulti svetimas valdas. Šita ir buvo 
svarbiausia įstatymo išleidimo priežastis, antroji, karaliaus nuomo- 
ne, buvo rūpinimasis, kad kasdieninėj apyvartoj žmonėms nepritrūk- 
tų pinigų; o kadangi karalius turi išmokėti viską, kas ižde susikaupė 
virš teisėto dydžio, tai jis neieškosiąs progos skriausti valdinių. Toks 


>?" Makariečiai- Moro sugalvotas pavadinimas iš graikų k. žodžio ma- 
kar - laimingas. 

karalius ir piktadariams kels baimę, ir gerųjų bus mylimas. Jeigu ši- 
tokius dalykus siūlyčiau visiškai priešingo nusistatymo žmonėms, tai 
ar nebūtų tik pasakos kurtiems? 

— Be abejo, — sakau aš, — kurtiems iš kurčiųjų. Iš tikrųjų, visai tuo 
nesistebiu ir, tiesą sakant, man atrodo, jog neverta pradėti tokių kal- 
priimti. Kokia nauda, kokia įtaka gali būti iš tokios neįprastos kal- 
bos visai priešingų įsitikinimų žmonėms? Draugiškai besikalbantiems 
bičiuliams šitokia scholastinė filosofija nėra nemaloni. Bet valdovų 
tarybose, kur svarstomi dideli ir svarbūs reikalai, nėra tokiems daly- 
kams vietos.“ „Čia ir yra tai, — pareiškė jis, — apie ką aš kalbėjau: prie 
valdovų nėra filosofijai vietos.“ „Žinoma, — atsakau, — scholastinei, 
kuri taria, jog ji tinkanti visur ir bet kada. Bet yra ir kita filosofija, 
daug gyvenimiškesnė, žinanti savo veikimo vietą ir, prie jos prisi- 
taikydama dramoje, kuri yra jos rankose, darniai ir garbingai apgi- 
na savo vaidmenį. Šita filosofija tu ir turi remtis. Kitaip, sakykim, 
yra vaidinama Plauto” komedija, kur vargingi vergai niekus tauškia, 
o tu filosofo drabužiais išeisi į sceną ir padeklamuosi iš „Oktavijos'?? 
tą vietą, kur Seneka kalbasi su Neronu; argi ne geriau pabūti ne- 
kalbančiu veikėju, negu, deklamuojant netinkamą vaidmenį, sukur- 
ti tokią tragikomediją? Iš tikrųjų, sugadinsi ir iškreipsi šią dramą, 
įpynęs visai prieštaringos medžiagos, net jeigu tie priedai ir būtų tin- 
kamesni už originalą. Vaidink puikiausiai tą dramą, kuri tavo ranko- 
se, ir jos nesujauk, pridėjęs kas tau ateis į galvą iš kitos, nors ir dailesnės 
dramos. 


? Plautas, Titas Makcijus (apie 254-184 m. pr. Kr.) - žymus ro- 
mėnų komedijų rašytojas. 

53 Oktavija- nežinomo autoriaus tragedija, kuri buvo priskiriama filo- 
sofui ir rašytojui Senekai. Šitam kūrinyje vienas iš veikėjų yra Seneka. Okta- 
vija — romėnų imperatoriaus Nerono žmona, valdovo atstumta ir nužudyta. 

Taip yra valstybėje, taip ir valdovų pasitarimuose. Jeigu negali- 
ma su šaknimis išrauti blogų įsitikinimų, jeigu iš nuoširdaus įsitiki- 
nimo neįstengi išnaikinti įsigalėjusių ydų, tai dėl to nedera mesti 
valstybės reikalų, kaip negalima palikti laivo audroje tik dėl to, kad 
negali sulaikyti vėjų. Bet negalima priešingų įsitikinimų žmonėms 
per prievartą piršti naujų ir neįprastų minčių, nes jos neturės reikš- 
mės. Tad aplinkiniu keliu stenkis ir bandyk pagal išgales viską sėk- 
mingai atlikti, o ko negali į gera pakreipti, daryk, kad būtų kuo ma- 
žiau bloga. Juk negali viskas būti gera, nes ir žmonės nėra visi geri, o 
aš ir nelaukiu, kad tai įvyks po keleto metų.“ 

Rafaelis atsakė: „Iš to negali būti nieko kito, tik tai, kad, steng- 
damasis gydyti kirų beprotybę, pats pradėsiu su jais kvailioti. Mat, 
jeigu noriu tiesą kalbėti, tai ir turiu taip kalbėti. Tikrai sakant, aš 
nežinau, ar filosofui dera meluoti, bet man visai netinka. Šita mano 
kalba galbūt bus jiems nemaloni ir slegianti, bet nematau priežas- 
ties, kodėl ji turėtų atrodyti neįprasta, net kvaila. Jeigu sakyčiau tai, 
ką yra sugalvojęs Platonas savo „Valstybėje“, arba ką daro utopiečiai 
savojoje, nors ten padėtis ir būtų geresnė (kaip iš tikrųjų ir yra), bet 
mums ji gali atrodyti svetima, nes čia, tarp mūsų, kiekvienas turi 
nuosavybę, o ten viskas bendra. 

Tikrai, mano kalba įspėja apie pavojus ir juos nurodo: ji gali bū- 
ti nemaloni tik pasiryžusiems eiti priešingu keliu ir su savimi į bedug- 
nę traukti kitus. Kitaip sakant, kas gi buvo mano žodžiuose, ko ne- 
derėtų ar nereikėtų sakyti visur? Iš tikrųjų, jeigu reikia praleisti, kaip 
svetimus ir kvailus dalykus, visa tai, kas dėl sugedusių žmonių pa- 
pročių atrodo neįprasta, taip ir tarp krikščionių būtinai turėtume 
slėpti daug ką, ko mokė Kristus ir net uždraudė slėpti, o liepė net 
viešai nuo stogų skelbti, ką buvo saviesiems pašnibždėjęs į ausį. Di- 
delė dalis šito mokslo yra svetimesnė šių dienų papročiams, negu 
kad buvo mano kalba. Tiesa, pamokslininkai, gudrūs žmonės, ma- 
nau, tavo patarimo paklausę ir pamatę, kaip sunku žmonių papro- 
čius pritaikyti prie Kristaus normų, pritaikė Kristaus mokslą tarsi 
švininę liniuotę prie papročių, matyt, tam, kad bent kiek juos su- 

sietų. Kaip matau, šiuo būdu jie tik tiek pasiekė, kad blogi žmonės 
dabar gali nerūpestingiau gyventi; žinoma, valdovų tarybose ir aš 
tiek pat pasieksiu. Mat arba aš būsiu priešingos nuomonės negu 
pareikšta, o tai tas pat, kaip kad jokios nuomonės neturėčiau, arba 
manysiu tą patį ir tapsiu, tariant Terenijaus Mikiono?“ žodžiais, jų 
beprotybės pagalbininku. Tiesą sakant, nesuprantu, koks tas aplin- 
kinis kelias, kuriuo, tavo nuomone, reikia eiti, kad negalint visko pa- 
kreipti į gera bent viską taip sutvarkyt, kad kuo mažiau būtų blogio. 
Ten nėra kur pasislėpti ar žiūrėti pro pirštus; reikia atvirai pritarti 
pikčiausiems sumanymams ir pasirašyti pražūtingiausius nutarimus. 
Bet ir menkai pagyręs blogus sumanymus, bus tarytum šnipas ir ko- 
ne išdavikas. 

Be to, patekęs tarp tokių bičiulių, kurie lengviau išves iš kelio ir 
geriausią vyrą, negu kad patys pasitaisys, tu niekur negalėsi duoti 
naudos. Tokių žmonių sugedę įpročiai arba tave sugadins, arba, li- 
kęs nesugadintas ir nekaltas, pridengsi kitų piktybę ir kvailumą; 
neverta nė kalbėti, kad tuo aplinkiniu keliu galima ko nors pasiekti. 
Todėl Platonas labai gražiu palyginimu parodo, kad gerai išminčiai 
daro, nesikišdami į valstybės reikalus. Filosofai mato, jog žmonės, 
pasipylę po gatves, pateko į smarkiausią liūtį, bet negali jų įkalbėti 
slėptis nuo lietaus, eiti į pastogę. Žinodami, jog, išėję laukan, nieko 
nelaimės, tik patys kiaurai peršlaps, jie iš namų nė kojos nekelia ir 
būna patenkinti, kad, negalėdami pagydyti kitų kvailystės, bent pa- 
tys jos nekliudyti lieka. 

Žinoma, mielasis Morai (jeigu iš tiesų sakysiu savo nuomonę), 
man atrodo, jog kur tik yra privati nuosavybė, kur visi viską pinigais 
matuoja, ten vargu ar teisingai ir gerai gali būti tvarkomi valstybės 
reikalai, antraip turėsi pripažinti, jog teisingai elgiamasi, jei kas ge- 
riausia atitenka blogiausiems, kad tikra laimė, jeigu viskas padalyta 


* M ikiona s-— romėnų rašytojo Terencijaus (II a. pr. Kr.) komedijos 
„Broliai“ veikėjas. 

keletui žmonių, kurie taip pat gauna toli gražu nepakankamai, o kiti 
skurste skursta. 

Todėl vienas pats galvoju, jog išmintingiausi ir švenčiausi nuosta- 
tai yra utopiečių, kurie, išleidę nedaug įstatymų, taip gerai tvarko 
valstybę, kad ir dorybė yra vertinama, ir, nepaisant turto lygybės, visi 
visko pertekę. Kita vertus, lyginu su jų papročiais tokią daugybę ki- 
tų tautų, kurios vis kuria savo krašte tvarką, bet niekada jos nepasie- 
kia; ten ką kiekvienas įsigyja, tą ir laiko savo nuosavybe; jose kiekvie- 
ną dieną leidžiama daugybė įstatymų, bet jie negali apsaugoti, kas 
žmogaus pasiekta, nė atskirti nuo kitų tai, ką kiekvienas vadina privačia 
nuosavybe. Kad taip yra, rodo niekada nesibaigią teismai. Taigi, sakau, 
pats vienas taip galvodamas, pasidarau teisingesnis Platonui ir ne- 
labai besistebiu, kad jis nesutiko duoti įstatymų atmetusiems įsta- 
tymus, pagal kuriuos visos gėrybės turėtų būti skirstomos po lygiai. 
Šitas didysis išminčius lengvai numatė, kad vienintelis kelias visai vi- 
suomenei į gerovę yra paskelbimas turtų lygybės, kurią vargu ar gali- 
ma įgyvendinti ten, kur kiekvienas turi nuosavybę. Mat jeigu kiek- 
vienas, remdamasis tam tikrais pagrindais, stengiasi kuo daugiau pa- 
sisavinti, tai, kad ir kiek būtų lobių, juos pasidalys nedaugelis žmo- 
nių ir kitus paliks skursti, o paprastai pirmieji labiausiai verti, kad 
juos ištiktų antrųjų likimas, nes jie gobšūs, nedori ir niekam tikę, o 
antrieji kuklūs ir paprasti žmones, kasdieniniu darbu teikią daugiau 
naudos visuomenei negu patys sau. Todėl aš įsitikinęs, kad paskirstyti 
turtus lygiai ir teisingai ar gerai sutvarkyti žmonių reikalus galima 
tiktai panaikinus privačią nuosavybę. O jeigu ji pasiliks, tai visą laiką 
didžiausią ir geriausią žmonių dalį slėgs žiauri ir neišvengiama skur- 
do ir vargų našta. Sutinku, kad šią naštą galima palengvinti, bet tvir- 
tinu, kad visai panaikinti jos negalima. Pavyzdžiui, galima padaryti, 
kad niekas neturėtų žemės daugiau negu nustatyta, arba įstatymais 
apriboti pinigų sumą; galima išleisti įstatymus, kad valdovas nerody- 
tų neribotos galios, o tauta negalėtų per daug savavaliauu, kad tar- 
nybos nebūtų perkamos ar parduodamos, arba kad jose nebūtų iš- 
laidų, nes būsianti proga apgaule ir plėšimais atsiimti šiuos pinigus ir 

reikės skirti į šias pareigas turtinguosius, o jas daug geriau gali atlikti 
protingi žmonės. Taigi, sakau, tokie įstatymai gali sušvelninti ir pa- 
lengvinti šias negandas, kaip nuolatiniai kompresai palaiko beviltiš- 
ką ligonį. Bet, kol tebėra privati nuosavybė, nėra nė mažiausios vilties, 
kad visuomenė pasitaisytų ir atgautų savo gerą sveikatą. Be to, be- 
gydydamas vieną jos dalį, aitrini žaizdas kitose dalyse. Tuo būdu vie- 
nur gydydamas sukeli ligą kitur, nes negalima nieko vienam pridėti, 
neatėmus tiek pat iš kito.“ 

— O man, - sakau aš, — priešingai atrodo, negalima turtingai gy- 
venti ten, kur viskas yra bendra. Iš kur gali atsirasti gausybė daiktų, 
jeigu kiekvienas vengia darbo, nes jo neskatina pelno viltis, o pasi- 
tikėdamas kitų darbštumu ima tinginiaut. O kada žmones skatins 
skurdas ir įstatymų nebus saugoma, ką kiekvienas turi įsigijęs, tai ar 
žmonės nekentės nuo nuolatinių žudynių ir sąmyšių? Juo labiau kad 
dings pagarba ir paklusnumas valdžiai; negaliu net įsivaizduoti, ko- 
kia vieta gali būti pareigūno tarp tokių žmonių, tarp kurių nėra jokio 
skirtumo. 

— Aš nesistebiu, — atsakė Rafaelis, — kad tau taip atrodo, nes ne- 
gali įsivaizduoti tokios padėties arba įsivaizduoji neteisingai. Bet jei- 
gu būtum pabuvęs su manimi Utopijoje ir pats pamatęs tenykščius 
papročius ir sutvarkymą, kaip kad padariau aš, pragyvenęs ten dau- 
giau kaip penkerius metus, ir niekada nebūčiau iš ten išvykęs, jeigu 
nebūtų atsiradęs noras papasakoti apie tą naują pasaulį, — tai, be abe- 
jo, sutiktum, jog niekur nesi matęs geriau susitvarkiusių žmonių kaip 
ten. 

— Žinoma, — pasakė Petras Egidijus, — tu sunkiai pajėgsi mane jti- 
kinti, kad geriau susitvarkiusi tauta yra tame naujame pasauly negu 
šitame, mums žinomame; aš manau, kad čia nė kiek ne blogesnės 
galvos ir senesnės valstybės negu ten; be to, ilga patirtis išrado čia 
labai daug patogumų žmonėms; nenoriu dar minėtu atsitiktinių atra- 
dimų, kurių išgalvoti nebūtų įstengusi jokia galva. 

— Kai dėl valstybių senumo, — pasakė Rafaelis, — tai teisingiau 
galėtum kalbėti perskaitęs to pasaulio istoriją; jeigu galima ja tikėti, 
tai jų krašte buvo įkurti miestai anksčiau, negu mūsų šaly apsigy- 
veno žmonės. O tiesą sakant, ir ten, ir čia galėjo atsirasti, ką ligi šiol 
yra išgalvojęs žmogaus protas arba davęs atsitiktinumas. Šiaip ar taip, 
aš įsitikinęs, kad jeigu juos ir pranokstame gabumais, tai mes atsili- 
kę uolumu ir darbštumu. Pagal jų metraščius, iki mūsų atplaukimo 
į jų šalį apie mus (jie vadina mus „gyvenančiais anapus atogrąžų“) jie 
nieko niekada nėra girdėję. Tiesa, kadaise, prieš tūkstantį du šimtus 
metų, vienas laivas, audros ten nublokštas, sudužęs prie Utopijos 
salos. Buvę išmesti į krantą kažin kokie romėnai ir egiptiečiai ir nie- 
kada iš ten nebegrįžę. Pažiūrėk, kaip sumaniai šią progą jie išnau- 
dojo savo darbštumu. Romos imperijoje nebuvo tokio naudingo 
amato, kurio utopiečiai nebūtų išmokę iš išmestų svetimšalių arba, 
susipažinę su tų amatų užuomazgomis, nebūtų naujų išradę. Tiek iš 
to buvo gero, kad vieną kartą keletas mūsiškių pateko pas juos. O 
jeigu kas nors per atsitiktinumą atkeliavo iš ten pas mus, tai tas įvy- 
kis išdilo visai iš atminties, kaip gal ateinančios kartos užmirš, jog aš 
ten esu buvęs. Ir kaip utopiečiai po vieno susitikimo įsisavino mūsų 
naudingus išradimus, taip, manau, praeis daug laiko, kol sužinosi- 
me, kas jų geriau sugalvota negu mūsų. Svarbiausia priežastis, ma- 
nau, yra ta, kad nors mes ir nenusileidžiam jiems nei gabumais, nei 
priemonėmis, tačiau jų valstybė protingiau valdoma ir laimingiau 
klesti. 

— Taigi, mielasis Rafaeli, — sakau, - maldauju tave, apsakyk mums 
apie tą salą; nesistenk kalbėti trumpai, bet iš eilės papasakok apie jos 
žemės, upes, miestus, žmones, jų papročius ir įstaigas, įstatymus 1r 
pagaliau viską, kas, tau atrodo, mums reikia žinoti, o turi suprasti, 
kad norime žinoti, ko nežinome. 

— Mieliausiai šitai padarysiu, — atsakė jis, — nes viskas tebėra man 
prieš akis, bet tam reikia laisvo laiko. 

— Na, tai einam namo, papietausime, o tada sutvarkysim laiką, 
kaip norėsime. 

— Gerai, — pasakė jis. 

Parėję namo, ėmėm pietauti. 

Pavalgę grįžom į tą pačią vietą, atsisedom ant to paties suolo ir 
įsakeme tarnams, kad mums niekas netrukdytų. Aš ir Petras Egidi- 
jus įkalbinėjome Rafaelį tesėti savo pažadą. Jisai, pamatęs mus 
susitelkusius, trokštančius klausytis, pasėdėjęs tylomis ir susimąstęs, 
pradėjo šitaip. 

Utopiečių sala per vidurį, kur ji plačiausia, yra dviejų šimtų my- 
lių, toliau per didelį salos ilgumą tas plotis kiek mažesnis, o galuose 
iš abiejų pusių visai susiaurėja. Jeigu būtų galima tuos galus apvesti 
skriestuvu, tai susidarytų aplinkui penki šimtai mylių. Nuo tų galų 
sala atrodo kaip jaunas mėnulis. Jo ragus skira didžiulis maždaug 11 
mylių pločio sąsiauris, iš visų pusių supamas sausumos ir ginamas 
nuo vėjų, panašus į didžiuli ežerą, veikiau stovinčio kaip audringo 
vandens; beveik visa vidinė tos šalies dalis yra prieplauka, iš kur viso- 
mis kryptimis plaukia laivai, teikdami didelę naudą žmonėms. Są- 
siaurio Žiotys yra labai pavojinga vieta, viena vertus, dėl seklumų, o 
kita vertus — dėl uolų. Beveik vidury šito tarpo stūkso uola, kyšanti iš 
vandens ir todėl nepavojinga. Ant šios uolos pastatytą bokštą saugo 
sargyba. Kitos uolos slypi po bangomis ir yra pavojingos. Kelias tarp 
jų žinomas tiktai utopiečiams, ir taip viskas įtaisyta, kad svetimšalis 
gali patekti į sąsiaurį tik vedamas utopiečio, bet ir jiems ne visai sau- 
gu, jeigu nebūtų nužymėta ženklais, rodančiais kelią į krantą. Per- 
kėlus šiuos ženklus į kitas vietas, galima pražudyti ir labai gausų prie- 
šų laivyną. Kitoje salos pusėje gausu prieplaukų. Išlipti į sausumą ir 
dėl gamtos, ir dėl žmogaus padarytų sutvirtinimų taip sunku, kad 
keletas gynėjų gali atremti didžiulę kariuomenę. 

Pagal padavimus ir iš pačios vietovės matyti, kad šita žemė kita- 
dos nebuvo supama jūros. Bet Utopas, kurio, kaip nugalėtojo, vardu 
sala ir vadinama (anksčiau jos vardas buvo Abraksa??), tik atplaukęs 
ir pasiekęs pergalės, tuojau pat prakasė penkiolika mylių toje vieto- 
je, kur šalis jungėsi su žemynu, ir apvedė jūrą aplink žemę, šiurkščią 
ir laukinę gentį pakėlė iki tokio kultūros ir išsilavinimo lygio, kad 
dabar ji beveik pralenkia visus mirtinguosius. Nenorėdamas, kad žmo- 
nės triūsą laikytų gėda, Utopas įtraukė į tuos darbus ne tik gyven- 


5 A brak sa- aiškintojai nurodo, kad tas vardas dabartinėje koptų kalboje 
reiškiąs „šventąjį vardą“. Tą žodį vartoję viduriniais amžiais gnostikai, gar- 
binę dievą Mitrą. Moras toliau mini, kad ir utopiečiai garbinę Mitrą. 

tojus, bet ir savo kareivius. Darbas, padalytas tarp tokios daugybės 
žmonių, buvo užbaigtas nepaprastai greitai, ir tas pasisekimas di- 
džiai nustebino ir išgąsdino kaimynus, kurie pradžioje juokėsi iš tuš- 
čios užmačios. 

Saloje penkiasdešimt keturi?“ miestai, visi erdvūs ir didingi; kal- 
ba, papročiai, įstatymai, įstaigos juose vienodos. Miestai visi taip pat 
vienodai išdėstyti; visur ta pati jų išvaizda, kiek leidžia vietovė. Pa- 
tys artimiausi iš jų yra už dvidešimt keturių mylių vienas nuo kito. 
Nė vienas miestas nėra toks atsiskyręs, kad iš jo per dieną negalima 
būtų pėsčiomis pasiekti kito. Iš kiekvieno miesto kasmet renkasi po 
tris senus ir prityrusius piliečius Amaurote?? bendrų salos reikalų ap- 
tarti. Mat, tas miestas yra laikomas pirmu ir pagrindiniu, nes, būda- 
mas pačiame šalies vidury, yra patogus visų sričių atstovams. Laukai 
tarp miestų taip gerai padalyti, kad nė vienas bet kuria kryptimi ne- 
turi mažiau kaip dvidešimt mylių, o iš vienos pusės net ir daugiau, 
būtent iš tos, iš kur miestai yra atokiausiai vienas nuo kito. Bet nė 
vienas miestas netrokšta praplėsti savo ribų, nes jo gyventojai save 
laiko veikiau žemdirbiais negu tų valdų savininkais. 

Kaimuose namai patogiai išstatyti, juose sukrauti žemdirbiui rei- 
kalingi padargai. 

ituose namuose gyvena piliečiai, persikėlę iš miesto į kaimus. 
Nė viena kaimiečių šeimyna neturi mažiau kaip keturiasdešimt žmo- 
nių — vyrų ir moterų, neskaičiuojant dviejų priskirtinių vergų. Vi- 
siems šeimynykščiams vadovauja šeimynos tėvas ir motina, gerbia- 
mi pagyvenę žmonės, o trisdešimčiai tokių šeimynų skiriamas vie- 
nas filarchas. Iš kiekvienos šeimynos kasmet vėl grįžta į miestą dvi- 
dešimt žmonių, pragyvenusių kaime dvejetą metų. Jų vietą užima iš 
miesto tiek pat naujų; jie mokysis iš tų, kurie kaime prabuvo jau 


?9 Moro komentatoriai pažymi, kad XVI a. pradžioje Anglijoje ir Velse buvę 
54 miestai. 
>? Moro aiškintojai mano, kad autorius turi galvoje „ūkanotąjį“ Londoną. 

metus ir todėl labiau prityrę žemės ūkyje; šie ateiviai po metų turės 
mokyti kitus, kad dėl nepatyrimo nepritrūktų duonos, jeigu visi bus 
naujokai ir nenusimanys žemdirbystėje. Šitas paprotys atnaujinti 
žemdirbius yra įprastas, kad niekas nebūtų verčiamas iš eilės per daug 
ilgai gyventi rūsčiomis sąlygomis, tačiau atsiranda nemažai žmonių, 
kurie iš prigimties mėgsta kaimo gyvenimą ir išsiprašo, kad būtų il- 
giau palikti. | 

Žemdirbiai dirba žemę, augina gyvulius, prisitaiso malkų ir veža 
į miestą sausuma ir jūra, kaip patogiau. Viščiukų jie priaugina be 
galo daug ir nuostabiai moka tą darbą. Mat jie netupdo vištos ant 
kiaušinių, bet, jų daugybę vienoda šiluma šildydami, išperina ir 
išaugina. Ir viščiukai, vos tik išsikalę, bėgioja paskui žmones tarsi 
paskui perekšles ir juos pažįsta. Arklių jie laiko labai nedaug ir tik 
eiklius, kad jaunuomenė galėtų pasimankštinti jodinėdama. Žemę 
dirba ir viską vežioja jaučiais. Kaip patys utopiečiai pripažįsta, jų 
jaučiai smarkumu neprilygsta žirgams, bet pastaruosius pralenkia pa- 
tvarumu. Be to, jų nuomone, jaučiai neserga tokia daugybe ligų, jų 
išlaikymas reikalaująs mažiau triūso ir išlaidų, o netinką darbui pa- 
naudojami maistui. 

Javų sėja tiktai duonai. Geria vynuogių, obuolių ar kriaušių vy- 
ną, kartais gryną vandenį, dažnai medaus arba gausiai augančio jų 
krašte saldymedžio nuovirą. Nors jie nustato (ir apskaičiuoja labai 
tiksliai), kiek duonos suvartoja miestas ir jo apylinkė, tačiau javų sė- 
ja ir gyvulių išaugina daug daugiau, negu kad jiems reikia, ketinda- 
mi likučiu pasidalyti su kaimynais. Jei prisireikia, ko nėra kaime, jie 
kreipiasi į miestą ir labai lengvai gauna iš miesto valdžios, be jokių 
mainų. Mat jie susirenka į miestą kiekvieno mėnesio šventadienį. 
Artėjant pjūties dienai, žemdirbių filarchai praneša miesto valdžiai, 
kiek miestiečių reikią siųsti: kadangi šita daugybė darbininkų atvyks- 
ta laiku, tai beveik per dieną ir nuima derlių. 

Kas susipažins su vienu miestu, susipažins su visais: taip jie pana- 
šūs vienas į kitą, jeigu nekliudo vietovės sąlygos. Todėl ir pavaizduo- 
siu vieną miestą, nelabai svarbu kurį. Bet kuris pranašesnis už Amau- 
rotą? Už jį nėra vertingesnio, nes kiti neprilygsta jam, kaip senato 
posėdžiavimo vietai; be to, jį geriausiai pažįstu, pragyvenęs jame be 
pertraukos penkerius metus. 

Amaurotas yra nuolaidžioj pašlaitėj, beveik keturkampis. Prasidė- 
jęs netoli kalvos viršūnės, jis tęsiasi į plotį per dvi mylias ligi Anidro 
upės, o pakrante ilgesnis. 

Anidras išteka iš nedidelio šaltinio, už aštuoniasdešimties mylių 
aukščiau Amauroto, bet, sutekėjus kitoms upėms, tarp jų dviem vi- 
dutinio dydžio, prieš patį miestą jis praplatėja ligi pusės mylios, o 
toliau, dar padidėjęs, per šešiasdešimų mylių įteka į vandenyną. 
Visame šiame plote, tarp miesto ir jūros ir net per kelias mylias aukš- 
čiau miesto, greitoje upės tėkmėje kas šešios valandos kaitaliojasi 
potvynis ir atoslūgis. Per potvynį jūra per trisdešimt mylių užlieja 
Anidro vagą ir atstumia upę atgal. Tada net ir gerokai aukščiau už- 
sūdo upę, o toliau vanduo darosi gėlesnis, prateka pro miestą švarus 
ir beveik prie pačių žiočių paveja vėl slūgstančią upę. 

Su kitu upės krantu miestas yra sujungtas tiltu, ne su mediniais 
stulpais ar poliais, bet puikiai padarytom akmeninėm arkom. Jis pa- 
statytas toje vietoje, kuri yra toliausiai nuo jūros, todėl laivai ne- 
kliudomi gali praplaukti pro visą šitą miesto dalį. Be to, ten teka ir 
kita upė, tiesa, nedidelė, bet labai rami ir graži. Išteka ji iš to paties 
kalno, kur yra miestas, šlaitu prateka per patį miestą ir įsilieja į Anid- 
rą. Kadangi upė išteka netoli nuo miesto, Amauroto gyventojai jos 
versmę ir šaltinius sujungė su miestu, apjuosdami sustiprinimais, kad 
priešai užpuolę negalėtų atkirsti, nukreipti kitur ar užteršti vandens. 
Iš čia plytiniais grioveliais vanduo nuteka į žemesniąsias miesto da- 
lis. Ten, kur negalima to padaryti, miestiečiai surenka į talpias cister- 
nas lietaus vandenį, naudojamą tiems patiems reikalams. 

Miestą juosia aukšta ir plati siena su gausiais bokštais ir šaudymo 
angomis. Iš trijų pusių įtvirtinimai apkasti sausu, bet giliu ir plačiu 
grioviu, priaugusiu dagių, lyg tvora; iš ketvirtos pusės griovį pakei- 
čia pati upė. Gatvės išvestos taip, kad būtų ir važiuoti patogu, ir vėjai 
neužpūstų. Pastatai švarutėliai, jų ilga eilė eina per visą kvartalą: krin- 
ta į akis atkreipti į gatvę jų fasadai. Šiuos fasadus skiria dvidešimties 
pėdų pločio gatvė. Už namų per visą kvartalą sodas, platus ir iš visų 
pusių apsuptas užpakalinėmis kvartalo sienomis. Nėra nė vieno na- 
mo, kuris neturėtų dvejų durų; iš priekio — į gatvę, iš užpakalio — į 
sodą. Suveriamos durys, vos paliestos ranka, lengvai atsidaro, pačios 
užsidaro ir įleidžia kiekvieną; mat nėra jokios nuosavybės. Net ir 
pačius namus burtų keliu jie keičia kas dešimtį metų. 

Tuos sodus utopiečiai didžiai vertina. Juose augina vynuogių, vai- 
sių, daržovių, gėlių: viskas taip sutvarkyta, viskas taip prižiūrėta, kad 
niekur nesu matęs didesnio derlingumo, didesnio grožio. Jų uolumą 
skatina ne tik malonumas, bet ir lenktynės tarp kvartalų, kuris iš jų 
geriau prižiūrės savo sodą. Ir iš tikrųjų, visame mieste nelengva ras- 
ti, kas teiktų piliečiams daugiau naudos ar džiaugsmo kaip sodas. 
Todėl atrodo, jog miesto steigėjas nieku kitu taip nesirūpino, kaip 
šitais sodais. 

Sako, visą šį miesto planą iš pradžių sudaręs Utopas. Bet papuoši- 
mą ir kitokią apdailą — tam darbui, kaip jis matė, neužtenka vieno 
žmogaus amžiaus, — jis paliko savo ainiams. Todėl jų rūpestingai ir 
šventai saugomuose metraščiuose, aprėpiančiuose jų 1760 metų is- 
toriją nuo salos užėmimo, pažymėta, jog pradžioje namai buvę že- 
mučiai, panašūs į lūšnas ir palapines, statomi iš bet kokio medžio, 
sienos aptepamos moliu, stogai — nusmailinti, dengiami šiaudais. O 
dabar kiekvienas namas traukia akį savo forma, būna trijų aukštų, 
sienos statomos iš akmens, žvyro ar degtų plytų, o į tarpusienį pila- 
ma skaldos. Stogai — plokšti, ištepti niekuo nekainuojančiu tepalu, 
bet tokios sudėties, kad ir ugny nedega, ir prieš audras stipresnis už 
šviną. Langus nuo vėjų saugo stiklai, toje šalyje labai dažnai nau- 
dojami, o kartais užtraukiami plonu audeklu, apteptu permatoma 

alyva arba gintaru — dviguba nauda: tokie langai praleidžia daugiau 
šviesos ir gina nuo vėjų. 


Apie pareigūnus 


Trisdešimt šeimynų kasmet renka pareigūną, senąja kalba va- 
dinamą sifograntu, o naująja — filarchu. Dešimčiai sifograntų kartu 
su jų šeimynomis vadovauja žmogus, senoviškai vadinamas tranibo- 
ru, o dabar — prototilarchu. 

Pagaliau visi sifograntai, kurių yra du šimtai, prisiekę, kad jie rinks 
tą, kurį laiko tinkamiausiu, slaptu balsavimu paskelbia kunigaikšų, 
vieną iš keturių kandidatų, kuriuos jiems buvo pasiūliusi tauta. Mat 
kiekvienas miesto ketvirtadalis išrenka vieną ir pasiūlo senatui. Ku- 
nigaikštis eina savo pareigas visą gyvenimą, jeigu nekyla įtarimas, jog 
jis siekiąs tironijos. Traniborus utopiečiai renka kasmet, tačiau be 
reikalo jų nekeičia. Kiti visi pareigūnai taip pat renkami tiktai me- 
tams. Traniborai kas trečią dieną, o pagal reikalą ir dažniau, renkasi 
tartis su kunigaikščiu. Jie svarsto visuomenės reikalus ir žmonių gin- 
čus, jeigu tik tokių būna, bet jų pasitaiko retai. Iš sifograntų du nuo- 
latos kviečiami į senatą, bet kiekvieną dieną ne tie patys. Yra nutari- 
mas, kad iš visų sprendimų valstybės reikalais nė vienas nebūtų vyk- 
domas, jeigu jis, prieš priimamas, nebuvo svarstomas senate bent 
trejetą dienų. Laikoma kriminaliniu nusikaltimu, jeigu kas priima 
nutarimą visuomenės reikalais be senato ar tautos susirinkimo. Sa- 
ko, kad šitaip padaryta dėl to, kad nelengva būtų pakeisti valstybės 
santvarką, kunigaikščiui sudarius sąmokslą su traniborais ir tironams 
pavergus tautą. Todėl apie visus reikalus, kurie, jų manymu, yra ypa- 
tingai svarbūs, pranešama susirinkime sifograntams, o šie paskelbia 
juos savo šeimynoms ir pasitarę sprendimą vėl praneša senatui. Kar- 
tais reikalas yra svarstomas visos salos susirinkime. Senatas turi ir to- 
kį įprotį: nesvarsto nė vieno pasiūlymo tą dieną, kada tas pirmą kar- 
tą buvo pateiktas, bet atideda kitam senato posėdžiui, kad niekas 


56 


TOMAS MORAS. Utopija 


neplepėtų, kas tik jam užeis ant seilės, nes toksai daugiau galvos tik 
apie įrodymus, kuriais galima būtų paremti savo pirmesnius pa- 
siūlymus, o ne apie valstybės naudą: mat iš netikros ir kvailos gėdos 
toks veikiau nepaisys visuomenės labo negu žmonių nuomonės apie 
save, kad neatrodytų, jog jis iš pat pradžių mažai rūpinosi tuo, kuo 
jam derėjo rūpintis, būtent — kad geriau dera kalbėti apgalvojus ne- 
gu skubomis. 


Apie amatus 


Visi vyrai ir moterys verčiasi vienu bendru darbu — žemdirbyste, 
nuo kurios niekas nėra atleidžiamas. To darbo mokosi visi nuo pa- 
čios vaikystės, iš dalies mokykloje susipažindami su žemdirbyste, iš 
dalies laukuose, prie paties miesto, kur vaikai, išvesti neva žaisti, ne 
tik stebi kitų darbą, bet, norėdami pasimankštinti, ir dirba. 

Be žemdirbystės, kuria, kaip minėjau, verčiasi visi, kiekvienas dar 
mokosi kokio nors savo amato; vilnas verpti arba linus doroti, ak- 
menskaldžio, kalvio, metalisto ar staliaus darbo. Galima sakyti, kad, 
be paminėtųjų, jų krašte nėra kito amato, kuris būtų reikšmingas ir 
vertas paminėti. Jų drabužiai, nors ir skirtingi kiekvienai lyčiai, vie- 
nišiems ir vedusiems žmonėms, bet visada vienodai sukirpti ir per 
visą gyvenimą nesikeičia: jie malonūs akiai, patogūs kūno judesiams 
ir pritaikyti šalčiui ir karščiui. Šiuos drabužius kiekviena šeimyna 
pati sau siuvasi. Jie kiekvienas mokosi kokio nors amato, ir ne tik 
vyrai, bet ir moterys. Tačiau pastarosios, būdamos silpnesnės, dirba 
lengvesnius darbus: jos paprastai verpia vilnas ar linus, o vyrams pa- 
vedami kiti sunkesni amatai. Dažniausiai kiekvienas augdamas mo- 
kosi tėvo amato, daugelį iš prigimties traukia toks darbas. Bet jeigu 
kas turi polinkį kitam verslui, tas įsūnijamas ir perkeliamas į šeimy- 
ną, kurios darbą mėgsta, ir ne tik tėvas, bet ir valdžia rūpinasi, kad jis 
patektų į rimto ir garbingo šeimynos tėvo rankas. Be to, jeigu kas, iš- 
mokęs vieno amato, panori mokytis kito, tokiam leidžiama tokiu 

pat būdu. Išmokęs abiejų, verčiasi tuo darbu, kuriuo nori, jeigu 
valstybė labiau nepageidauja kurio nors vieno. Svarbiausias ir beveik 
vienintelis sifograntų verslas — rūpintis ir stebėti, kad niekas nesė- 
dėtų be darbo, o uoliai verstųsi savo amatu, bet kad nesivargintų nuo 
aušros ligi tamsios nakties, lyg koks gyvulys. Toks baisus triūsas pra- 
noksta net ir vergų jėgas, tačiau beveik visur šitoks yra darbininkų 
gyvenimas, išskyrus tik utopiečius, kurie dieną, priskaičiuodami ir 
naktų, dalija į dvidešimt keturias lygias valandas, o darbui skiria tik- 
tai šešias: tris prieš pietus, tada eina pietauti, o po pietų, pailsėję 
dvejetą valandų, vėl dirba tris valandas ir darbo dieną užbaigia va- 
kariene. Kadangi jie skaičiuoja pirmą valandą nuo vidurdienio, tai 
apie aštuntą eina miegoti: miegui skiria aštuonias valandas. Kiek tik 
lieka laiko po darbo, miego ir valgio valandų, kiekvienas gali pra- 
leisti, kaip nori, tačiau draudžiama jas pralėbauti ar pratinginiauti; 
laisvas nuo savo amato valandas turi skirti darbui, kur širdis traukia. 
Šitas pertraukas daugelis skiria mokslui. Be to, yra paprotys kasdie- 
ną dar neišaušus klausytis viešų paskaitų, kuriose privalo dalyvauti 
tik išrinktieji mokslui. Be šių, dar daugybė visokių luomų žmonių, 
vyrų ir moterų, suplaukia klausytis šių paskaitų, vieni — vienų, kiti — 
kitų, kur ką širdis traukia. Jeigu kas nori skirti tą laiką savo amatui, — 
o tai daro daugelis nelinkę gilintis į kurį nors mokslą, - tokiam nie- 
kas nedraudžia; jis net pagiriamas, kaip valstybei naudingas žmogus. 

Po vakarienės jie praleidžia vieną valandą žaisdami vasarą soduo- 
se, o žiemą — tose salėse, kur kartu valgo. Ten jie arba kokiu muzi- 
kos instrumentu groja, arba ilsisi šnekučiuodami. Kauliukų ir kitų 
panašių kvailų ir pragaištingų žaidimų utopiečiai net nežino. Ta- 
čiau jie ypač mėgsta du žaidimus, panašius į šaškes”: vienas — skaičių 
kova, kur skaičius skaičių grobia, antras — toks, kuriame karine tvar- 
ka ydos grumiasi su dorybėmis. Šiame žaidime itin sumaniai yra 


58 Originale: lot. /atrunculorum ludo, +. y. pažodž. plėšikų žaidimas. 

parodomas ir ydų nesutarimas tarp savęs, ir jų santarvė kovojant su 
dorybėmis, taip pat kurios ydos kurioms dorybėms prieštarauja, 
kokiomis jėgomis jos atvirai priešinasi, kokiomis gudrybėmis puola 
iš pasalų, kokiomis priemonėmis dorybės palaužia ydų jėgas, kokiais 
būdais išvengia jų puolimo, pagaliau — kaip viena ar kita pusė pasie- 
kia pergalės. 

Bet šioje vietoje, kad išvengtumėte klaidų, turime atidžiau pa- 
žvelgti į vieną klausimą. Jeigu jie dirba tiktai šešias valandas, tai galė- 
tų trūkti reikalingiausių daiktų. Tačiau toli gražu taip nėra; šitokio 
darbo laiko ne tik užtenka sudaryti išteklius gyvenimo poreikiams ir 
patogumams, bet net būna pertekliaus. Tai suprasite paskaičiavę, ko- 
kia didelė žmonių dalis kitose tautose gyvena nieko neveikdama: pir- 
miausia beveik visos moterys — pusė bendro gyventojų skaičiaus, o 
jeigu kur moterys ir dirba, tai ten jų vietoje vyrai drybso. Prie jų 
prisideda didžiulė dykūnų, šventikų ir vadinamųjų „atsiskyrėlių“ 
minia. Čia dar pridėk visus turtinguosius dvarų savininkus, kuriuos 
žmonės paprastai vadina aukštuomenė, ir kilminguosius, prie šių dar 
priskaičiuok jų tarnus, visą tą livrėjuotų dykūnų samplūdį; pridurk 
pagaliau sveikus ir stiprius elgetas, kurie iš tinginystės dedasi sergą, — 
tikrai pamatysi, jog daug mažiau, negu manei, yra tų, kurie darbu 
sukuria mirtingųjų naudojamas gėrybes. Pasvarstyk dabar vienas pats, 
koks mažas skaičius iš jų dirba naudingą darbą. Todėl jeigu viską 
matuojame pinigais, tai turi rastis daugybė tuščių ir nereikalingų 
verslų, kurie tarnauja tik prabangai ir geiduliams. Jeigu šitą dirbančią 
minią paskirstytume į tuos negausius amatus, kurie reikalingi nedi- 
deliems prigimties poreikiams patenkinti, tai, esant tokiai gausiai 
gamybai, kuri būtinai turi suklestėti, be abejo, atlyginimas už darbą 
būtų mažesnis, negu reikia darbininkui pragyventi. Bet jeigu visi dir- 
bą nenaudingus darbus, pridėjus dar visą iš tingėjimo ir dyka- 
duoniavimo suglebusią minią žmonių, iš kurių kiekvienas sunaudo- 
ja tiek kitų rankomis pagamintų daiktų, kiek užtenka dviem tų daik- 
tų gamintojam, — taigi jeigu visi šitie žmonės būtų verčiami dirbti, ir 
naudingą darbą dirbti, tai lengvai pastebėtum, kiek nedaug laiko 

reikia, kad užtenkamai ir net su kaupu būtų pateikta, ko reikia nau- 
dos ar patogumų dėlei (pridurk taip pat — ir malonumo, bet tiktai 
tikro ir natūralaus). 

Kad taip yra, parodo Utopijoje pati tikrovė. Tenai visame mies- 
te su apylinkėmis iš visų vyrų ir moterų, galinčių dirbti pagal amžių 
ir jėgas, vos penki šimtai yra atleidžiami nuo darbo. Tarp jų sifo- 
grantai, nors pagal įstatymus turi teisę nedirbti, tačiau patys ne- 
pasitraukia iš darbo, norėdami savo pavyzdžiu kitus labiau paska- 
tinti į darbą. Tomis lengvatomis naudojasi tie, kuriuos tauta, šven- 
tikams pasiūlius ir slaptai sifograntams nubalsavus, visam laikui at- 
leidžia mokslų eiti; nepateisinę į juos dedamų vilčių, grąžinami į 
amatininkų tarpą. Bet neretai būna, kad koks darbininkas taip stro- 
piai mokosi aukščiau minėtomis laisvomis valandomis ir tiek savo 
uolumu pasiekia, kad būna atleidžiamas nuo savo amato ir pri- 
skiriamas mokslininkams. 

Iš šito mokslininkų luomo utopiečiai renka pasiuntinius, šventi- 
kus, traniborus ir pagaliau patį valstybės valdovą, kurį senąja kalba 
vadina barzanu”, o naująja — ademu. Kadangi daugybė žmonių nedy- 
kinėja, o dirba naudingą darbą, nesunku paskaičiuoti, kiek daug ge- 
rų darbų jie padaro per tas kelias valandas. Prie visų minėtų gerų 
dalykų prisideda dar vienas: daugelis būtiniausių verslų reikalauja iš 
jų mažiau darbo negu kitose tautose. Visų pirma namų statymas 
arba taisymas reikalauja visur daugybės žmonių nuolatinio darbo, 
nes netaupus įpėdinis leidžia pamažu griūti tėvo pastatytiems na- 
mams. Tuo būdu, ką galima buvo labai pigiai išsaugoti, paveldėto- 
jas turi iš naujo statyti didžiulėmis išlaidomis. O dažnai koks lepū- 


5 Komentatoriai nurodo, kad barzanas (aukštasis) — iraniečių kalbos žodis. 
Ademas — paties Moro sukurtas žodis: 2 — neiginys; demos — liaudis, tauta, 
vadinas, „be tautos“. Kiti tyrinėtojai šį vardą sieja su arabų kalbos žodžiu 
„agem“, kuriuo arabai vadina svetimos tautos žemę, o pirmiausia — iraniečių 
žemę. 

nas neprižiūri namo, kuris kitam atsiėjo didelius pinigus, o kai tas 
greitai sugriūva, jis statosi kitoje vietoje ne mažesnėmis išlaidomis, o 
tarp utopiečių, kur viskas suderinta ir valstybė sutvarkyta, labai re- 
tai reikia rinkti naują vietą namams statyti: ten ne tik labai greitai pa- 
taisoma, kas sugenda, bet ir žiūrima, kad gedimų nebūtų. Todėl ir 
mažai dirbant jų namai labai ilgai stovi, o šito amato meistrai kar- 
tais tik vargais negalais susiranda, ką veikti: jiems tik įsakyta namie 
doroti medžiagą, kartais priskaldyti akmenų ir juos aplyginti, kad 
prireikus galėtų kuo greičiau šokti į darbą. 

Na, pažiūrėk, kiek mažai jiems reikia darbininkų drabužiams. 
Pirmiausia darbe jie bet kaip apsitaiso oda ar kailiais, kurių užtenka 
septyneriems metams. Kada turi eiti į viešumą, užsivelka ilgą apsiaus- 
tą, kuris uždengia tuos šiurkščius drabužius. Šito apsiausto spalva vi- 
soje saloje yra vienoda ir natūrali. Todėl ne tik jam daug mažiau rei- 
kia vilnono negu kitur, bet ir jo pagaminimas daug pigiau atsieina. 
Linams reikia dar mažiau darbo, todėl lininiai audeklai plačiau nau- 
dojami. Bet jie žiūri, kad drobės būtų itin baltos, o vilnonai — itin 
švarūs. Plonesnių audinių jie visai nevertina. Kiekvienas utopietis 
tenkinasi vienu apsiaustu ir paprastai dvejiems metams, o kitur vie- 
nam žmogui neužtenka keturių ar penkių vilnonių įvairiaspalvių 
drabužių ir tiek pat šilkinių marškinių, o kai kuriem išlepėliam maža 
net dešimties. Mat utopiečiui nėra ko norėti daugiau drabužių: nebus 
labiau apsisaugojęs nuo šalčio ir nė kiek neatrodys gražiau apsiren- 
gęs negu kiti. 

Kadangi visi dirba naudingus darbus, kuriems reikia mažiau pa- 
stangų, tai visai nenuostabu, kad jie visko būna pertekę. Kartais 
daugybę žmonių jie siunčia už miesto taisyti kelių, jeigu šie būna 
išmušti. Labai dažnai, kai neatsiranda būtinų darbų, valstybė skel- 
bia mažiau darbo valandų. Mat pareigūnai nenori, kad piliečiai vers- 
tųsi nereikalingais darbais. Ši priemonė turi vieną tikslą, kad, kiek 
leidžia visuomeniniai poreikiai, visiems piliečiams po vergavimo kū- 
nui būtų kuo daugiau laiko dvasios laisvei ir lavinimui. Jų manymu, 
šičia 1r slypi tikra gyvenimo laimė. 

Manau, jau laikas išdėstyti, kaip bendrauja atskiri piliečiai, ko- 
kie visos tautos savitarpio santykiai ir kaip skirstomi tarp jų visi daik- 
tai. Miestas susideda iš šeimynų, kurios daugeliu atvejų susidaro iš 
giminių. Moterys, subrendusios ir ištekėjusios, persikelia į vyro na- 
mus. Bet vyriškosios lyties vaikai, paskui ir vaikaičiai pasilieka šeimy- 
noje ir klauso seniausio iš giminaičių, jeigu tik jam dėl senatvės ne- 
nusilpo protas. Šituo atveju jį pakeičia tas, kuris amžium yra jam 
artimiausias. 

Kad mieste per daug nesumažėtų arba be saiko nepadidėtų gy- 
ventojų skaičius, kiekviena šeimyna, kurių kiekviename mieste, be 
ateivių iš apylinkės, yra šeši tūkstančiai, turi turėti ne mažiau kaip 
dešimtį ir ne daugiau kaip šešiolika suaugusių žmonių. Vaikų skai- 
čius neribojamas. Šitas ribas nesunku išlaikyti, pervedant į ne tiek 
gausias šeimynas tuos, kurių perteklius atsiranda didesnėse. O jeigu 
mieste atsiranda daugiau žmonių negu leista, jie tuo perteklium pa- 
pildo kitų miestų gyventojų stoką. O jeigu gyventojų visoje saloje be 
saiko padaugėja, tada jie iš bet kurio miesto parenka piliečių ir pa- 
gal savo įstatymus steigia koloniją artimiausiame žemyne, kur vietiniai 
gyventojai turi neužimtos ir neįdirbtos žemės; pasikvietę tenykščius 
gyventojus, klausia, ar šie nenorėtų gyventi kartu su jais. Šiems su- 
tikus, utopiečiai lengvai susilieja su jais, gyvendami tuo pačiu gyve- 
nimu ir tais pačiais papročiais: ir tai naudinga ir vienai, ir kitai tau- 
tai. Įvedę savo tvarką, utopiečiai padaro, kad toji žemė, kuri atrodė 
vieniems šykšti ir skurdi, tampa abiem dosni. O jeigu vietiniai gy- 
ventojai atsisako gyventi pagal utopiečių įstatymus, pastarieji išstu- 
mia juos iš pasirinktų sričių. Jeigu ima priešintis, pradeda karą. Mat 
utopiečiams karas teisingas, kada kokia tauta, valdydama šalį, laiko 
ją beveik tuščią ir neįdirbtą; nei pati ta žeme nesinaudoja, nei kitiems, 
kurie pagal gamtos dėsnius iš jos turėtų maitintis, neleidžia ja nau- 
dotis ir ją valdyti. O jei dėl nelaimingo atsitikimo jų miestuose gy- 
ventojų sumažėja tiek, kad jų neįmanoma papildyti iš kitų salos vie- 

tų, paliekant kiekvienam miestui reikiamą skaičių (o tai, sako, atsiti- 
kę per visą amžių tik du kartu siaučiant baisiam marui), tada į mies- 
tą keliami gyventojai iš kolonijų. Utopiečiai veikiau leidžia žūti kolo- 
nijoms, negu sumažėti kuriam salos miestui. 

Bet grįžtu prie piliečių sugyvenimo. Kaip jau minėjau, šeimyną 
valdo seniausias jos narys. Žmonos patarnauja vyrams, vaikai tėvams 
ir apskritai jaunesnieji vyresniesiems. Kiekvienas miestas padalytas į 
keturias lygias dalis. Kiekvienos dalies vidury yra turgavietė, pilna vi- 
sokių daiktų. Tenai, į tam tikrus namus, suvežami kiekvienos šei- 
mynos dirbiniai ir surūšiuojami į sandėlius. Iš jų kiekvienos šeimy- 
nos tėvas prašo, ko jam ar jo artimiesiems prisireikia, ir be pinigų, be 
jokio atlyginimo gauna, ko tik prašo. Ir kodėl jam turėtų neduoti? 
Visokių daiktų yra perteklius, ir nėra jokios baimės, kad kas nors 
įsigeis reikalauti daugiau, negu jam reikia. Kaipgi galima manyti, 
kad paprašys nereikalingų daiktų tas, kas įsitikinęs, jog jam niekada 
nieko nepritrūks? Kiekvienas gyvis tampa godus ir plėšrus arba 
bijodamas nepriteklių, arba, kaip žmogus, dėl išdidumo, kurio ska- 
tinamas laiko sau už garbę pralenkti kitus ir pasigirti nereikalingais 
savo turtais. Šitokios ydos utopiečių papročiuose visiškai nepasitaiko. 

Be minėtų turgaviečių, yra ir maisto turgavietės, kur atvežama ne 
tik daržovių, vaisių ir duonos, bet ir žuvų, galvijų mėsos ir paukštie- 
nos, tam tikslui už miesto yra vietos, kur tekančiu vandeniu galima 
nuplauti puvėsius ir purvus. Iš čia jie išveža mėsą, tarnų rankomis 
gyvulius paskerdę ir nudyrę. Utopiečiai neleidžia savo piliečiams da- 
rinėti gyvulių, nes, jų nuomone, per šitokius darbus pamažu dings- 
ta gailestingumas, mūsų prigimties žmoniškiausias jausmas. Jie gina 
įvežti į miestą purvinų ir nešvarių daiktų, kad neužterštų oro ir ne- 
prasidėtų ligos. 

Be to, kiekviename kvartale yra erdvūs rūmai, pastatyti vienodu 
atstumu vieni nuo kitų; namas turįs atskirą vardą. Juose gyvena sifo- 
grantai. Kiekvieniems rūmams yra priskirta trisdešimt šeimynų, po 
penkiolika iš vienos ir kitos pusės, čia jos turi pietauti. Kiekvienų 
rūmų valgių gamintojai tam tikrą valandą susirenka į turgavietę ir, 

nurodę savo valgytojų skaičių, gauna maisto. Bet pirmiausia aprū- 
pinami ligoniai, gydomi bendruomenės ligoninėse. Tuoj už miesto 
sienų utopiečiai turi keturias ligonines, tokias didžiules, kad galima 
jas laikyti tikrais priemiesčiais. Taip padaryta, kad ligoniai, kad ir 
kiek daug jų būtų, nebūtų guldomi ankštai ir nepatogiai, ir kad ser- 
gą liga, kuria užsikrečiama prisilietus, būtų kuo atokiau nuo kitų. 
Šitos ligoninės yra puikiai įrengtos, aprūpintos viskuo, ko reikia pa- 
taisyti sveikatai, ligoniai slaugomi labai švelniai, rūpestingai; prityrę 
gydytojai juos nuolatos prižiūri. Nors niekas ten per prievartą nėra 
siunčiamas, tačiau visame mieste beveik nesurasi nė vieno žmogaus, 
kuris susirgęs norėtų gulėti ne ligoninėje, o namie. Kai ligonių virtu- 
vės prižiūrėtojas paima maistą pagal gydytojų nurodymus, viskas, 
kas lieka geriausio, skirstoma pagal valgytojų skaičių tarp rūmų po 
lygiai, atsižvelgiant į kunigaikštį, vyriausiąjį šventiką ir traniborus, 
taip pat į pasiuntinius ir visus svetimšalius (jeigu jų pasitaiko, nors jų 
būna nedaug ir retai), bet atvykusiems pataiso tam tikrus gerai su- 
tvarkytus būstus. Į šiuos rūmus paskirtomis valandomis pietų ir 
vakarienės susirenka visa sifograntija, pakviesta varinės dūdos gar- 
sais. Išimų sudaro tik ligoniai, kurie guli arba ligoninėse, arba na- 
mie. Tiesa, niekas nedraudžia, patenkinus rūmų poreikius, prašy- 
tis maisto iš turgavietės namo: utopiečiai žino, kad niekas to neda- 
rys be reikalo. Nors niekam nedraudžiama pietauti namie, bet nė 
vienas to nedaro su dideliu noru, nes laikoma ir negarbinga, ir kvaila 
vargti ir gamintis sau blogesnį valgi, kai rūmuose, esančiuose čia pat, 
yra pataisyta tokio puikaus ir gausaus maisto. Šiuose rūmuose ne- 
švaresnį ar sunkesnį darbą dirba vergai. Tačiau virti, gaminti maistą, 
pietus taisyti — vienų moterų pareiga: jos dirba paeiliui iš kiekvienos 
šeimynos. Pietų sėdasi prie trijų ar daugiau stalų, pagal valgytojų 
skaičių. Vyrai užima vietas prie sienos, o moterys — priešais, kad, jei- 
gu atsitiktų kokia staigi bėda (kaip kartais atsitinka nėščioms), jos 
galėtų, nesuardydamos eilių, atsikelti ir išeiti pas žindyves. Pastaro- 
sios sedi atskirai su žindomais kūdikiais tam tikslui skirtame val- 
gomajame, kur visada kūrenasi židinys, yra švaraus vandens, kartais 

ir keletas lopšių, kad būtų galima kūdikius paguldyti ir panorėjus 
prie ugnies išvystyti, kad jie pasilsėtų, laisvai žaisdami. Kiekviena 
motina pati maitina savo vaiką, jeigu nesukliudo ar mirtis, ar liga. 
Kai šitai atsitinka, sifograntų žmonos skubiai ieško žindyvės, ir su- 
rasti ją nesunku: moterys, galinčios atlikti šią pareigą, mieliau jos 
imasi kaip kito darbo, nes visi giria jų gailestingumą, o auklėtinis 
žindyvę laiko motina. Žindyvių prieglobstyje būna visi berniukai, 
kuriems dar nesukako penkerių metų. Kiti nepilnamečiai, visi vie- 
nos ar kitos lyties asmenys, nesulaukę dar vedybinio amžiaus, arba 
patarnauja sėdintiems už stalo, arba, jeigu dėl savo amžiaus šito dar 
neįstengia, vis tiek stovi greta. Ir vieni, ir kiti tylėdami maitinasi tuo, 
ką jiems paduoda sėdintieji, ir neturi atskirai valgymui skirto laiko. 
Vieta pirmojo stalo vidury yra laikoma aukščiausia ir iš jos, kadangi 
stalas stovi skersai, valgomojo pakrašty, matyti visas sambūris. Čia 
sėdi sifograntas su žmona, greta du seniausieji. Mat prie kiekvieno 
stalo sėdi po keturis. O jeigu toje sifograntijoje yra šventykla, tai su 
sifograntu sėdi šventikas ir jo žmona, kurie ir pirmininkauja. Iš vie- 
nos ir kitos pusės vietas užima jaunesnieji; toliau vėl seniai: tokiu bū- 
du visam name bendraamžiai susieti vienas su kitu ir sumaišyti su 
priešingo amžiaus žmonėmis. Toks paprotys esąs dėl to, kad seniai 
savo rimtumu ir pagarba jaunuolius sulaikytų nuo palaidų žodžių ir 
judesių, nes prie stalo negalima nieko nei padaryti, nei pasakyti, kas 
liktų nepastebėta iš visų pusių sėdinčių kaimynų. Patiekalai ne iš 
pirmosios vietos paduodami, bet pirmiausia visiems senesniems, ku- 
rių vietos yra pažymėtos, atnešamas geriausias valgis, o paskui jis skirs- 
tomas visiems po lygiai. Bet seniai savo nuožiūra išdalija aplink 
sėdintiems skanumynus, kurių nėra tiek daug, kad užtektų visam na- 
mui. Tuo būdu ir pagyvenusiems žmonėms reiškiama derama pa- 
garba, ir jiems teikiamos lengvatos visiems prieinamos. 

Kasdieną pietūs ir vakarienė pradedami doros mokančiu skaity- 
mu, bet trumpučiu, kad neįkyrėtų. Tada senesnieji pradeda rimtas 
kalbas, tik ne liūdnas, o sąmojingas. Bet valgydami jie nieku būdu 
neužsiima ilgais svarstymais; mėgsta pasiklausyti taip pat jaunuolių 

ir net patys skatina juos pakalbėti, norėdami pažinti kiekvieno ga- 
bumus ir talentą, kurie pasirodo puotoje laisvai bendraujant. Pietūs 
būna trumpi, o vakarienės ilgesnės, nes po pietų laukia darbas, o po 
vakarienės — miegas ir nakties poilsis, kuris, jų nuomone, esąs veiks- 
mingesnis sveikam virškinimui. Nė viena vakarienė nepraeina be 
muzikos, o antrasis valgis nebūna be saldumynų. Jie uždega smilka- 
lų, papurškia kvepalų ir daro viską, kad valgytojai būtų linksmai nu- 
siteikę. Utopiečiai yra linkę pasismaginti, nes, jų nuomone, nėra 
draustina linksmybė, iš kurios nebūna nemalonumų. 

Šitaip jie gyvena mieste, o kaimuose, kur šeimynos yra toliau vie- 
na nuo kitos, visi valgo namie. Nė vienai šeimai netrūksta maisto, 
nes iš kaimo į miestą patenka viskas, kuo maitinasi miestiečiai. 


Apie utopiečių keliones 


Jeigu kas nori aplankyti draugus, gyvenančius kitame mieste, 
apžiūrėti pačią vietovę, tas lengvai gauna leidimą iš savo sifograntų ir 
traniborų, žinoma, jeigu kas netrukdo. Jie išvyksta su kunigaikščio 
laišku, kuriame pažymėta, jog leista keliauti ir grįžimo diena. Jie gau- 
na vežimą ir valstybinį vergą, turintį varyti ir prižiūrėti jaučius. Bet 
jeigu tarp keleivių nėra moterų, tai vežimas, kaip sunkus kliuvinys, 
pasiunčiamas atgal. Nors kelionei jie nieko nepasiima, tačiau nieko 
jiems ir netrūksta: visur namie. Jeigu keleiviai užtrunka ilgiau kaip 
vieną dieną, tai kiekvienas verčiasi savo amatu, o to paties amato bi- 
čiuliai labai šiltai juos sutinka. Jeigu kas įsimanęs ima klaidžioti to- 
liau negu leista, tai, nutvertas be kunigaikščio rašto, susilaukia bė- 
dos: jis, kaip bėglys, grąžinamas atgal ir žiauriai baudžiamas. Antrą 
kartą pamėginęs taip pasielgti, tampa vergu. 

Jeigu kas užsinori paklaidžioti po savo miesto apylinkes, tai nie- 
kas jam nedraudžia, jeigu tik leidžia tėvas ir sutinka žmona ar vyras. 
Bet atėjęs į kaimą negaus valgyti, jeigu neatliks pusės dienos darbo 
(arba tiek, kiek žmonės nudirba ligi vakarienės). Tokiomis sąlygo- 

mis gali keliauti, kur nori, po savo miesto apylinkę. Toks keliautojas 
miestui bus tiek pat naudingas, kaip ir mieste būdamas. 

Dabar matote, kad jiems nėra jokios galimybės dykinėti, nėra 
progos tinginiauti: nėra ten nė vienos vyninės, nė aludės; niekur nė- 
ra viešųjų namų, nėra progos ištvirkauti, nė vienos lindynės, nė vie- 
nos neleistinos sueigos; būdami visų akyse, jie yra priversti arba dirb- 
ti įprastinį darbą, arba garbingai ilsėtis. 

Dėl tokios tvarkos šioje tautoje būtinai turi atsirasti visokių daik- 
tų perteklius, o kadangi jis vienodas visiems, tai nieko nuostabaus, 
kad tarp jų nebūna nė vieno nuskurdėlio ar elgetos. Kai tik amau- 
rotiečių senate, kurį, kaip minėjau, kas metai sudaro iš kiekvieno 
miesto trejetas atstovų, paaiškėja, kur ir kokių dalykų yra ypatingai 
daug ir kur ir kokių vaisių užderėjo itin mažai, tuojau stoką vienoje 
vietoje užpildo perteklius kitoje. Ir jie tai daro veltui, nieko neimda- 
mi iš tų, kuriems dovanoja. Bet ką jie duoda iš savo atsargų kokiam 
miestui, nieko nereikalaudami iš jo atgal, tą gauna, bėdos ištikti, iš 
kito miesto, nieko nemokėdami. Šiuo būdu visa sala yra tarytum 
viena šeimyna. 

Apsirūpinę savimi (o tai, jų nuomone, pasiekiama tada, kai su- 
kaupiama atsargų dvejiems metams, nes nežinia, koks bus kitų me- 
tų derlius), iš visų atliekų utopiečiai išveža į kitas šalis daugybę javų, 
medaus, vilnų, linų, medienos, amaro ir purpuro, kailių, vaško, la- 
šinių, odų, be to, dar gyvulių. Visų tų daiktų septintąją dalį dova- 
noja neturtingiesiems to krašto gyventojams, o visus kitus parduoda 
už vidutinišką kainą. Varydami tokią prekybą, jie įsiveža ne tik tas 
prekes, kurių tėvynėje trūksta (tokių beveik nėra, neminint geležies), 
bet taip pat daug aukso ir sidabro. Kadangi tas paprotys jau senas, 
utopiečiai brangenybių turi visur ir daugiau, negu kad galima būtų 
tikėti. Todėl jie nepaiso, kaip parduoti: už grynus pinigus ar sko- 
lon, o didžiausią jų pinigų dalį sudaro skoliniai pasižadėjimai, ku- 
riuos pasirašydami, po visokių papročių reikalaujamų formalumų, 
niekada nereikalauja atskirų asmenų, bet tiktai viso miesto laidavi- 
mo. O miestas, atėjus mokėjimo dienai, iš atskirų asmenų pasisko- 

lina pinigų, įneša juos į iždą ir naudojasi tos sumos procentais, kol 
utopiečiai pareikalaus grąžinti skolą, o jie dažniausiai niekada ir 
neprašo. Mat, jų nuomone, neteisinga yra atimti jiems visai nerei- 
kalingą daiktą iš tų, kuriems jis reikalingas. Apskritai jie reikalauja 
paskolos tik tuo atveju, kai turi kapitalo dalį duoti kitai tautai arba 
kada reikia kariauti. Šiam atvejui jie ir saugo visus lobius, laikomus 
namie, kad rimto ir staigaus pavojaus valandą būtų jiems parama, o 
svarbiausia, kad galėtų už bet kokią kainą nusisamdyti svetimų ka- 
rių, kuriuos jie mieliau siunčia į kovą negu savo piliečius. Utopie- 
čiai žino, jog labai dažnai už didelius pinigus galima nupirkti net pa- 
čius priešus, kurie yra linkę išduoti ir pradėti atvirą kovą vienas su 
kitu. Dėl šitos priežasties jie ir saugo neįvertinamą lobį, bet ne kaip 
lobį, su juo taip elgiasi, kad papasakoti man iš tikro gėda; be to, bi- 
jau, kad niekas nepatikės mano žodžiais. Šitas mano baiminimasis 
juo tikresnis, nes žinau, jog ir aš pats sunkiai būčiau patikėjęs, jeigu 
savo akimis nebūčiau matęs, o tik girdėjęs iš kitų. Bet taip ir turi bū- 
ti; juo svetimesnis yra klausytojų papročiams toks reiškinys, tuo ma- 
žiau juo pasitiki. Tas, kas protingai vertina padėų turbūt mažiau 
stebėsis, jog ir kiti jų įpročiai didžiai skiriasi nuo mūsiškių, tad ir 
aukso bei sidabro naudojimas veikiau yra priderintas prie jų kaip 
prie mūsų papročių. Iš tikrųjų jie patys pinigų nenaudoja, o saugo 
juos tiktai minėtiem reikalam, kurių gali atsirasti, bet gali ir niekada 
nebūti. 

Tuo tarpu auksą bei sidabrą, iš kurių kalami pinigai, jie vertina 
tik tiek, kiek jie iš esmės naudingi. Kas nemato, jog jie daug prastes- 
ni už geležį? Be jos žmonės negali gyventi, kaip be ugnies ir van- 
dens; gamta auksui ir sidabrui nedavė tų savybių, be kurių negalėtu- 
me lengvai išsiversti, ir tik žmonių paikumas davė jiems vertę dėl jų 
retumo. Be to, gamta, kaip švelniausioji motina, viską, kas geriau- 
sia, kaip orą, vandenį, net pačią žemę, padėjo visiems prieš akis, o 
tai, kas tuščia ir nenaudinga, paslėpė labai giliai. 

Jeigu tie metalai būtų slepiami kokiame bokšte, tada, kaip linku- 
si išsigalvoti kvaila minia, galėtų būti įtariamas kunigaikštis ir sena- 

tas, jog nori klasta apgauti tautą ir patys turėti naudos. Sakykime, 
kad jie ims iš tų metalų kaldinti taures ir kitus dailius dirbinius, o 
vėliau prireikus turės vėl juos sulydyti, kad galėtų sumokėti karei- 
viams algas, tada galima numanyti, kaip sunkiai jie atsisakytų, ką 
buvo jau pamėgę. 

Norėdami tam pasipriešinti, jie išgalvojo priemonę, atitinkamą 
jų papročiams, bet visiškai svetimą mums, kurie auksą didžiai verti- 
name ir uoliai saugome. Bet tuo gali patikėti tik savo akimis matę. 
Mat utopiečiai valgo ir geria iš prastučių molio ar stiklo indų, tiesa, 
labai dailių, bet pigių, o visur, ne tik visuomeniniuose rūmuose, bet 
ir atskirų žmonių butuose, naudojami aukso ir sidabro naktiniai puo- 
dai ir kiti indai nešvarybėms. Be to, iš tų pačių metalų dirbdina gran- 
dines ir kitus storus pančius, kuriais rakina vergus. Pagaliau visiems, 
kurie užsitraukė gėdą kokiu nusikaltimu, ausyse įverti auksiniai žie- 
dai, jų pirštai apipinti auksu, kaklas apjuostas aukso grandine, galva 
aukso lanku. Tuo būdu utopiečiai visaip stengiasi, kad auksas ir si- 
dabras jų šaly būtų laikomi per nieką. Jei iš kitų tautų tuos metalus 
galima atimti su tokiu pat skausmu, kaip ir vidurius išplėšti, tai uto- 
piečių šalyje, jeigu prireiktų atiduoti juos visus, atrodo, niekas 
nesijaustų nė už skatiką nuskriaustas. 

Be to, jūros pakrantėse jie renka perlus, o vienur kitur prie uolų 
deimantus ir karbunkulus, tačiau jų neieško, tik rastus nudailina. 
Šitais akmenimis utopiečiai puošia kūdikėlius, kurie pirmaisiais 
vaikystės metais tokiomis puošmenomis džiaugiasi ir didžiuojasi, bet 
kai paaugę pastebi, kad tokiais niekniekiais naudojasi tik vaikai, ir 
tėvų neraginami, pajutę gėdą, meta tuos papuošalus, kaip ir mūsų 
vaikai vos paaugę meta riešutus, amuletus ir lėles“. Tokie skirtingi 
nuo kitų tautų papročiai sukuria ir skirtingą jų pasaulėžiūrą, šitai 
man paaiškėjo iš to, kas atsitiko anemolijų“! pasiuntiniams. 


* Riešutus, amuletus ir lėles... — senovės romėnų vaikų žaidimai. „Mesti 
riešutus“ (nuces relinquere) reiškė „išaugti iš vaiko metų“. 
*“Anemolijai iš graikų k. žodžio „anemolios“ — vėjuotas, perkeltine 
prasme — tariamas, nesąs. 

Atvyko jie į Amaurotą, kai aš ten buvau, kadangi jie keliavo 
svarbiais reikalais, tai prieš jų pasirodymą tarėsi trejetas piliečių iš 
kiekvieno miesto. Bet visi kaimynų pasiuntiniai, atvykdavę tenai 
seniau, būdavo kuo kukliausiai apsirengę, nes gerai žinojo utopie- 
čių papročius, suprato, kad jie visiškai nevertina prabangių apdarų, 
šilką laiko per nieką, o auksą net šlykštybe. Bet anemolijai gyveno 
labai toli ir mažai bendravo su utopiečiais. Todėl jų pasiuntiniai, su- 
žinoję, jog visi utopiečiai vaikšto apsirengę vienodu ir šiurkščiu ap- 
daru, pamanę, jog jie ir neturi to, kuo nesinaudoja, būdami veikiau 
pasipūtę kaip išmintingi, jie ir nutarė vargšų utopiečių akis užtem- 
dyti savo apdarų blizgesiu, pasirodydami išsipustę lyg kokie dievai. 
Todėl įžengė trys pasiuntiniai su šimtu palydovų, visi apsitaisę mar- 
gais drabužiais, dauguma šilkais. Patys pasiuntiniai, priklausę tėvy- 
nėje kilmingiesiems, buvo apsivilkę auksu siuvinėtus apsiaustus, už- 
sidėję dideles grandines, įsisegę auksinius auskarus, apsimovę aukso 
žiedus, be to, kepures nukabinėję aukso vėriniais, kurie žvilgėjo nuo 
perlų ir brangakmenių. Taigi jie buvo pasidabinę tokiomis puoš- 
menomis, kuriomis utopiečiai bausdavo vergus, jos būdavo arba gė- 
dos ženklu, arba vaikų žaislais. Todėl buvo ko pažiūrėti, kaip ane- 
molijai kėlė skiauterės, lygindami savo puošmenas su pasipylusių į 
aikštes utopiečių apdarais. Kita vertus, ne mažesnis smagumas bu- 
vo stebėti, kaip smarkiai jie apsigavo, puoselėdami savo viltis ir ka- 
žin ko gero laukdami, ir kaip toli jie buvo nuo tos pagarbos, kurios 
tikėjosi sulauksią. Mat, išskyrus tik nedaugelį lankiusių kitas tautas 
dėl rimtos priežasties, visų utopiečių akimis žiūrint, visos šios žvil- 
gančios puošmenos atrodė tikra gėda, ir todėl, pagarbiai kaip ponus 
sveikindami kiekvieną menkutį žmogelį, pačius pasiuntinius su auk- 
so grandinėmis jie palaikė vergais ir su jais elgėsi be jokios pagarbos. 
Kad būtum regėjęs, kaip vaikai mėtė deimantus ir brangakmenius, 
matydami juos prie pasiuntinių kepurių, ir, kumščiodami motinai į 
šoną, taip kalbėjo: 

— Mama, žiūrėk, koks didelis bernas, o terliojasi su perlais ir bliz- 
gančiais akmenukais, kaip mažiulis! 

O gimdytoja taip pat rimtai jam atsakė: 

— Tylėk, sūneli, matyt, koks juokdarys iš pasiuntinių! 

Kiti peikė tas aukso grandines, kad iš jų nesą naudos, jos tokios 
plonos, jog vergas gali jas lengvai sulaužyti, ir tokios laisvos, kad pa- 
norėjęs gali jas nusimesti ir pabėgti kur nori. 

Bet kai pabuvę dieną kitą pasiuntiniai pamatė baisybę never- 
tinamo aukso ir suprato, jog utopiečių krašte auksas tiek pat nie- 
kinamas, kiek jųjų šaly gerbiamas, ir kad vieno pabėgusio vergo gran- 
dinėms ir pančiams buvo išeikvota daugiau aukso ir sidabro, negu 
kad kainavo jų visų trijų puošmenos, nuleido jie sparnus ir susigėdę 
numetė visas tas gražmenas, kuriomis taip pūtėsi ir didžiavosi, ypač 
kada bičiuliškiau pasikalbėjo su utopiečiais ir sužinojo jų papročius 
ir nuomones. Juk šie stebisi, kaip gali atsirasti žmogus, kuris džiaug- 
tųsi menko perliuko ar akmenuko abejotinu žvilgesiu, galėdamas 
stebėti kokią nors žvaigždę arba pačią saulę; arba kas gali būti toks 
neprotingas, kad tartųsi esąs kilmingesnis dėl plonesnio vilnos siū- 
lo, nors šitą vilną, kad ir kaip plonai ji būtų suverpta, kadaise nešio- 
jo avis, o tuo metu ji nebuvo niekas kitas, kaip avis. Stebisi utopie- 
čiai ir tuo, kad auksas, toks nenaudingas daiktas, dabar visur pasau- 
ly tiek vertinamas, kad pats žmogus, per kurį ir kurio naudai jis įgi- 
jo tokią garbę, yra vertinamas daug mažiau negu auksas. Juk būna ir 
taip, kad koks kietagalvis, turįs proto ne daugiau kaip stuobrys, ne 
tik didžiausias begėdis, bet ir kvailys, tačiau turi savo rankose daug 
vergų, išmintingų ir gerų vyrų, tik dėl to, kad jam atiteko didelė auk- 
so monetų krūva, o jei likimas ar koks įstatymų straipsnis (kuris kaip 
ir likimas gali viską apversti aukštyn kojom) atims krūvą iš to pono ir 
atiduos didžiausiam pastumdėliui iš visų jo tarnų, tada šeimininkas 
nueis tarnauti savo tarnui, kaip priekaba bei priedas prie pinigų. Bet 
daug didesnį nusistebėjimą ir neapykantą kelia tų žmonių nepro- 
tingumas, kurie vos ne dievišką pagarbą rodo turtuoliams, kuriems 
nieko neskolingi ir nuo kurių visai nepriklauso, tiktai dėl tų tur- 
tingumo, nors ir žino, jog šitie turtuoliai yra tokie godūs ir šykštūs, 

kad galima tikrų tikriausiai tikėti, jog iš tos pinigų krūvos niekam 
niekada nenuriedės nė skatikas, kol jie bus gyvi. 

Šitokias mintis utopiečiai pasisavino iš dalies beauklėjami, nes 
išaugo tokioje šalyje, kurios santvarka yra labai toli nuo minėtųjų 
kvailybių, iš dalies besimokydami ir beskaitydami knygas. Tiesa, 
kiekviename mieste nedaug tėra atleistų nuo kitų darbų ir skirtų 
mokslui, — tiktai tie, kurie iš mažens turi nepaprastus gabumus, dide- 
lį talentą ir polinkį tauriesiems menams, — tačiau vaikai visi mokosi, 
ir didelė tautos dalis, vyrai ir moterys, per visą gyvenimą mokymui- 
si skiria tris valandas, kada, kaip minėjome, būna laisvi nuo darbų. 
Atskirų dalykų jie mokosi savo kalba. Ji nėra skurdi žodžių, maloni 
ausiai ir raiškumu pranoksta kitas kalbas. Ta pati kalba, tiktai sudar- 
kyta vienur vienaip, kitur kitaip, yra paplitusi didelėje to pasaulio 
dalyje. 

Ligi mūsų atvykimo jie nieko nebuvo girdėję apie visus tuos fi- 
losofus, kurių vardai yra žymūs šiame, mums žinomame pasaulyje, 
bet muzikoje, dialektikoje, skaičiavimo ir matavimo moksle jie iš- 
rado beveik tą patį, ką ir mūsų senieji filosofai. Nors seniesiems be- 
veik visais atžvilgiais prilygsta, tačiau atsilikę nuo naujųjų dialek- 
tikų atradimų. Mat jie nėra išradę nė vienos taisyklės iš tų sąmo- 
jingų išsigalvojimų, kurių čia visur mokosi vaikai iš vadinamosios 
„Mažosios logikos““*, apie susiaurinimus, apibendrinimus ir supo- 
zicijas. Vadinamųjų „antrųjų intencijų“® utopiečiai ne tik deramai 
netyrinėjo, bet niekas iš jų nepajėgė pamatyti vadinamojo „žmogaus 
apskritai“ nors, kaip žinote, šitas padaras yra didžiulis, didesnis už 
bet kurį milžiną, ir galime jį net pirštu parodyti. Užtai utopiečiai ge- 


62 „Mažoji logika“ — XIII a. sukurtas scholastiškas vadovėlis. Toji logika buvo 
pavadinta „Mažąja“ dėl mažos apimties, bet kitoje vietoje Moras juokais aiš- 
kina, jog tas vadovėlis pavadintas „Mažąja logika“, nes jame maža logikos. 
“Antrosios intenci jo s-— scholastinės logikos terminas, žymįs ref- 
lektyvų pažinimą. 

rai nusimano apie žvaigždžių sukimąsi, apie dangaus šviesulių ju- 
dėjimą. Tam reikalui jie sumaniai išgalvojo net įvairiausių formų 
prietaisų, kurių padedami labai tiksliai sužino Saulės, Mėnulio ir ki- 
tų jų horizonte matomų šviesulių judėjimą ir padėų. Tačiau jie nė 
sapne nesvajoja apie planetų bičiulystę ir nesutarimą ar apie kvailą 
ateities spėjimą iš žvaigždžių. Iš kai kurių per ilgą laiką stebėtų ženk- 
lų jie atspėja liūtis, vėjus ir kitas orų atmainas. Bet apie visų tų reiški- 
nių priežastis, apie jūros potvynius, jos vandens sūrumą, apie dan- 
gaus ir pasaulio kilmę ir prigimtį jie samprotauja lygiai kaip ir mūsų 
senieji filosofai; iš dalies kaip anieji nesutaria vienas su kitu, taip ir 
utopiečiai, atrasdami naujas reiškinių priežastis, ginčijasi ne visur 
sutardami. 

Toje filosofijos dalyje, kur kalbama apie moralę, jų nuomonės 
sutampa su mūsų: jie samprotauja apie dvasios, kūno ir išorines gė- 
rybes ir ar dera gėrybės vardas šioms visoms ar tik dvasinėms ypa- 
tybėms. Jie svarsto apie dorybę ir malonumus. Bet svarbiausias ir 
pagrindinis jų ginčas yra tas, ar žmogaus laimės šaltinis vienas, ar 
daug jų. Tačiau šiuo klausimu jie, atrodo, linkę labiau, negu dera, 
palaikyti nuomonę, ginančią malonumą, kuris, jų galva, svarbiau- 
sias žmogaus laimės šaltinis. Ir juo nuostabiau, kad tokią opią nuo- 
monę stengiasi paremti religija, kuri yra rimta ir rūsti, beveik niūri ir 
griežta. Ir utopiečiai niekada nesvarsto laimės klausimo, nesusieda- 
mi kai kurių iš religijos paimtų teiginių su filosofija, besiremiančia 
proto įrodymais, be kurių tikrosios laimės klausimo nagrinėjimas, jų 
nuomone, yra menkas ir nepakankamas. O tie teiginiai štai kokie: 
žmogaus siela esanti nemirtinga ir iš Dievo maloningumo gimusi 
laimei; už mūsų dorybes ir gerus darbus po šito gyvenimo laukiąs at- 
lyginimas, o už kaltes — kančios. Nors tai ir religijos sritis, tačiau, jų 
manymu, ir protu galima prieiti tokias tiesas. Jas atmetus, utopiečiai 
neabejodami skelbia, jog niekas negalįs būti toks kvailas, kad ne- 
siektų malonumų leistinomis ir neleistinomis priemonėmis; tiktai 
reikią žiūrėti, kad mažesnis smagumas nesutrukdytų didesnio, ir ne- 
reikią siekti tokio malonumo, už kurį prisieina atsilyginti skausmu. 

Jie mano, kad kvailiausiai elgiasi tie, kurie vaikosi rūsčios ir sunkios 
dorybės ir ne tik atsisako gyvenimo saldumo, bet netgi patys už- 
sikrauna skausmą, iš kurio negali laukti jokios naudos; kokia gi gali 
būti nauda, jeigu po mirties nieko nebepasieksi, o šitą visą gyveni- 
mą praleisi be smagumų, tai yra vargingai. O laimė, jų manymu, ne 
kiekvienas smagumas, bet tik garbingas ir taurus. Į jį, kaip į aukščiau- 
sią gėrį, mūsų prigimtį traukianti pati dorybė, kuriai priešinga par- 
tija“ ir tepriskiria laimę. Mat dorybė jiems — gyvenimas pagal prigimtį; 
šitokiam gyvenimui Dievas mus paskyręs. Ir žmogus turįs paisyti to 
prigimties potraukio, kuris klauso proto, kai reikia spręsti klausimą, 
ko siekti ir ko vengti. Pirmiausia protas žmonėse uždegąs meilę ir 
pagarbą dieviškajai didybei, kuriai turime dėkoti ir už tai, kad esame 
gyvi, kad galime justi laimę. Antra, protas mus skatinte skatinąs, kad 
ir patys kiek galėdami ramiau ir džiaugsmingiau gyventume ir vi- 
siems kitiems, kurie prigimties saitais susieti su mumis, padėtume to 
paties siekti. Tikrai, nebuvo niekada nė vieno tokio niūraus ir griež- 
to dorybės sekėjo ir smagumų niekintojo, kuris patartų tau vargus, 
budėjimus ir skausmus ir nepasakytų, kad tu, kiek įstengdamas, turįs 
lengvinti kitiems skurdą ir vargą, kad toks elgesys esąs pagirtinas dėl 
žmoniškumo; nė viena kita dorybė nesanti būdingesnė žmogui: 
žmogus turįs žmogui patarnauti, jį guosti, padėti varguose, sunaiki- 
nęs liūdesį, grąžinti jam gyvenimo džiaugsmą, tai yra malonumą. 
Jeigu taip iš tikro yra, tai kodėl prigimtis negali skatinti, kad kiekvie- 
nas darytų sau tą patį? Iš tikrųjų, arba malonus, t. y. smagumą tei- 
kiąs, gyvenimas yra blogybė; jeigu taip, tai tu ne tik niekam neturi 
padėti sulaukti tokio gyvenimo, bet, kiek įstengdamas, turi nuo jo, 
kaip kenksmingo ir pražūtingo, visus vaduoti, arba, jeigu ne tik gali, 
bet ir turi patarti tokį gyvenimą kitiems, tai kodėl pirmiausia sau pa- 
čiam nepamėginus? Sau pačiam juk dera rodyti ne mažesnį pa- 
lankumą kaip kitiems. Juk jeigu prigimtis skatina, kad būtumei ge- 


“Priešinga partija, t. y. epikūriečių priešai stoikai. 

ras kitiems, tai vėlei ji nesiūlo, kad sau pačiam būtumei rūstus ir 
negailestingas. Todėl, jų manymu, pati prigimtis mums nurodo ma- 
lonų gyvenimą, tai yra smagumą, kaip visų mūsų veiksmų galutinį 
tikslą; o dorybė — gyvenimas pagal prigimtį. Prigimtis gi kviečia 
mirtinguosius remti vienas kitą, kad gyvenimas būtų linksmesnis. Ir 
teisingai daro: mat nėra nė vieno, kuris būtų iškilęs tiek virš žmonių 
giminės lemties, kad juo ypatingai rūpintųsi gamta, kuri vienodai 
gobia visus, duodama tą pačią išvaizdą. Todėl ta pati gamta nuola- 
tos tau liepia žiūrėti, kad, savo labu besisielodamas, kitiems nelabo 
nedarytum. 

Vadinas, utopiečių manymu, būtina laikytis ne tik sutarčių, su- 
darytų tarp atskirų asmenų, bet ir visuomeninių įstatymų, kuriuos 
pagal teisingumą paskelbė gerasis valdovas arba patvirtino visuoti- 
niu nutarimu tauta, neprislėgta tironijos ir nesuviliota klastos, — įsta- 
tymų apie gyvenimo gėrybių, tai yra malonumų paskirstymą. Rūpin- 
tis savo gerove, nelaužant šitų įstatymų, yra protingumas, o paisyti ir 
visuomeninio labo — tavo pareiga. Grobstyti svetimus malonumus 
siekiant savųjų — skriauda, o ką nors atimti iš savęs ir pridėti kitiems 
yra žmoniškumo ir širdingumo pareiga, kuri niekada tiek naudos 
neatima, kiek prideda. Juk šita nauda yra atlyginama abipusėmis 
geradarystėmis, o pats geradarystės suvokimas ir prisiminimas apie 
meilę ir palankumą tų, kam padarei gera, tavo širdį labiau džiugina 
negu kūniškas malonumas, nuo kurio susilaikei. Pagaliau — religija 
lengvai įtikina mūsų sąmonę, kad vietoj trumpalaikio ir menko sma- 
gumo Dievas atlygina didžiuliu ir nesibaigiančiu džiaugsmu. Tuo 
būdu viską kruopščiai apsvarstę ir apmąstę, jie pripažįsta, kad mū- 
sų veiksmų ir pačių dorybių galutinis tikslas ir laimė — malonumas. 

O malonumu jie vadina kiekvieną kūno ir sielos judesį ir būklę, 
kada pagal prigimties nurodymus jaučiame džiaugsmą. Pastabą apie 
šį prigimties siekimą jie priduria ne be pagrindo. Jų manymu, iš pri- 
gimties malonu yra tai, ko žmonės siekia ne skriaudos keliu; kai, ko 
siekdami, jie nepraranda kito, didesnio malonumo; tai, kas neteikia 
vargo, tai, ko ieško ne tik pojūčiai, bet ir sveikas protas. Kita ver- 

tus, yra malonumų, nesiderinančių su prigimtimi, juos mirtingieji 
pagal kokį tuščią susitarimą vaizduojasi saldžiais, tarytum žmonės 
galėtų kaitalioti tiek daiktus, tiek ir jų pavadinimus. Utopiečių įsi- 
tikinimu, tokiuose malonumuose nė kiek nėra laimės. Priešingai, net 
ją nutolina: kur kartą jie įleidžia savo šaknis, ten nebėra vietos tik- 
riems ir nuoširdiems džiaugsmams, o širdis apsalsta nuo netikro sma- 
gumo. 

Yra daug dalykų, kurie patys savaime neturi jokio malonumo, 
geroka jų dalis net slepia savy daug kartybės, tačiau dėl nelabų troš- 
kimų ir apgaulingų vilionių yra laikomi ne tik didžiausiais smagu- 
mais, bet net pripažįstami gyvenimo pagrindu. 

Prie šių netikrų džiaugsmų utopiečiai priskiria anksčiau mano 
paminėtus, — kuo kas geresnį apdarą vilki, tas tariasi geresnis esąs. 
Juk jie klysta dvigubai. Ne mažiau apsigauna manydami, jog jų ap- 
daras geresnis kaip jie patys. Iš tikrųjų — jeigu žiūrėsi apdaro nau- 
dingumo, tai kodėl plonesnių siūlų vilnonas geresnis už storesnį? Bet 
šitie žmonės skiauterės riečia tarsi jie būtų iškilę pagal prigimtį, o ne 
per klaidą, ir yra įsiukinę, jog nuo to ir jie patys vertingesni; tary- 
tum visai pagrįstai jie reikalauja prabangesniam apdarui pagarbos, 
kurios blogiau apsivilkę net nebūtų drįsę tikėtis, ir piktinasi, jeigu 
kas į juos neatsuka akių. 

Ar nėra to paties neišmanymo žymė ir siekimas tuščios ir nenau- 
dingos garbės? Argi gali būti natūralus ir tikras džiaugsmas, kai kitas 
prieš tave apnuogina pakaušį ar sulenkia pakinklius? Gal šitai pagy- 
dys tau pakinklių skaudėjimą? Arba išvarys kvailybę tau iš galvos? Ši- 
tame netikro džiaugsmo reginy nuostabiausia yra tai, kaip smagiai 
kvailioja besižavį ir besididžiuoją savo kilmingumu, kad jie kilo iš 
tokių protėvių, kurių ilga virtinė buvo laikoma turtinga, ypač turė- 
jusi didelių dvarų, — juk dabar kilmingumas ir yra niekas kitas. Jų 
manymu, nė per plauką nesumažės tas kilmingumas, jeigu jų protė- 
viai nebus jiems palikę jokio turto arba jeigu palikimą jie patys bus 
praužę. 

Prie šitų žmonių utopiečiai priskiria ir tuos, kurie žavisi perlais ir 
brangakmeniais ir tariasi vos ne dievai esą, jeigu pavyksta gauti ko- 
kią brangenybę, o ypač tokios rūšies, kuri tuo metu jų šaly labiausiai 
vertinama. Mat ne visur ir ne visada tos pačios rūšys yra vienodai 
branginamos. Jie įsigyja tą perlą ar brangakmenį paprastai be auksi- 
nės įtvaros ir natūralų. Be to, pardavėjas dar turi prisiekti ir duoti 
laidą, kad tie brangieji akmenys yra tikri: tiek yra susirūpinę pirkė- 
jai, kad jų akys nebūtų apgautos netikru vietoj tikro. Bet kodėl dirb- 
tinis akmuo teiks tau mažiau smagumo, jeigu tavo akis jo neatskiria 
nuo tikro? Tikriausias daiktas — ir vienas, ir kitas akmuo turi turėti 
tokią pat vertę tau kaip ir aklam. Na, ar jaučia tikrą džiaugsmą, o gal 
tik apsigauna netikru smagumu sergsų nereikalingus turtus, ne- 
naudodami savo krūvos, o tik gėrėdamiesi jos reginiu? Arba, skati- 
nami priešingos ydos, slepia auksą, kurio niekada net nesirengia nau- 
doti ir kurio galbūt niekada ir nebepamatys? Drebėdami, kad tik 
neprarastų, iš tikro jį praranda. Taip ir yra, jeigu neleidi sau, o gal- 
būt ir visiems mirtingiesiems pasinaudoti tuo auksu ir užkasi jį že- 
mėje? Ir, paslėpęs lobius, tarsi jau visai ramus, nesitveri džiaugsmu. 
Bet, sakykime, kad kas pavogs šitą turtą, o tu, nieko nežinodamas 
apie tą vagystę, po dešimties metų mirsi; per dešimtį metų, pragy- 
ventų po vagystės, ar labai svarbu tau buvo, ar tas auksas pagrob- 
tas, ar neliestas? Juk ir vienu, ir kitu atveju tau iš jo buvo tiek pat 
naudos. 

Prie tų kvailų pasismaginimų utopiečiai skiria žaidimą kauliu- 
kais (apie tą beprotybę jie tiktai girdėję, o patys jos nematę), be to, 
medžioklę ir paukščių gaudymą. Koks gi smagumas, klausia jie, mes- 
ti kauliukus ant išskobtos lentos? Tu tiek daug kartų tai darei, kad 
jeigu ir būtų malonus tas žaidimas, tai dažnai kartojamas nusibostų. 
Arba koks gali būti smagumas, o ne pasišlykštėjimas klausytis šunų 
lojimo ir staugimo? Arba kodėl smagiau stebėti, kada kiškį vejasi 
šuo, o ne šuo šunį? Juk ir vienu ir kitu atveju darosi tas pats: jie bėga, 
jeigu bėgimas tave smagina. Jeigu tave žavi viltis išvysti žudymą, jei 
lauki, kad tavo akyse vyks skerdynės, tai veikiau turi kelti gailestį 

toks reginys: šuo drasko kiškelį, stipresnis — silpnesnį, nirtulingas — 
bailų ir vangų, pagaliau, kraugerys — nekaltą. Todėl utopiečiai visą 
šitą medžioklės verslą, kaip užsiėmimą, netinkamą laisviems žmo- 
nėms, paliko mėsininkams, o mes anksčiau sakėme, kad šitas ama- 
tas yra vergų. Utopiečiai mano, kad medžioklė yra žemiausia to dar- 
bo dalis, o kitos jo pusės esančios ir naudingesnės, ir tauresnės, nes 
jos teikiančios daug daugiau naudos ir žudančios gyvūnus tik iš reikalo, 
o medžiotojas, žudydamas ir draskydamas vargšą žvėrelį, ieško tik 
pasitenkinimo. Utopiečių nuomone, šitas troškimas matyti tikrų 
žvėrių žudymą atsiranda arba iš įgimto širdies žiaurumo, arba žmo- 
gus kraugeriu pasidaro, nuolatos ieškodamas tokių šiurkščių sma- 
gumų. Taigi šitą ir visus panašius reiškinius, kurių yra nesuskaito- 
ma daugybė, minia laiko smagumais, o utopiečiai, nematydami to- 
kiuose troškimuose jokio malonumo, įsitikinę, jog jie neturi nieko 
bendra su tikru malonumu. Jeigu šitie reiškiniai teikia ir pojūčiams 
kokį malonumą (o toks ir yra pasitenkinimo uždavinys), tai utopie- 
čiai vis vien nekeičia savo nuomonės, nes priežastis esanti ne pats 
reiškinys, bet iškrypęs mirtingųjų įpratimas, kai žmonės kartumą lai- 
ko saldumu, visai taip, kaip nėščios moterys, sugedus skoniui, dervą 
ir lašinius taria saldesnius esant ir už medų. Tačiau, žinoma, jokio 
žmogaus sprendimas, iškrypęs dėl ligos ar įpročio, negali pakeisti nei 
kitų dalykų, nei malonumo esmės. 

Utopiečių nuomone, smagumų, kuriuos jie pripažįsta tikrais, yra 
visokiausių rūšių; vienus jie priskiria dvasiai, kitus kūnui. Dvasios 
malonumas — tiesos suvokimas ir tas saldumas, kurį teikia jos stebė- 
jimas. Be to, prisideda ir malonus tauriai pragyvento gyvenimo pri- 
siminimas, ir neabejotina būsimosios palaimos viltis. Kūno malo- 
numai esą dvejopi. Vieni teikia pojūčiams tikrą pasitenkinimą, kai 
yra atkuriama tai, ką yra sunaikinęs mumyse esantis karštis, o tai 
padaroma valgant ir geriant. Kitas atvejis, kada yra pašalinama tai, 
kas apsunkina kūną, kai tuštiname vidurius, gimdom vaikus, trinam 
ar kasom niežtimą kūno dalį. 

Kartais atsiranda smagumas, neatkuriąs, ko pageidauja mūsų kū- 
no nariai, ir nenuimąs skausmo, bet kuris ryškiais virpesiais kutena, 
skatina ir traukia mūsų pojūčius kažin kokia slapta jėga; taip, pa- 
vyzdžiui, veikia mus muzika. 

Antra kūniškų malonumų rūšis, jų manymu, esanti rami ir gera 
kūno būklė, tai yra kiekvieno žmogaus sveikata, netrikdoma jokio 
skausmo. Iš tikrųjų! Jeigu jos nekankina skausmas, ji pati iš savęs 
džiūgauja, nors jos ir neskatina išorinis smagumas. Tiesa, sveikata 
nėra tiek pastebima ir jusles ne tiek užgauna, kiek nenumaldomas 
valgio ar gėrimo troškimas, bet vis dėl to daugelis mano, kad gera 
sveikata yra didžiausias malonumas. Beveik visi utopiečiai pripažįs- 
ta, jog sveikata yra didelis smagumas ir tarsi visko pamatas bei atra- 
ma: ji viena gali sukurti ramias ir geidaujamas gyvenimo sąlygas, o 
jeigu jos trūksta, nelieka vietos jokiam smagumui. Būklę, kada visai 
nėra skausmo, bet trūksta sveikatos, utopiečiai vadina nejautrumu, o 
ne malonumu. Gyvai apsvarstę klausimą, utopiečiai jau seniai at- 
metė nuomonę tų, kurie siūlė tvirtos ir netrikdomos sveikatos ne- 
laikyti malonumu, nes esą jos buvimą galima suvokti tik išorinio 
pojūčio įtakoje. Bet, priešingai, dabar beveik visi jie sutaria, kad svei- 
kata yra malonumo šaltinis. Jeigu su liga esą susijęs skausmas, kuris 
yra toks nepermaldaujamas malonumo priešas kaip ir liga sveika- 
tai, kodėl negalėtų malonumas būti gera sveikata? Jų manymu, visai 
nesvarbu sakyti, kad ar liga yra kentėjimas, ar kad kentėjimas slypi 
ligoje, nes ir vienu, ir kitu atveju rezultatas tas pats. Todėl jeigu svei- 
kata yra arba pats malonumas arba būtinai teikia malonumą, kaip 
ugnis kad skleidžia šilumą, tai ir vienu, ir kitu atveju negali trūkti 
malonumo geros sveikatos žmonėms. Be to, sako jie, kai valgome, su 
mumis dedasi ne kas kita, o vyksta kova, kurią kovoja pradėjusi svy- 
ruoti sveikata prieš alkį. Šioje kovoje ji pamažu atsigauna ir, pasie- 
kusi įprastą gyvumą, teikia mums tą taip stiprinant; malonumą. Tai- 
gi nejaugi ta sveikata, kuri taip džiūgauja kovodama, nebus smagi, 
pasiekusi pergalę? Nejaugi laimingai atgavusi ankstesnę jėgą, siektą 
per visą kovą, ji tuojau pat sustings, nepažinusi savo gėrybių ir jomis 

nepasinaudojusi? Mat, jų manymu, toli nuo tiesos yra tas, kas tiki, 
jog nejautrumas buvo pavadintas sveikata. Kas gi būdamas guvus, 
klausia utopiečiai, nesijaučia sveikas, jeigu iš tikro yra sveikas? Ne- 
jaugi kas gali būti toks sustingęs ar letargo ištiktas, kad neprisipažin- 
tų, jog sveikata jam malonumas ir džiaugsmas? O kas yra džiaugs- 
mas, jeigu ne kitoks malonumo pavadinimas? 

Utopiečiai ypatingai aukština dvasinius malonumus, juos laiko 
pirmaisiais ir svarbiausiais džiaugsmais; didžiausia jų dalis, utopie- 
čių manymu, kyla puoselėjant dorybes ir suvokiant, jog tauriai bu- 
vo gyventa. Iš kūniškųjų malonumų pirmenybės palmę jie atiduoda 
sveikatai. Jų nuomone, skanaus valgio, gėrimo ir visko, kas gali teik- 
ti tokį smagumą, verta pageidaut, bet tiktai dėl sveikatos. Tokie 
dalykai esą malonūs ne patys per save, bet tiek, kiek jie priešinasi 
atsėlinančiai negaliai. Todėl išminčius turi veikiau vengti ligų, negu 
ieškoti vaistų nuo jų, veikiau vyti nuo savęs kentėjimus, negu kad 
klausytis paguodos žodžių. Todėl geriau bus netrokšti tokių kūniš- 
kų džiaugsmų, negu kad patirti smagumą iš jų. Jeigu kas tariasi esąs 
visai patenkintas tokiais malonumais, tas būtinai turi sutikti, jog jis 
būsiąs tikrai laimingas, jeigu visą gyvenimą nuolatos alks, trokš, jaus 
niežulį, valgys, gers, kasysis, trinsis; bet kas nemato, kad toks gyve- 
nimas ne tik bjaurus, bet ir nelaimingas? Aiškus dalykas, šitie malo- 
numai, kaip nešvariausi, yra iš visų patys žemiausi. Jie niekada ir 
neužeina kitaip, kaip tik su priešingais skausmais. Pavyzdžiui, su 
pasitenkinimu valgant yra susijęs alkis ir ne tolygiu būdu. Mat skaus- 
mas pasirodo ir smarkesnis, ir ilgesnis: jis ir atsiranda anksčiau už 
malonumą, ir dingsta smagumui nykstant. Širokius malonumus uto- 
piečiai laiko nevertais dėmesio ir juos pripažįsta tik iš didelio rei- 
kalo. Bet utopiečiai yra patenkinti ir šitokiais malonumais ir dėkoja 
už dovanas gerajai motinai gamtai, kuri su švelniausiu meilumu 
skatina savo kūdikius imtis to, ką būtinumas nuolatos verčia daryti. 
Iš tikrųjų, koks koktus būtų gyvenimas, jeigu, panašiai kaip kitas ne- 
galias, kurios rečiau mus užgriūva, nuodais ir karčiais vaistais turė- 
tume kasdieną nuginti alkio ir troškulio ligas? 

Utopiečiai mėgsta ir vertina grožį, jėgą, žvalumą, kaip ypatingas 
ir malonias prigimties dovanas. Jie pripažįsta kaip malonų gyveni- 
mo pagražinimą ir smagumus, pasiekiančius mus per ausis, akis, no- 
sį, — juos gamta panorėjo skirti žmogui, kaip jam vienam būdin- 
gus, nes be žmogaus nėra kitų gyvų būtybių, kurios suvokia pasau- 
lio grožį ir puikumą, jaučia malonius kvapus (žvėrys skiria tik mais- 
to kvapą) ir skiria garsų ir tonų dermę bei nedarnumą. Visais atvejais 
jie laikosi taisyklės, kad menkesnis malonumas neturi trukdyti di- 
desniam, kad iš jo niekada neturi kilti skausmo, kuris būtinai at- 
siranda, jeigu malonumas esąs negarbingas. Bet jie laiko didžiausia 
kvailyste, nepaprastu žiaurumu sau, didžiausiu nedėkingumu pri- 
gimčiai, jeigu kas paniekina dovanotą jam grožį, eikvoja jėgas, žvalu- 
mą paverčia tingumu, sekina kūną pasninkais, kenkia savo sveikatai 
ir atmeta kitas prigimties malones. Išimtis gali būti tik viena: jeigu 
kas nors nebepaiso šių savo patogumų, pradėjęs karščiau rūpintis 
kitais ir visuomene, laukdamas už tuos vargus iš Dievo didesnio 
džiaugsmo. Šiaipgi visai kvaila save kankinti be naudos kam nors, 
dėl tuščio dorybės šešėlio arba trokštant vieno dalyko, kad ne taip 
sunkiai būtų galima pakęsti nelaimes, kurios niekada galbūt jo ir 
neištiks. Vadinas, toks žmogus tarytum paniekina pareigas prigim- 
čiai ir atsisako visų jos geradarysčių. 

Tokia utopiečių nuomonė apie dorybę ir malonumą. Jeigu žmo- 
gui neįkvėps ko nors šventesnio iš dangaus siųsta religija, tai jo pro- 
tas ir negalės nieko tikresnio surasti. Svarstyti, ar teisinga ta nuomo- 
nė, ar ne, mums neleidžia laikas, be to, nėra ir reikalo. Mat ėmėme 
pasakoti apie utopiečių santvarką, o ne ginti ją. 

Kad ir kokie būtų jų patvarkymai, esu įsitikinęs, kad niekur nėra 
tokių puikių žmonių ir tokios laimingos valstybės. Utopiečiai yra 
žvalūs ir miklūs, pasižymi didesne jėga, negu atrodo pagal ūgį, tiesą 
sakant, nežemą. Ir nors jų žemės ne visur derlingos, klimatas nela- 
bai sveikas, tačiau, saikingai maitindamiesi, jie taip užsigrūdina prieš 
oro atmainas, o žemę taip gerai įdirba, kad nė vienoj tautoj nebūna 

gausesnio derliaus ar gyvulių prieauglio. Žmonės labai gyvybingi ir 
serga nedaugeliu ligų. Todėl tenai pirmiausia pastebėsi, kaip uoliai 
jie dirba įprastinius žemės darbus, kaip stengiasi išmone ir rūpes- 
tingumu pagelbėti ne tokiai derlingai žemei. 

Be to, pamatysi žmones rankomis vienoje vietoje raunančius miš- 
ką ir sodinančius kitoje. Šiuo atveju žiūrima ne žemės derlingumo, o 
išvežimo patogumo, — kad būtų malkų arčiau jūros, prie upių ar pa- 
čių miestų. Mat sausumos keliu į tolesnes vietoves lengviau atvežti 
javų negu malkų. Žmonės smagūs, sąmojingi, sumanūs, mėgstą ra- 
mybę, prireikus nebiją sunkių darbų. Kitais atžvilgiais jie nelabai 
veržlūs, bet dvasinių vertybių siekia nenuilsdami. 

Iš mūsų sužinoję apie graikų literatūrą ir mokslą (lotynuose, at- 
rodė, be istorijos ir poezijos, nebuvo nieko, kas būtų galėję juos 
patraukti), jie kuo uoliausiai stengėsi, mums aiškinant, viską išmok- 
ti. Pradėjome su jais skaityti, labiau norėdami parodyti neatsisaką 
tokio darbo negu kad tikėdamiesi iš to naudos. Bet šiek tiek pa- 
dirbėję iš utopiečių stropumo tuojau supratome, jog ne veltui savo 
uolumą rodome. Jie pradėjo taip lengvai vedžioti raides, taip gerai 
tarti žodžius, taip greitai įsiminti ir taip tiksliai versti, kad mes labai 
nustebome. Tiesa, dauguma ėmėsi šito mokslo ne tik patys susi- 
domėję, bet ir senato paliepti, savo gabumais priklausą rinktinių 
mokslininkų skaičiui ir jau subrendę. Todėl greičiau kaip per trejetą 
metų gerai išmoko kalbą; geriausius rašytojus galėjo skaityti be kliū- 
čių, nebent vienur kitur trukdydavo pasitaikančios spaudos klaidos. 
Utopiečiai tuo lengviau susipažino su šia literatūra, nes ji, kaip spėju, 
jiems artima. Manau, kad šita tauta kilusi iš graikų, nes jų kalba vi- 
sais kitais atžvilgiais labai artima persams, miestų ir pareigūnų pava- 
dinimuose turi tam tikrų graikų kalbos pėdsakų. Rengdamasis ket- 
virtą kartą plaukti, pasiėmiau vietoj prekių didelę knygų krūvą, nes 
buvau pasiryžęs verčiau niekada, negu greitai grįžti. Todel utopie- 
čiai turi iš manęs daug Platono veikalų, dar daugiau Aristotelio, taip 

pat Teofrasto“? knygą apie augalus, tik gaila, su daugybe spragų. Mat 
plaukdami knygos neprižiūrėjom, ir ją nutvėrė beždžionė, ji be- 
išdykaudama ir bežaisdama vienur kitur išplėšė keletą puslapių ir 
juos sudraskė. Iš gramatikos sudarytojų jie turi tiktai Laskarį““; mat 
Teodoro“? neatsivežiau, taip pat jokio žodyno, be Hesichijo“* ir 
Dioskorido.“? Jie labai brangina smulkiuosius Plutarcho“? veikalus, 
taip pat žavisi Lukiano"! grakštumu ir sąmojum. Iš poetų jie turi 
Aristofaną,'*, Homerą“? ir Euripidą, be to, Sofoklį"“, atspausdintą 
smulkiaisiais Aldo” rašmenimis, iš istorikų Tukididą““ ir Herodo- 


5 Teofrastas (apie 372-287 m. pr. Kr.) - Aristotelio mokinys ir sekėjas, 
gamtos tyrinėtojas, parašęs veikalą apie augalus ir „Charakterius“. 
“Laskaris Konstantinas- Bizantijos mokslininkas, gyvenęs XV a. 
Jo graikų kalbos gramatika buvo atspausdinta 1476 m. Milane. 
“Teodoras Gaza(1398-1478) - kitas žymus Bizantijos mokslininkas, 
graikų kalbos tyrinėtojas, kurio graikų kalbos gramatika buvo išleista XV a. 
pabaigoje. 

SH esichi jas- graikų gramatikas, gyvenęs turbūt VI a. XVI a. pradžio- 
je Venecijoje buvo išspausdintas jo „Graikų kalbos žodynas“. 
“Dioskoridas- graikų gydytojas, gyvenęs I a. XV a. pabaigoje Veneci- 
joje buvo išleisti jo kūriniai. 

"Plutarchas (apie 46-120 m.) - žymus graikų rašytojas, parašęs daug 
„Palyginamųjų biografijų“, kur sulygina graikų ir romėnų kultūros ir politi- 
nius veikėjus. Kitas žymus jo veikalas „Moralia“, kur autorius nagrinėja įvai- 
riausias moralines temas. 

"Lukianas (120-180) - graikų rašytojas, parašęs daug įvairių kūrinių, 
daugiausia satyrinio pobūdžio. 

"Aristofanas (apie 446-385 m. pr. Kr.) — žymus graikų rašytojas, ko- 
medijų kūrėjas. 

"Homeras- legendinis graikų didžiųjų poemų „Iliados“ ir „Odisėjos“ 
autorius. 

“Sofoklis ir Euripidas (IV a. pr. Kr.) - didieji graikų rašytojai, 
tragedijų kūrėjai. 

"Aldas Manucijus- Venecijos tipografas, gyvenęs XV-XVI a., iš- 
spausdinęs labai daug antikinių autorių tekstų. 

"*“Tukididas (apie 460-395 m. pr. Kr.) — žymus graikų istorikas, parašęs 
didelį veikalą apie Peloponeso karą. 

tą”, taip pat Herodianą“. Dar reikia paminėti, kad mano bičiulis 
Tricijus Apmatas” buvo atsivežęs iš medicinos kai kuriuos mažuo- 
sius Hipokrato“? veikalus ir Galeno“! „Mažąjį meną“. Šias knygas jie 
didžiai vertina. Nors iš visų tautų utopiečiai beveik mažiausiai pa- 
sigenda medicinos, tačiau niekur ji nėra labiau gerbiama: jos pažini- 
mą jie priskiria prie puikiausių ir naudingiausių filosofijos sričių. Su 
šia filosofija tyrinėdami gamtos paslaptis, jie tariasi turį ne tik nuosta- 
bų malonumą, bet ir gauną jos sumanytojo ir kūrėjo didžiausią ma- 
lonę. Utopiečių manymu, jis, kaip ir kiti kūrėjai, leido stebėti šio pa- 
saulio sąrangą žmogui (jam vienam ir suteikė tokią galią) ir jį, kaip 
smalsų ir kruopštų savo kūrinių stebėtoją ir gerbėją, myli daug la- 
biau negu tą kuris, tarsi neprotingas gyvūnas šaltai ir kvailai pa- 
niekinęs didingą ir nuostabų reginį. 

Todėl utopiečiai savo gabumais, pamiklintais mokslų, yra nuo- 
stabiai įgudę išradimams, teikiantiems visokių gyvenimo patogumų. 
Tik už du išradimu jie turi būti dėkingi mums: už knygų spausdini- 
mą ir popieriaus gamybą; bet ir čia pagelbėjome ne tiek mes, kiek jie 
patys sau. Kai jiems rodėme raides, Aldo atspausdintas popierinėse 
knygose, ir daugiau kalbėjome apie ką kita, negu aiškinome, iš ko- 
kios medžiagos gaminti popierių ir kaip spausdinti raides (niekas iš 
mūsų ne vieno, ne kito dalyko gerai neišmanė), jie tuojau viską aiš- 
kiausiai suvokė ir, nors seniau jie rašydavo tik ant kailių, žievės ir pa- 
piruso, dabar tuojau pat ėmė daryti popierių ir spausdinti raides. 
Tiesą sakant, iš pradžių tas darbas jiems nelabai sekėsi, bet, keletą 
kartų pamėginę, trumpu laiku viską išmoko ir padarė tokią pažan- 


"Herodortas(Va. pr. Kr.) — „istorijos tėvas“, palikęs didžiulį veikalą apie 
graikų ir persų karus. 

"**Herodianas(170-240) - graikų istorikas, rašęs apie Romos imperatorius. 
"Tricijus Apinatas- Moro sugalvotas asmuo ir vardas. 
Hipokratas- graikų gydytojas, gyvenęs V a. pr. Kr., „medicinos tėvas“. 
8! G a le n a s (131-201) - graikų gydytojas, parašęs veikalų apie gydymo 
meną, vienas iš jo kūrinių buvo pavadintas „Mažasis menas“. 

gą kad, jeigu turėtų graikų autorių egzempliorių, jiems netrūktų 
knygų. Dabar jie turi ne daugiau literatūros už tą, kaip jau mano bu- 
vo sakyta, o turimas knygas išleido daugeliu tūkstančių egzempliorių. 

Utopiečiai maloniai priima kiekvieną, atvykusį pažiūrėti jų ša- 
lies, ypač žmogų didelių gabumų ar keliavusį po daugelį kraštų ir ge- 
rai juos pažinusį; šiuo atžvilgiu jiems buvo malonus ir mūsų atvyki- 
mas. Jie mėgsta pasiklausyti, kas ir kur pasaulyje dedasi. Tačiau į 
Utopiją prekybos tikslais nelabai dažnai kas užsuka. Iš tikrųjų, ką gi, 
be geležies, gali pas juos kas įvežti arba ką išvežti, be aukso ar sidabro? 
Be to, jie mano, kad išvežtinus daiktus protingiau patiems išvežti, 
negu duoti kitiems tai padaryti. Tuo būdu jie nori susipažinti su ap- 
linkinėmis tautomis ir nepamiršti patirties bei įgudimo plaukiojant 
jūromis. 


Apie vergus 


Utopiečiai nelaiko vergais nei karo belaisvių, išskyrus tuos, ku- 
riuos patys paima mūšyje, nei vergų vaikų, nei pagaliau tų, kurie ki- 
tose tautose gali būti nupirkti kaip vergai. Bet jie paverčia vergais 
savo piliečius už gėdingą poelgį arba tuos, kurie svetimuose miestuo- 
se būtų pasmerkti mirti už nusikaltimus. Pastarosios rūšies žmonių 
yra daug; daugybę jų utopiečiai gauna labai pigiai, o kartais už dy- 
ką. Vienos ir kitos rūšies vergai ne tik nuolatos dirba, bet ir būna su- 
rakinti grandinėmis; o su vergais, kilusiais iš saviškių, utopiečiai elgia- 
si griežčiau, nes mano, jog šitie yra smarkiau nusikaltę ir verti dides- 
nės bausmės: puikus auklėjimas juos mokęs dorybės, o jie vis tiek ne- 
galėję susilaikyti nuo pikto. 

Dar yra viena vergų rūšis, kai iš kitos tautos darbštus ir neturtin- 
gas samdinys nutaria savo noru vergauti utopiečiams. Į šiuos utopie- 
čiai žiūri su pagarba ir elgiasi su jais nė kiek ne šiurkščiau kaip su sa- 
vo piliečiais; tik jiems, kaip geriau pripratusiems, skiria šiek tiek 

daugiau darbo. Norinčio išvykti (o tas atsitinka nedažnai) utopiečiai 
nelaiko ir paleidžia netuščiomis rankomis. 

Kaip jau minėjau, utopiečiai labai rūpestingai slaugo ligonius ir 
kiek išgalėdami stengiasi grąžinti jiems sveikatą arba tinkamu gydy- 
mu, arba maitinimu. Net sergančius nepagydoma liga jie guodžia; 
pasėdi prie jų, pasikalba su jais, visaip stengdamiesi palengvinti kan- 
čias. Bet jeigu liga nepagydoma, nuolatos vargina ir kankina žmogų, 
tada šventikai ir pareigūnai šitaip jį ragina: jis negalįs atlikti jokių 
gyvenimo uždavinių, kitiems tapęs nemalonus, našta sau, taip sa- 
kant, pragyvenęs savo mirtį, todėl jis turįs nebetęsti savo pražūties ir 
vargų ir, jeigu jam gyvenimas kančia, ryžtis mirti; turėdamas viltį, 
kad bus išvaduotas iš šio kartaus gyvenimo tarsi iš kalėjimo arba 
kankynės, jis turįs arba pats išsilaisvinti, arba laisvu noru sutikti, kad 
būtų kitų išvaduotas. Šitoks jo poelgis būsiąs protingas, nes jis 
mirdamas galįs nutraukti ne kokias gyvenimo gėrybes, o kančias, o 
jeigu jis paklausytų šventikų, tai yra Dievo valios aiškintojų, patari- 
mų, tai jo poelgis būsiąs dievobaimingas ir šventas. Paklausę šio 
raginimo savanoriškai baigia gyvenimą arba badaudami, arba už- 
migdyti miršta, nejausdami mirties. Tačiau utopiečiai nepribaigia 
nė vieno žmogaus, jeigu jis nenori, ir nė kiek nesumažina jam savo 
paslaugų. Baigti gyvenimą paklausius tokių įtikinėjimų garbinga. Jei- 
gu kas pats atima sau gyvybę, neįrodęs šventikams ir senatui būtinos 
mirties priežasties, tokio jie nelaiko vertu nė žemėje laidoti, nė ugny- 
je deginti, bet gėdingai be laidotuvių išmeta kur nors į pelkę. 

Moteris teka ne anksčiau kaip sulaukusi aštuoniolikos metų am- 
žiaus, o vyras veda, kada jam sukanka net ketveriais metais daugiau. 
Jeigu prieš santuoką vyras arba moteris nutveriami slaptai besan- 
guliaują, tai skaudžiai baudžiami, jiems uždraudžiama tuoktis, tik 
kunigaikščio malonė gali atleisti jiems kaltę. Tos šeimynos tėvui ir 
motinai, kurių namuose įvyko nusikaltimas, didelė nešlovė, kaip 
nerūpestingai atlikusiems jiems deramą pareigą. Utopiečiai taip rūs- 
čiai baudžia už šį nusikaltimą, nes žiūri, kas bus ateity: jeigu žmonių 
nesulaikysi nuo sanguliavimo, tai ir santuokoje retai tegalima tikėtis 

tikros meilės, o juk visą gyvenimą teks praleisti su vienu žmogumi ir 
pakęsti visokius iš to kylančius sunkumus. 

Be to, rinkdamiesi sau žmoną ar vyrą, utopiečiai rimtai ir griež- 
tai laikosi didžiai keisto, kaip mums pasirodė, ir baisiai juokingo pa- 
pročio. Pagyvenusi ir garbinga moteris parodo jaunikiui moterį (vis 
tiek, ar ji bus mergina, ar našlė) nuogą, o savo ruožtu koks nors gerb- 
tinas vyras merginai pristato nuogą jaunikį. 

Mes juokaudami šaipėmės iš netinkamo papročio, o utopiečiai 
stebėjosi kitų tautų nepaprastu kvailumu. Esą pirkdamiesi kumeliu- 
ką už nedidelius pinigus žmonės paprastai būna labai atsargūs: nors 
arklys ir šiaip beveik nuogas, tačiau jie atsisako jį pirkti, nenuėmę 
balno ir visų aptiesalų, bijodami, kad po tais dangalais neslypėtų ko- 
kia opa. Rinkdamiesi žmoną, kuri per visą gyvenimą bus arba džiaugs- 
mas, arba pasibjaurėjimas, žmonės elgiasi labai neapdairiai: apsiau- 
tę visą kūną drapanom, jie vertiną moterį iš plaštako didumo plote- 
lio, nes nieko daugiau, be veido, nemato ir veda ją, statydami save į 
rimtą pavojų, jog bendras gyvenimas nebus laimingas vėliau pa- 
sirodžius kokiam trūkumui. 

Juk ne visi yra tiek išmintingi, kad kreiptų akis tiktai į būdą: net 
patys išminčiai tuokdamiesi greta dvasinių dorybių žiūri ir kūno sa- 
vumų. Po šitais apdangalais kartais gali slypėti koks šlykštus luošu- 
mas, kuris nuo žmonos atstums širdį, kada fiziškai nuo jos nebus ga- 
lima atsiskirti. O jeigu žmona bus suluošinta per nelaimingą at- 
sitikimą jau po sutuoktuvių, tai kiekvienas turįs kęsti savo dalią; o 
kad anksčiau kas nepatektų į spąstus, turį saugoti įstatymai. Ir tuo 
reikėję juo labiau rūpintis, nes utopiečiai vieninteliai tų kraštų 
gyventojai, kurie tenkinasi viena žmona, ir santuoka jų tarpe nutrūks- 
ta retai kitais atvejais kaip tik mirtimi, nebent pasitaiko svetimavi- 
mas arba nepakenčiamas būdas. Abiem šiais atvejais senatas leidžia 
nukentėjusiai pusei pakeisti savo sugyventinį, o antrasis ligi gyveni- 
mo pabaigos gyvena be šlovės ir vienišas. Kitais atvejais jie nieku bū- 
du neleidžia mesti žmonos, jeigu ji nesutinka ir nėra nusikaltusi, o 
tik dėl atsiradusios kūne kliaudos, nes ir žiauru esą palikti žmogų, 

kai jis reikalingas didžiausios paguodos; ir nebūtų tikro ir tvirto 
ramsčio senatvėje, kuri nepagaili nė ligų ir pati yra liga. Kartais vyro 
ir žmonos ne visai sutinka charakteriai ir abu sutuoktiniai susiranda 
kitus, su kuriais tikisi maloniau gyvensią, tada pusės susitarusios 
išsiskiria ir sudaro naują santuoką. Bet šitaip pasielgti gali tik su- 
tinkant senatui, kuris leidžia išsiskirti tiktai pats ir padedamas savo 
žmonių, kruopščiai ištyręs bylą. Bet ir šiuo atveju reikalas būna ne- 
lengvas, nes, utopiečių manymu, lengva viltis sudaryti naują santuo- 
ką negali stiprinti sutuoktinių meilės. 

Santuokos pažeidėjai yra baudžiami sunkiausia vergija, ir jeigu 
abu buvo nebe vieniši, tai nuskriaustieji, jeigu tik nori, meta sveti- 
mautoją ir susituokia su kita nukentėjusia puse arba su kuo panori. 
Bet jeigu kas nors iš nuskriaustųjų nesiliauna mylėjęs taip negražiai 
pasielgusį sutuoktinį, tai jam leidžiama likti teisėtoje santuokoje, jei- 
gu tik jis nori lydėti vergų darbams pasmerktąjį vyrą ar žmoną. O 
kartais vieno atgailavimas, o kito uolus paslaugumas sukelia gai- 
lestingumą kunigaikščio širdyje, ir jis nusikaltėliui vėl grąžina lais- 
vę. Bet nusikaltimas, antrą kartą pasikartojęs, baudžiamas mirtimi. 

Už kitus nusižengimus joks įstatymas nenustato bausmės, bet už 
kiekvieną žiaurų ar neregėtą poelgį bausmę paskiria senatas. Žmo- 
nas tramdo vyrai, o tėvai — vaikus, jeigu tik jie nepadarė tokio pikto 
darbo, už kurį pagal papročius reikia viešai bausti. Bet paprastai už 
sunkiausius nusikaltimus jie yra baudžiami vergija. Tokia bausmė 
esą ir nusikaltėliams gana baisi, ir valstybei parankesnė, negu kad 
kaltuosius žudyti ir skubiai naikinti. Jų darbas duoda daugiau nau- 
dos negu jų žudymas, be to, jų pavyzdys ilgą laiką atgrasina kitus 
nuo panašaus pikto darbo. Jeigu ir dabar jie vėl pradeda maištauti ir 
priešintis, tada juos žudo tarytum nesuvaldomus žvėris, kurių nesu- 
laiko nei kalėjimas, nei grandinės. Bet kantriai kenčiantiems vergiją 
neatimama viltis. Jeigu ilgalaikis kentėjimas juos sutramdys ir jie ims 
gailėtis rodydami, jog nusikaltimas juos slegia labiau negu bausmė, 
tai kartais kunigaikštis, o kartais tauta balsavimu gali sušvelninti jų 
vergovę arba ją panaikinti. Skatinimą moterį sanguliauti utopiečiai 

laiko ne menkesniu įžūlumu kaip patį sanguliavimą. Apskritai kiek- 
viename gėdingame poelgyje tam tikrą ryžtingą bandymą jie prilygi- 
na pačiam veiksmui. Jų manymu, nesėkmė šiuo atžvilgiu neturi duo- 
ti naudos tam, dėl kurio kaltės ji ištiko. 

Juokdariai jiems teikia linksmybių; todėl užgaulioti juos esą gė- 
da, bet leidžiama smagintis iš jų kvailysčių, nes ir patiems juokda- 
riams labai naudinga. Jeigu kas yra tiek rūstus ir niūrus, kad jo ne- 
prajuokina joks veiksmas, nė joks žodis, tai tokiam žmogui jie nieka- 
da nepaveda rūpintis juokdariu bijodami, kad juokdario nežiūrėsiąs 
žmogus, kuriam jis neduoda ne tik jokios naudos, bet ir smagumo, o 
džiuginti — vienintelis juokdario gabumas. 

Šaipymąsi iš nedailumo ir luošumo jie laiko gėda ir panieka, bet 
ne tam, kas yra pašiepiamas, bet pačiam pašaipūnui: kvaila esą prikiš- 
ti kokią ydą, kurios išvengti jis negalėjęs. Nepuoselėjąs įgimtojo gro- 
žio esąs apsileidėlis ir tinginys, kaip ir begėdis esąs tas, kuris grie- 
biasi dirbtinio pagražinimo. Jie iš patirties žino, kad jokiu išoriniu 
dailumu negali žmonos taip įsiteikti vyrams, kaip dorumu ir nuo- 
lankumu. Tiesa, kai kurie susižavi išoriniu grožiu, bet moteris vyrą 
išlaiko prie savęs ne kitaip, kaip dorybe ir klusnumu. 

Utopiečiai ne tik bausmėmis atgraso žmones nuo piktų darbų, 
bet kviečia juos į dorybę, rodydami ir garbingus poelgius. Todėl jie 
aikštėje stato statulas žymiems valstybei nusipelniusiems vyrams, kad 
būtų atmenami jų žygiai ir jų palikuonims protėvių garbė būtų tarsi 
pentinai, skatiną į dorybę. Kas apgaulingais keliais siekia valstybi- 
nių vietų, tas negauna jokių. 

Tarp savęs pareigūnai gerai sugyvena, nes nė vienas nėra pasipū- 
tęs ar baisus, jie vadinami tėvais ir elgiasi deramai. Utopiečiai jiems 
noriai rodo pagarbą, nereikia jos prievarta siekti. Net ir pats kuni- 
gaikštis išsiskiria ne drabužiais ar vainiku, jis nešioja javų gniūžtę, 
taip pat ir vyriausio šventiko žymuo yra vaškinė žvakė, nešama prieš 
Jl- 

Įstatymų jų šaly labai nedaug; taip susitvarkiusiems jų reikia kuo 
mažiausia. Pirmiausia jie daro priekaištą kitoms tautoms, kurioms 
neužtenka begalinių įstatymų“ ir jų aiškintojų tomų. 

Patys utopiečiai laiko didžiausia neteisybe varžyti žmones įsta- 
tymais, kurių yra daugiau, negu galima perskaityti, arba jie tiek mig- 
loti, kad niekas negali suprasti. Jie atmeta advokatus, kurie gudriai 
veda bylas ir suktai aiškina įstatymus. Utopiečiai mano, jog visų ge- 
riausiai, kai kiekvienas pats veda savo bylą ir pasakoja teisėjui, ką 
ketino pasakoti gynėjui. Šiuo būdu ir išsisukinėjimų mažiau būsią, ir 
lengviau susekti tiesą, nes šnekės tas, kurio joks gynėjas neišmokė 
akių dumti, o iš jo kalbos teisėjas gali sumaniai viską išpainioti ir ap- 
ginti paprastus žmones nuo gudruolių šmeižtų. Kitose tautose, kur 
baisybė visokių supainiotų įstatymų, šito laikytis sunku, o kiekvie- 
nas utopietis yra teisės žinovas. Kaip jau minėjau, įstatymų jų šaly 
labai maža, o įstatymas yra tuo teisingesnis, kuo paprasčiau jis aiški- 
namas. Be to, visi įstatymai esą skelbiami, kad primintų kiekvienam 
jo pareigas; gilesnis įstatymo aiškinimas yra prieinamas tik labai 
nedaugeliui, nes maža tėra žmonių, suvokiančių prasmę; o paprastes- 
nė ir prieinamesnė įstatymų prasmė yra aiški kiekvienam. Papras- 
tiems žmonėms, kurių yra daugiausia ir kuriems labiausiai reikia 
pamokymų, visai nesvarbu, ar visai nebus išleistas įstatymas, ar jis 
bus taip išdėstytas, kad jo prasmę suvoks tik didelis protas po ilgų 
svarstymų. Paprasti bukos galvos žmonės negali prieiti tokių išva- 
dų, be to, tokiam darbui neužtektų jiems ir gyvenimo, skirto maistui 
ieškoti. 

Dėl šitų dorybių kreipia į utopiečius akis laisvi nepriklausomi 
kaimynai, kurių nemažą būrį jie kitados išvadavo iš tironijos, ir pra- 
šo iš jų sau pareigūnų, vienų kasmet, kitų kas penkeri metai. Pasibai- 
gus tarnybos laikui, svetimšaliai kuo garbingiausiai palydi juos at- 


® Tacitas tvirtino, kad „valstybei iš pagrindų suirus atsiranda baisybė įstaty- 
mų“ (Analai, II, 27). 

gal, o į savo tėvynę vėl nusiveža kitus. Taigi šios tautos nepaprastai 
karštai ir kruopščiai rūpinasi savo valstybe: jeigu jos gerovė ir pražū- 
tis priklauso nuo pareigūnų būdo, tai ką gi būtų buvę galima pro- 
tingiau išsirinkti, jeigu ne tuos, kurių nė už jokius pinigus niekas 
neišves iš doros kelio? Utopiečių šitaip nepapirksi, nes greitu laiku 
jie turi grįžti atgal; be to, jie nepažįstami tiems piliečiams ir todėl 
nėra palenkiami nei pikto kurstymo, nei priešiškumo. Šitos dvi blo- 
gybės, šališkumas ir godumas, vos tik įsigalėjusios teismuose, tuojau 
suardo bet kokį teisingumą, šitą stipriausią valstybės raištį. 

Tas tautas, kurios prašo pareigūnų, utopiečiai vadina sąjungi- 
ninkais, o kitoms, sulaukusioms jų geradarysčių, draugų vardus 
duoda. 

Sutarčių, kurias kitos tautos dažnai daro, laužo ir vėl atnaujina, 
utopiečiai nedaro nė su viena tauta. Kam ta sutartis, sako, tarsi pati 
prigimtis nepakankamai sietų žmogų su žmogum? Nejaugi nepaisąs 
prigimties reikalavimų laikysis duotų žodžių? Tokios nuomonės dau- 
giausia jie laikosi dėl to, kad tose šalyse valdovų sąjungų ir sutarčių 
nelabai laikomasi. O štai Europoje, ypač tose jos dalyse, kur yra pa- 
plitusi ištikimybė Kristui ir jo religijai, sąjungų didybė yra šventa ir 
neliečiama. Gal iš dalies dėl valdovų teisingumo ir gerumo, iš dalies 
dėl pagarbos popiežiams ir jų baimės. Pastarieji ne tik nepaprastai 
kruopščiai viską įvykdo, ko patys imasi, bet ir visiems kitiems val- 
dovams liepia laikytis duotų pažadų, o tuos, kurie išsisukinėja, ska- 
tina savo ganytojišku teismu ir griežtumu. Jie visai pagrįstai pripažįs- 
ta didžiausia gėda, kada nėra ištikimybės sutartyse tų žmonių, kurie 
kaip tik ir vadinasi ištikimaisiais... 

Bet šiame naujajame pasaulyje, kurį pusiaujas skiria nuo mūsų ne 
tiek dideliu atstumu, kiek skirtingu gyvenimu ir papročiais, nėra jo- 
kio pasitikėjimo sutartimis. Ir juo daugiau visokių švenčiausių apei- 
gų lydi kiekvienos tokios sutarties sudarymą, tuo greičiau ji yra su- 
laužoma. Juk lengva surasti vylingą spragą žodžiuose, kuriuos kar- 
tais tyčia diktuoja taip suktai, kad jų negalima tvirtai susieti, ir tada 
galima išsisukti ir nuo sutarties, ir nuo duoto žodžio. Jeigu tokia 

gudrybė, arba, geriau sakant, apgaulė ir klasta pasitaikytų atskirų 
asmenų susitarimuose, tai jie visi labai išdidžiai pradėtų šaukti, jog 
tai šventvagystė, verta kartuvių, o davę valdovui tokį patarimą di- 
džiuojasi taip sumanę. Iš viso to galima daryti dvejopą išvadą: arba 
visas teisingumas yra žema paprastų žmonių dorybė, slypinti kažin 
kur žemumoje po karalių sostu, arba būna dvejopas teisingumas: 
vienas iš jų tinka paprastiems žmonėms, vaikštąs pėsčiomis ir šliau- 
žiąs žeme, iš visų pusių sukaustytas grandinėmis ir niekur neįsten- 
giąs peršokti užtvarų; antrasis — valdovų dorybė: ji — didingesnė už 
anąją, liaudinę, o kartu ir daug laisvesnė, todėl jai neleidžiama tik to, 
ko ji nenori. 

Minėtų valdovų, nesilaikančių sutarčių, būdas ir buvo, mano ma- 
nymu, priežastis, dėl kurios utopiečiai nedaro sutarčių; bet jeigu jie 
gyventų su mumis, tai galbūt pakeistų savo nuomonę. Utopiečių 
manymu, įsigalėjęs paprotys daryti sutartis neleidžia jų sąžiningai 
laikytis. Sakysime, tik dėl įpratimo tautos, kurias vieną nuo kitos 
skiria tik kalvelė arba upelis, pamiršta, kad jas sieja prigimties ryšiai, 
ir mano, kad jos esančios priešai ir nedraugai, ir todėl su pagrindu 
jos eina viena kitos žudyti, jeigu tokiam žygiui nekliudo sutartys. 
Net ir sutartis padariusios tautos nesusidraugauja, bet palieka gali- 
mybę plėšti viena kitą, nes diktuojant sutartį per neapdairumą ne- 
buvo įsakmiai nurodyta, jog tai draudžiama. Jų manymu, niekieno 
negalima laikyti priešu, jeigu jis mums nepadaręs nieko bloga. Prigim- 
ties ryšiai atstoja jiems sutartis: geriau ir tvirčiau žmones sieja prie- 
lankumas, o ne sutartys, širdis, o ne žodžiai. 


Apie karinius dalykus 


Utopiečiai baisiai bjaurisi karu, kaip tikrai žvėrišku veiksmu, nors 
nė viena žvėrių rūšis taip dažnai jo nesigriebia, kaip žmogus; ne- 
paisydami beveik visose tautose paplitusio papročio, jie nieko nelai- 
ko tokiu negarbingu kaip kare įgytą šlovę. Tačiau kad ištikus rei- 

kalui nepasirodytų visai nepajėgūs, tos salos gyventojai paskirtomis 
dienomis nuolatos atlieka karinius pratimus, ir ne tiktai vyrai, bet ir 
moterys. Jie niekada nepradeda karo be pagrindo, o tik tais atvejais, 
kada arba gina savo kraštą, arba kada veja į draugų šalį įsiveržusius 
priešus, arba iš meilės žmonėms, pasigailėję tironijos slegiamos tau- 
tos, vaduoja savo jėgomis iš tirono jungo ir vergovės. Tiesa, utopie- 
čiai siunčia pagalbą draugams ne vien tik padėti gintis, bet kartais ir 
tam tikslui, kad atsilygintų ar atsikeršytų už padarytas skriaudas: taip 
daro tik tuo atveju, jeigu į juos draugai buvo kreipęsi patarimo, kol 
dar su priešais gyveno geruoju, o vėliau, patikrinę padėtų, reikalavo, 
bet nesulaukė patenkinamo atpildo. Tada ir puola karo kurstytojus. 
Taip utopiečiai elgiasi ir priešams užpuolus ir išsivarius grobį. Bet 
daug įnirtingiau jie veikia, kai jų pirkliai, kad ir kur jie būtų, po tei- 
singumo priedanga neteisingai apkaltinami pagal neteisingus ar iš- 
kreiptus įstatymus. Kaip tik dėl to kilo karas, kai utopiečiai stojo 
ginti nefelogetų“* nuo alaopolitų““. Nefelogetų pirkliai buvo įžeisti 
alaopolitų, kurie buvo įsitikinę, kad elgiasi teisingai. Bet ar tai buvo 
jų teisybė, ar neteisybė, tik keršijant kilo žiauriausias karas, kada prie 
vienos ir kitos pusės jėgų ir neapykantos prisijungė savo pastango- 
mis ir pajėgomis ir aplinkinės padermės. Tad klestinčios tautos bu- 
vo vienos sukrėstos, kitos smarkiai nusiaubtos, alaopolitai užbaigė iš 
vargų kylančius savo vargus pasidavimu į vergovę ir (utopiečiai grū- 
mėsi ne už save) atsidūrė nefelogetų valdžioje. Šita tauta nieku būdu 
negalėjo lygintis su alaopolitais, kol šiems viskas gerai sekėsi. 

Taip rūsčiai keršija utopiečiai net už pinigines skriaudas, padary- 
tas jų draugams, o savo skriaudoms nėra tokie jautrūs. Jei kas per ap- 
gaulę padaro jiems nuostolių, bet be atviro smurto, tai jie rodo savo 
rūstybę, kol susilaukia atlygio, tiktai tuo, kad nutraukia bet kokius 


3Nefelo getai- Moro sugalvotas vardas iš dviejų graikiškų žodžių: 
nephele — debesis ir getes — žemdirbys — vadinas, „debesų gyventojai“. 
“Alaopoli tai- iš graikų k. žodžių alaos - aklas ir polites — pilietis. 

santykius su ta tauta. Ir taip utopiečiai elgiasi ne todėl, kad mažiau 
rūpintųsi savo piliečiais kaip sąjungininkais, bet kad pinigų atėmi- 
mas iš pastarųjų kelia jiems didesnį pyktį negu atėmimas iš jų pa- 
čių. Draugų pirkliai, praradę dalį savo nuosavybės, dėl nuostolio 
pasijunta skaudžiai įžeisti, o jų piliečiai praranda visuomeninio tur- 
to dalį, be to, tokio turto, kurio jų šaly yra su kaupu, galima sakyti, 
praranda perteklių, kurį būtų reikėję siųsti į užsienį. Taigi niekas 
nepajunta nuostolio. Todėl, jų nuomone, per daug žiauru būtų žu- 
dyti daugybę žmonių už tokį nuostolį, kurio keliamo stigliaus nie- 
kas nepajunta nei savo gyvenime, nei tenkindamas jo poreikius. Bet 
jeigu jų pilietis patirs skriaudą, bus sužeistas ar užmuštas, ar tai būtų 
atsitikę dėl valstybės, ar asmens kaltės, jie siunčia pasiuntinius tirti 
įvykio ir nurimsta tiktai išgavę kaltininkus, o priešingu atveju tuo- 
jau pat skelbia karą. Tuos kaltininkus utopiečiai baudžia arba mir- 
timi, arba vergija. Pergalės, pasiekiamos kraujo praliejimu, jiems ne 
tik kokčios, bet ir gėdingos. Jie laiko kvailyste per daug brangia kai- 
na nors ir vertingas prekes pirkti. Nugalėję ir sutriuškinę priešus suk- 
tumu ir klasta, jie labai didžiuojasi, valstybės vardu rengia triumfą ir 
paprastai stato paminklą. Tada jie giriasi narsiai ir vyriškai kovoję, 
nes nugalėję ir pasiekę pergalės tokiu keliu, kokiu joks kitas gyvūnas 
negalėjęs pasiekti be žmogaus, t. y. proto jėgomis. Kūno jėgomis 
grumiasi lokiai, liūtai, šernai, vilkai, šunes ir kiti žvėrys, kurių dau- 
guma pranoksta mus stiprumu ir įnirtingumu, bet nusileidžia mums 
gabumu ir protu. Kare utopiečiai turi prieš akis vieną dalyką: sten- 
giasi pasiekti to, ką iš anksto laimėję jie būtų net nemėginę kariau- 
ti. O jeigu aplinkybės to neleidžia, jie pareikalauja iš priešų rūstaus 
atpildo, įvarydami jiems tokią baimę, kad daugiau nedrįstų taip dary- 
ti. Savo siekius ir tikslą jie aiškiai nusako ir stengiasi kuo greičiau 
pasiekti, bet vis dėlto labiau rūpinasi vengti pavojų, negu susilaukti 
šlovės ir garbės. Todėl, vos tik paskelbus karą, jie stengiasi slapta 
vienu metu iškabinti matomiausiose priešų šalies vietose daug at- 
sišaukimų, patvirtintų valstybiniu antspaudu. Juose žadamas didelis 
atlyginimas tiems, kas nudės priešų valdovą; mažesni, nors gana ge- 

ri atlyginimai skiriami už kiekvieną galvą kitų asmenų, skelbiamų 
kituose atsišaukimuose. Po valdovo jie esą antrieji jų nesantarvės kal- 
tininkai. Skirtasis žudikui atlyginimas padvigubinamas tam, kas at- 
ves gyvą iš įtrauktų į tuos sąrašus asmenų. Be to, ir į sąrašus įtrauk- 
tieji yra kviečiami veikti prieš bičiulius, ir jiems žadamas toks pat at- 
lyginimas, o dar ir nebaudžiamumas. 

Tad greitai utopiečių priešai ima įtarinėti visus kitus žmones, ne- 
gali niekuo remtis, pasikliauti ir vienas kitu nepasitiki, jaučia didžiau- 
sią baimę ir nuolatos tikisi pavojų. Ir yra žinoma, kad dažnai gerą 
dalį į sąrašus įtrauktųjų, o pirmiausia patį valdovą, išdavė tie, ku- 
riais šie itin pasitikėjo. Taip lengvai į piktadarybę paskatina dova- 
nos, kurias utopiečiai žada be saiko. Žinodami, į kokį pavojingą žygį 
skatina žmones, jie stengiasi pavojaus didumą atlyginti geradarysčių 
gausybe. Todėl ir žada ne tik aukso kalnus, bet labai pelningus dvarus 
amžinon nuosavybėn ir visai nepavojingose vietovėse, priklausančio- 
se jų draugams. Tuos savo pažadus jie tesi labai sąžiningai. 

Kitos tautos nepritaria tokiam papročiui derėtis su priešu ir jį pa- 
pirkinėti, nes toks elgesys esąs žiaurus ir netaurus, o utopiečiai ma- 
no, jog už tai jie verti didelio pagyrimo; kaip protingi žmonės, jie 
pabaigia didžiausius karus be jokio mūšio. Be to, esą humaniški ir 
gailestingi, nes, nužudę keletą kaltųjų, išgelbsti gyvybes daugeliui 
nekaltųjų, kurie būtų žuvę mūšyje. Būtų žuvę dalis utopiečių ir dalis 
priešų, bet ir priešų žmonių jiems gaila beveik tiek pat, kiek ir saviš- 
kių, nes žino, jog jie ne savo noru traukia į karą, bet yra varomi įsiu- 
tusių valdovų. Jeigu šituo keliu utopiečiai nieko nelaimi, tada ima 
sėti ir auginti nesantaikos sėklas, viliodami valdovo brolį ar kokį di- 
diką viltimi, kad jis galįs užgrobti valdžią. Jeigu vidaus maištai nu- 
rimsta, tada kursto kaimynus ir užsiundo juos ant priešų, išrausę 
kokį pasenusį sutarties straipsnį, kurių karaliams niekada netrūksta. 
Iš pažadėtų karui lėšų utopiečiai pinigų negaili, bet savo piliečius la- 
bai tausoja, juos taip nepaprastai brangina ir taip vertina, kad nė 
vieno iš savųjų nesutiktų iškeisti į priešų valdovą. Auksą ir sidabrą jie 
eikvoja nesigailėdami, nes šiuos metalus utopiečiai ir laiko tik to- 

kiem tikslam — juo labiau kad nė kiek ne blogiau gyvensią ir visiškai 
šį turtą išleidę. Be lobių savo šalyje, jie turi didelių turtų užsieny, nes, 
kaip anksčiau minėjau, labai daug tautų yra jiems prasiskolinusios. 
Taigi, jie paprastai siunčia į karą iš visur prisamdę karių, o ypač iš 
zapoletųs?. Ši tauta gyvena į rytus nuo Utopijos, už penkių šimtų 
mylių. Zapoletai pikti, laukiniai ir žiaurūs, mėgsta nepraeinamus miš- 
kus ir kalnus, kuriuose yra užaugę. Tai — šiurkšti padermė, pripra- 
tusi prie kaitrų, šalčių ir vargų, nežinanti jokio švelnumo; žemdir- 
byste jie nesiverčia, nevertina sodybų nė drabužių, rūpinasi tik 
gyvuliais. Daugiausia gyvena iš medžioklės ir plėšikavimo; gimę jie 
karui ir visom išgalėm ieško progos pakariauti, o atradę godžiai jos 
griebiasi: išėjęs didelis būrys pigiai siūlosi ieškančiam karių. Te- 
pripažįsta tik vieną meną, kuris prišaukia mirtį. Kam jie tarnauja, už 
tą įnirtingai ir ištikimai kovoja. Tačiau neįsipareigoja nustatytam 
laikui. O imasi darbo su ta sąlyga, kad kitą dieną galėtų pereiti į 
priešų pusę, jeigu šie pasiūlys didesnį atlyginimą, o vėl po dienos ga- 
li grįžti, susivilioję atlygio priedu. Retai prasideda karas, kad abiejų 
pusių kariuomenėje nebūtų gerokos dalies zapoletų. Ir taip kasdie- 
ną to paties kraujo žmonės, kurie, parsisamdę tai pačiai pusei, labai 
draugiškai gyvena, netrukus pasiskirstę į priešingas kariuomenes 
susiduria kaip priešai ir labai nepalankiai vieni kitiems nusiteikę; jie 
pamiršta savo kilmę, nebeatsimena draugystės, bado vieni kitus ir į 
tą abipusę pražūų eina tik dėl to, kad skirtingi valdovai juos nu- 
samdė už menkus pinigus, kuriuos jie taip tiksliai skaičiuoja, kad 
skatiko priedas prie kasdieninio atlyginimo juos paskatina pereiti į 
priešingą pusę. Tuo būdu šie žmonės taip greitai prisisiurbia godu- 
mo, kuris niekam iš jų neduoda naudos. Krauju įgytus pinigus jie iš- 
leidžia netikusiai prabangai. 


5Zapoleta i- iš graikų k. žodžių dza — labai ir poletas — pardavėjas, 
vadinas, „visai parsiduodantieji“. 

Šita tauta kovoja utopiečių pusėje prieš bet ką, nes už savo darbą 
gauna iš jų tokį atlyginimą, kokio negauna niekur kitur. Utopiečiai 
ieško ne tik gerų vyrų, kuriais galėtų pasinaudoti, bet ir šių niekšų, 
kad jais piktam pasinaudotų. Prireikus zapoletus jie patraukia dide- 
liais pažadais ir siunčia į didžiausius pavojus, iš kurių paprastai 
didžiausia jų dalis nebegrįžta atsiimti to, kas buvo pažadėta. Bet tiems, 
kurie išlieka gyvi, utopiečiai sąžiningai sumoka tai, ką buvo žadėję, 
norėdami kitus paskatinti tokiems žygiams. Utopiečiai neskaičiuo- 
ja, kiek daug jų žūsta, tikėdamiesi susilaukti žmonijos didžiausios 
padėkos, jeigu įstengtų išvalyti pasaulį nuo tokios bjaurios ir niek- 
šingos tautos atmatų. 

Po zapoletų utopiečiai kviečiasi karių iš tos tautos, dėl kurios 
griebiasi ginklų, be to, kitų draugų pagalbinių būrių. Galiausiai 
prijungia ir savo piliečių, iš kurių vieną tikrai narsų vyrą jie skiria 
visos kariuomenės vadu. Jam duoda du pavaduotojus, šie palieka 
eiliniais, kol vadui nieko neatsitinka, bet jam patekus į nelaisvę ar 
žuvus jį pakeičia tarsi paveldėjimo keliu vienas iš pavaduotojų, o jį 
pagal aplinkybes trečias, kad, besikeičiant karo laimei, vado nelai- 
mè nesukeltų sąmyšio visoje kariuomenėje. Kiekviename mieste ima- 
mi į kariuomenę tie, kurie užsirašo savanoriais. Utopiečiai nevaro 
kariauti į užsienį nė vieno prieš jo norą, nes žino, kad iš prigimties 
bailus ne tik neatliks drąsių žygių, bet užkrės baime net savo drau- 
gus. Bet jei koks karas užgrius jų tėvynę, tada net tokius bailius, kad 
tik jie būtų stiprūs vyrai, susodina laivuose su geresniais piliečiais 
arba išskirsto vienur kitur prie sienų, iš kur negali pabėgti. Tuo bū- 
du gėdydamiesi savo piliečių, matydami prieš akis priešą ir neturėda- 
mi vilties pabėgti, jie nugali baimę, ir dažnai toks priverstinis narsu- 
mas tampa tikru. 

Taigi utopiečiai nė vieno savo piliečio prieš jo norą netempia į 
karą už savo sienų, o jei moterys panori su savo vyrais eiti į kariuome- 
nę, tai ne tik niekas joms nedraudžia, bet dar jas skatina ir giria; mo- 
teris utopiečiai rikiuoja kautynėse greta vyrų, kuriuos supa jų vai- 
kai, kaimynai ir giminės. Tuo būdu vienas kitam padeda artimieji, 


97 


TOMAS MORAS. Utopija 


kuriuos pati gamta skatina tai daryti. Didžiausia jiems gėda, jei žmo- 
na ar vyras grįžta praradęs gyvenimo draugą arba sūnus netekęs tė- 
vo. Todėl, jeigu prasideda kautynės vyras prieš vyrą ir jei priešas 
atkakliai priešinasi, kova būna ilga ir žiauri ir baigiasi tik tada, kai 
vieni kitus išskerdžia. Galėdami pasinaudoti samdinių paslaugomis, 
utopiečiai visomis išgalėmis rūpinasi, kad patiems nereikėtų kovoti. 
Bet kada patys negali nestoti į mūšį, tai jie kaunasi su tokia narsa, su 
kokiu protingumu vengė, kol buvo galima, kovos. Visą savo narsą jie 
parodo ne iš karto pirmu puolimu, bet pamažu kaupia jėgas, o pas- 
kui taip įsismagina, kad veikiau žūsta, negu atsuka priešams nuga- 
ras. Žvalią nuotaiką ir pasitikėjimą laimėjimu jiems kelia tvirta vil- 
tis, jog namie kiekvienam yra patenkinamos pragyvenimo reikmės, 
be to, nereikia nerimastauti ir galvoti apie savo palikuonis, o šitoks 
rūpestis visur palaužia taurius užmojus. Pasitikėjimą savimi duoda ir 
karinių mokslų patirtis; pagaliau narsesni jie darosi ir nuo teisingų 
įsitikinimų, kuriuos iš mažens įkvepia auklėjimas ir puiki valstybės 
santvarka. Dėl to jie nė savo gyvybės nevertina taip pigiai, kad be 
reikalo ją atiduotų, bet, kai taurumo pareiga skatina ją paaukoti, jos 
nebrangina taip begėdiškai, kad įsikibę jos laikytųsi. Kada visur ver- 
da įnirtinga kova, rinktiniai jaunuoliai, prisiekę vieni kitiems ištiki- 
mybę, pasirenka sau kaip auką priešų vadą. Jį atvirai puola, jį iš pasa- 
lų gaudo; jį ir iš tolo, ir iš arti persekioja; jį spaudžia ilgas ir ištisinis 
pleištas, kuriame pavargusius karius nuolatos keičia nepavargę. Jei- 
gu tas vadas neišsigelbsti pabėgdamas, tai retai jis iš tos bėdos išsisu- 
ka kitaip, kaip žūdamas arba gyvas į priešų rankas patekdamas. Jei- 
gu pergalė atitenka utopiečiams, jie toliau nebelieja kraujo: bėgan- 
čius mieliau ima į nelaisvę, negu žudo. Tačiau niekada neįninka tiek 
bėglių vytis, kad suardytų kautynių eilę, surikiuotą prie vėliavų. To- 
dėl, jeigu visos kitos jų eilės buvo nugalėtos, o tik su paskutiniuoju 
būriu pasiekė pergalę, jie veikiau leis pasprukti visiems priešams, ne- 
gu juos vysis, suardę savo gretas. Mat jie atsimena ne vieną atvejį, 
kada visi utopiečių kariuomenės pulkai būdavo sutriuškinti ir prie- 
šai, džiaugdamiesi pergale, vydavosi juos visomis kryptimis, o nedau- 

gelis utopiečių, paliktų rezerve ir laukiančių patogios progos, staiga 
puldavo išsisklaidžiusius, užmiršusius atsargumą priešus, ir kauty- 
nės kitaip pasibaigdavo. Jau užtikrinta ir neabejotina pergalė būda- 
vo išplėšiama iš rankų, ir nugalėtieji samušdavo nugalėtojus. 

Nelengva pasakyti, ar utopiečiai apsukresni, spęsdami priešams 
pinkles, ar atsargesni, jų vengdami: galima pamanyti, jog jie ketina 
bėgti, kada apie tai nė negalvoja, ir priešingai, kada nusprendžia tą 
daryti, galima spėti, jog jiems toks sprendimas nė į galvą neateina. 
Pamatę, kad pozicija ar skaičiumi yra silpnesni už priešus, jie pa- 
traukia iš stovyklos tyliai naktį ar pasprunka, padedami kokios kari- 
nės gudrybės; o kartais pasitraukia dieną pamažu, bet laikydamiesi 
tokios karinės tvarkos, kad ne mažesnis pavojus yra pulti juos kaip ir 
besipriešinančius. Stovyklą jie stiprina labai kruopščiai, kasdami la- 
bai gilų ir platų griovį, o iškasamą žemę pila į stovyklos pusę; šitam 
darbui jie nieko nesisamdo; viską padaro patys kariai, dirba visa ka- 
riuomenė, išskyrus sargybinius, kurie ginkluoti budi ant pylimo, kad 
kas netikėtai nepultų. Kai tiek daug žmonių uoliai triūsia, didžiu- 
lius ir daug vietos užimančius sustiprinimus utopiečiai užbaigia grei- 
čiau, negu kas galėtų patikėti. 

Smūgiams atremti jie turi tvirtų ginklų, gerai pritaikytų judesiams 
ir patogių nešioti; jų svorio kariai nejaučia net plaukdami. Ginkluo- 
ti plaukioti įpranta per karinius pratimus. Toli šaudantieji ginklai 
yra strėlės, kurias jie ne tik pėsti, bet ir raiti nuo žirgų laido labai 
smarkiai ir taikliai. Kirstynėse jie kaunasi ne kardais, o kirviais, kuriais 
ir kerta, ir muša, žudydami priešus ašmenimis ir svoriu. Karinių maši- 
nų jie prigalvoja labai sumaniai, o pasidirbdinę rūpestingai slepia, 
nenorėdami jų parodyti anksčiau, negu reikia, kad nebūtų išjuok- 
tos, o kaip reikiant panaudotos. Jas gamindami, utopiečiai pirmiau- 
sia žiūri, kad būtų galima lengvai vežti ir patogiai sukioti. 

Sudarytų su priešais paliaubų jie taip šventai laikosi, kad jų nelau- 
žo net kiršinami. Priešų šalies jie neniokoja, pasėlių nedegina, o kiek 
galėdami rūpinasi, kad jų nemindžiotų nei žmonės, nei arkliai. Mat 
mano, kad tie pasėliai auga jų labui. Beginklių žmonių neįžeidžia, 

jeigu tik kas nėra šnipas. Pasidavusius miestus gina, bet ir užkariautų 
neplėšia, o trukdžiusius pasiduoti išžudo, kitus gynėjus paverčia ver- 
gais. Visų beginklių gyventojų neliečia. Jeigu sužino, kad vienas ki- 
tas patarinėjo pasiduoti, tam skiria pasmerktųjų turto dalį; viską, kas 
lieka, atiduoda sąjungininkams. Niekas iš pačių utopiečių neima sau 
jokio grobio. 

Pasibaigus karui, visas padarytas išlaidas uždeda ne draugams, bet 
nugalėtiesiems, jie reikalauja iš dalies pinigų, kuriuos saugo pana- 
šiems karo reikalams, iš dalies nemenkos vertės dvarų, kuriuos pasi- 
laiko sau amžinai. 

Tokių pajamų dabar utopiečiai turi iš daugelio tautų. Gauna- 
mos dėl įvairių priežasčių jos pamažu viršijo septynis šimtus tūkstan- 
čių dukatų kasmet. Tiems turtams valdyti utopiečiai siunčia iš savo 
piliečių vadinamuosius kvestorius, šie gyvena ten prašmatniai ir el- 
giasi lyg kokie didikai, bet vis tiek atlieka daug pinigų, tada jie įneša- 
mi į iždą, jeigu tik utopiečiai nepanori jų paskolinti tai pačiai tautai, 
bet šitaip jie elgiasi, kol patiems prisireikia pinigų. Tačiau labai re- 
tai būna, kad jie pareikalauja viską grąžinti. Tų dvarų dalį paskiria 
tiems, kurie buvo paklausę jų raginimo ir ėmęsi mano anksčiau mi- 
nėto pavojingo žygio. Jeigu koks valdovas, sutelkęs ginkluotus pul- 
kus, ketina pulti jų šalį, utopiečiai tuojau pat su didelėmis pajėgo- 
mis juos sutinka už savo ribų: jie be reikalo nekariauja savo krašte, ir 
nebūna niekada tokios priežasties, dėl kurios įsileistų į savo salą sve- 
timus pulkus. 


Apie utopiečių tikėjimus 


Utopiečių tikėjimai yra nevienodi ne tik visoje saloje, bet ir kiek- 
viename mieste. Vieni garbina kaip dievą saulę, kiti — mėnulį, treti — 
kokią nors planetą. Yra ir tokių, kurie šlovina ne tik kaip dievą, bet 
kaip aukščiausią dievą žmogų, kadaise pasižymėjusį savo narsumu ar 
šlove. Bet visų didžiausia ir protingiausia gyventojų dalis tiki vieną 

dievybę, nepažįstamą, amžiną, neišmatuojamą, neišreiškiamą, ne- 
suvokiamą žmogaus protu, pasklidusią visame šiame pasaulyje savo 
jėga, o ne dydžiu: ją vadina jie Tėvu. Tai vienai dievybei jie priskiria 
visų daiktų pradžią, augimą, rutuliojimąsi, keitimąsi ir pabaigą. Jai 
vienai, o niekam kitam, jie reiškia dievišką pagarbą. 

Ir visi kiti, nepaisant įvairių įsitikinimų, sutaria su jais, nes pri- 
pažįsta vieną aukščiausią būtybę, kuriai turį būti dėkingi ir už visa- 
tos sukūrimą ir Apvaizdą, visi gimtąja kalba ją vadina Mitra““, tik tą 
patį dievą vieni supranta vienaip, kiti kitaip. Bet kiekvienas tvirtina: 
kad ir kas būtų šita jų laikoma aukščiausia būtybė, galų gale tai yra 
ne kas kita kaip gamta, kurios dieviškai galiai ir didybei, visų tautų 
įsitikinimu, priklauso visko pradinė priežastis. Pamažu utopiečiai at- 
sisako šitų įvairiausių prietarų ir pradeda pripažinti tik tą tikėjimą, 
kuris, atrodo, kitus pranoksta protingumu. Nera abejonės, kad ki- 
tos religijos jų krašte jau seniai būtų išnykusios, bet jeigu kam su- 
sigalvojus pakeisti tikėjimą likimas pasiunčia kokią nelaimę, tai kiek- 
vienas aiškina, jog ji įvykusi ne atsitiktinai, o buvusi pasiųsta iš dan- 
gaus, kad toji dievybė, kurios garbinimo žmogus buvo ketinęs at- 
sisakyti, keršijanti jam už nedorą pasiryžimą. 

Bet kai jie išgirdo iš mūsų Kristaus vardą, sužinojo apie jo moks- 
lą, jo būdą ir stebuklus, apie ne mažiau nuostabią tvirtybę daugybės 
kankinių, kurių pralietas kraujas atvertė į tikėjimą tiek daug tautų 
didžiuliuose plotuose, sunku patikėti, kaip lengvai ir greitai jie pri- 
pažino naująjį tikėjimą! To priežastis galėjo būti arba slaptas die- 
viškasis įkvėpimas, arba tai, kad krikščionybė pasirodė labai artima 
tai erezijai, kuri jų krašte yra įtakingiausia. Mano manymu, nemen- 
ką reikšmę turėjo ir tai, kad jie buvo girdėję, jog toks bendras gy- 
venimas patikęs Kristui ir taip gyvena ligi šiol krikščioniškiausios 


* Mitra- senųjų persų dievybė, kurios kultas I a. pasklido Romos Imperi- 
joje. Mitros, kaip šviesos dievo, kultas turėjo įtakos krikščionybei. 

bendruomenės. Nesvarbu, kokia buvo priežastis, bet nemažai jų per- 
ėjo į mūsų tikėjimą ir buvo nuplauti švęstuoju vandeniu. 

Tuo tarpu iš mūsų keturių, išlikusių gyvų (nes du jau buvo mi- 
rę), deja, nė vienas nebuvo dvasininkas. Įšvęsti į kitas paslaptis, uto- 
piečiai nėra gavę tų sakramentų, kuriuos mūsų krašte teikia tiktai 
dvasininkai, tačiau jie supranta tuos sakramentus ir nepaprastai jų 
trokšta, taip jie karštai svarsto klausimą, ar kas nors iš jų išrinktas, be 
krikščionių vyskupo siuntimo, gali eiti dvasininko pareigas. Atrodė, 
jie buvo pasiryžę rinkti, bet tuo laiku, kai iš ten išvykau, dar nebuvo 
išsirinkę. Net ir nepritarią krikščionių tikėjimui nesistengia nieko 
nuo jo atgrasinti ir nepuola nė vieno krikščionybės sekėjo. Tik vie- 
nas iš mano aplinkos mano akivaizdoje buvo už tai nubaustas. Ne- 
seniai apkrikštytas pradėjo viešai samprotauti apie Kristaus garbi- 
nimą, rodydamas didesnį uolumą kaip protingumą, nors mes jam ir 
patarėm to nedaryti. Bešnekėdamas tiek įsikarščiavo, kad visus mū- 
sų darbus į padanges kelte kėlė, o visa kita smerkė: šaukė, kad visos jų 
šventenybės esančios pagoniškos, jų gerbėjai — nelabieji šventvagiai 
ir turį būti baudžiami amžina ugnimi. Taip ilgai pamokslaujantų jį 
suėmė, teisė ir pasmerkė ne už tikėjimo niekinimą, bet už žmonių 
kurstymą. Jis buvo nubaustas ištrėmimu, nes utopiečiai turi labai se- 
ną įstatymą, neleidžiantį nė vieno žmogaus smerkti dėl jo religijos. 

Iš tikrųjų Utopas jau iš pat pradžių sužinojo, jog prieš jo atvyki- 
mą vietiniai gyventojai nuolatos kovodavę dėl religijos; dar paste- 
bėjo, jog sektos nesutardamos gynė tėvynę atskirai ir davė jam pro- 
gą nugalėti visas. Todėl, pasiekęs pergalės, jis visų pirma išleido įsta- 
tymą, kad kiekvienas gali išpažinti tokį tikėjimą, koks jam patinka, o 
jeigu norės kitus į jį versti, tai gali daryti tik švelniai ir romiai savo 
tikėjimą įrodinėdamas, o kitų rūsčiai negriaudamas. Bet jeigu įkal- 
binėjimais nieko nelaimės, neturįs griebtis smurto ar keiksmų. Kiek- 
vieną, kuris be saiko šiuo atžvilgiu uolumą rodo, utopiečiai arba iš- 
tremia, arba vergija baudžia. 

Šį įsakymą Utopas išleido ne tik dėl taikos, kurią jis matė griau- 
namą nuolatinių kovų ir nenumaldomos neapykantos, bet ir dėl to, 
kad nuosprendis esąs būtinas pačiai religijai, dėl kurios Utopas ne- 
drįso nuspręsti ką nors neapgalvojęs, nes jam buvo neaišku, ar kar- 
tais dievas nenori, kad jį garbintų įvairiopais būdais: vienam žmogui 
įkvepia vieną tikėjimą, kitam kitą. Įstatymų leidėjas manė, jog būtų 
kvailybė ir įžūlumas smurtu ir grasinimais versti, kad visi pripažintų 
tą tiesą, kuria tu tiki. Jeigu viena religija tėra tikra, o visos kitos niekin- 
gi prasimanymai, tai Utopas numatė, kad šitos tiesos jėga galų gale 
pati iškils ir išryškės, kad tik viskas būtų daroma protingai ir romiai. 
O jei prasidės neramumai ir kils ginkluotos kovos, tada geriausia ir 
švenčiausia religija bus sunaikinta tuščiausių prietarų, tarsi pasėliai 
dagių ir piktžolių, nes didžiausi niekšai visada pasirodo patys at- 
kakliausi. Todėl Utopas galutinai neišsprendė šito klausimo ir leido 
kiekvienam tikėti taip, kaip jam patinka. Tik vieną dalyką griežčiau- 
siai jis yra uždraudęs: niekas neturįs žeminti žmogaus prigimties di- 
dybės ir pripažinti, kad sielos žūstančios kartu su kūnu arba kad pa- 
saulis rutuliojasi be tikslo, nesikišant Apvaizdai. Todel jie tiki, kad 
po šito gyvenimo žmogui už nusikaltimus yra paskirtos bausmės, o 
už dorybes atlyginimas. Kas kitaip galvoja, to jie net žmogum nelaiko, 
nes jis aukštąją sielos prigimtį pažeminąs ligi menko žvėries kūno. 
Šitokio žmogaus jie net nelaiko piliečiu, nes toksai, jeigu tik nejustų 
baimės, visus įstatymus ir papročius laikytų niekais. Argi gali būti 
abejonių, kad toks žmogus apsukriai apeis savo tėvynės įstatymus ar- 
ba jėga juos sulaužys, nes, pataikaudamas savo geiduliams, be įstaty- 
mų, jis nieko daugiau nebijo, pasikliauja tik savo kūnu. Todėl taip 
nusiteikusiam žmogui utopiečiai nerodo jokios pagarbos, neskiria 
jokiom svarbiom pareigom ir nerenka į jokią visuomeninę tarnybą. Į 
tokį jie žiūri su panieka, kaip į nenaudingą ir žemą padarą. Tačiau jo 
nieku būdu nebaudžia, nes yra įsitikinę, jog žmogus neturįs galios 
tvarkyti savo jausmų. Be to, utopiečiai tokiam negrasina ir neverčia 
slėpti savo nusistatymo; jie nepakenčia, jei kas apsimetinėja ar meluo- 
ja; tokiam elgesiui, kaip labai artimam klastai, jie jaučia nuostabią 

neapykantą. Tokiam žmogui jie draudžia viešai kalbėti ir savo nuo- 
monę skelbti, tiesa, tik liaudyje; o kitur kur, atskirai su dvasininkais 
ar rimtais vyrais jie ne tik leidžia, bet ir skatina vesti ginčus, nes šita 
kvailybė turinti pasiduoti proto įrodymams. 

Yra ten ir kita sekta, kurios sekėjų nemaža ir kuri nėra draudžia- 
ma, nes šitie žmonės nėra blogi ir gana protingi; jie laikosi priešin- 
gos, klaidingos nuomonės, kad ir gyvulių sielos esančios amžinos. 
Tik pagal vertę negalima esą jų nė lyginti su mūsų sielomis, ir jos 
nesančios atsiradusios tokiai pat laimei. Beveik visi utopiečiai yra 
įsitikinę, jog sielos turinčios patirti neapsakomą laimę. Todėl visus 
susirgusius jie aprauda, o iš mirusiųjų nė vieno, išskyrus tuos, ku- 
riuos mato pasitraukiant iš gyvenimo su didele baime ir nenoromis. 
Jų manymu, tai esąs labai blogas ženklas; tokia siela bijosi pabaigos ir 
beviltiškai dreba, tarsi nujausdama, kad ją ištiks neišvengiama baus- 
mė. Be to, dievui nieku būdu nebūsiąs malonus prisiartinimas tokio 
žmogaus, kuris pakviestas nebėga prie jo su džiaugsmu, bet velkasi 
spyriodamasis ir be noro. Tuos, kurie mato taip bemirštantį žmo- 
gų, apima siaubas, ir todėl nuliūdę ir tylėdami išneša numirėlį ir, 
sukalbėję maldą vėles globojančiam dievui, kad jis iš savo malonės 
atleistų jų silpnybes, užkasa lavoną žemėje. Priešingai, niekas neliū- 
di tų, kurie mirė smagiai nusiteikę ir pilni vilties, juos laidodami, 
gieda giesmes, su didele meile dievui paveda jų vėles, o kūnus sude- 
gina, veikiau reikšdami pagarbą kaip liūdesį ir pastato toje vietoje 
stulpą su iškaltais jame velionio nuopelnais. Sugrįžę po laidotuvių, 
jie svarsto velionio būdą ir jo darbus, ir nė viena jo gyvenimo pusė 
nėra dažniau ar mieliau minima kaip džiaugsminga pabaiga. Šitas 
numirėlio garbingumo prisiminimas, jų manymu, ir gyvuosius skati- 
na doryben, ir labai maloni pagarba numirėliams, kurie dalyvaują 
pokalbiuose apie save, bet esą nematomi, nes žmogaus regėjimas ne- 
sąs aštrus. Su laimingųjų dalia nesiderina neturėjimas laisvės kilotis, 
kur tik nori, o kita vertus, numirėliai pasirodytų nedėkingi, jeigu 
netrokštų pamatyti draugų, su kuriais juos, dar gyvus, siejo meilė ir 
prieraišumas; o šitas jausmas, utopiečių spėjimu, kaip ir kiti gerų 

vyrų savumai, po mirties veikiau stiprėjąs, kaip silpnėjąs. Taigi jie 
tiki, kad numirėliai bendraują su gyvaisiais, stebėdami jų žodžius ir 
darbus. Todėl, tarytum remiami tokių globėjų, utopiečiai drąsiau 
imasi žygių, o tikėjimas protėvių buvimu atgraso juos nuo negarbin- 
gų poelgių. 

Utopiečiai visiškai atmeta ir pašiepia būrimus iš paukščių ir vi- 
sokius tuščius prietarus, kurių kitos tautos atkakliai laikosi, bet ger- 
bia stebuklus, vykstančius be gamtos įsikišimo, kaip dievo buvimo ir 
jo darbų liudytojus. Jų pasakojimu, tokių stebuklų dažnai atsitinka 
jų krašte. Kartais svarbiais ir abejotinais atvejais utopiečiai su dide- 
liu pasitikėjimu viešai meldžiasi ir būna išklausyti. 

Utopiečių manymu, stebėti gamtą ir ją šlovinti — šventas dievo 
garbinimas. Bet yra ir tokių žmonių, ir nemažai, kurie, vadovaudamie- 
si religija, atmeta mokslą, nesirūpina jokiu pažinimu, o niekam gre- 
ta to neturi atliekamo laiko, jie pasiryžę palaimą po mirties nusi- 
pelnyti savo veikla ir gerais darbais. Todėl vieni slaugo ligonius, kiti 
taiso kelius, valo griovius, tiesia tiltus, kasa durpes, smėlį, akmenis, 
kerta ir skaldo medžius, vežėčiomis gabena į miestus malkas, javus ir 
kitus daiktus, ir ne tik valstybei, bet ir žmonėms yra tarnai, uolesni ir 
už vergus. Jie mielai ir džiaugdamiesi imasi kiekvieno šiurkštaus, sun- 
kaus, purvino darbo, kurio daugelis baidosi dėl bjaurumo ar bevil- 
tiškumo. Kitiems jie užtikrina ramybę, o patys nuolatos dirba, kru- 
ta, nepeikia, neniekina kitų gyvenimo, neaukština savo. Juo sunkes- 
nį vergų darbą jie atlieka, tuo didesnės pagarbos susilaukia. 

Jų yra dvi kryptys. Vieni — viengungiai, kurie ne tik visiškai atsisa- 
ko Veneros smagumų, bet ir nevalgo mėsos, o kai kurie susilaiko 
nuo bet kokio gyvulinio maisto; jie atmeta, kaip kenksmingus, bet 
kokius šio gyvenimo malonumus, o budėjimu ir prakaitu siekia tik- 
tai būsimojo ir, tikėdamiesi netrukus jį išvysti, būna linksmi ir žva- 
lūs. Kiti, ne mažiau darbštūs, labiau vertina santuoką, neatmeta jos 
smagumų ir mano, jog jie turį atlikti šią prigimties pareigą ir tėvy- 
nei išauginti vaikų. Šie nevengia jokio malonumo, netrukdančio dirb- 
ti. Mėgsta jie keturkojų mėsą, nes įsitikinę, kad nuo tokio maisto 

būsią stipresni bet kokiam darbui. Pastaruosius utopiečiai laiko 
protingesniais, o pirmuosius — šventesniais. Jeigu tie, kurie labiau 
vertina viengungystę negu santuoką ir šiurkštų gyvenimą labiau už 
ramų, stengtųsi protu paremti savo pasirinkimą, tai susilauktų 
pašaipos; o prisipažinę, jog vadovaujasi religija, yra aukštinami ir 
gerbiami. Utopiečiai itin saugojasi, kad neapgalvotai nepasakytų ko 
nors prieš kurį tikėjimą. Tokie yra tie žmonės, kuriuos jie savo kalba 
savotiškai vadina — butreskais*?, o tą žodį išvertus — vienuoliais. 

Utopiečių šventikai yra didelio šventumo, ir todėl jų būna labai 
nedaug; kiekviename mieste ne daugiau kaip trylika su tokiu pat 
skaičium šventyklų, išimtį darant tais atvejais, kada gresia karas. Tuo 
metu septynetas iš jų patraukia su kariuomene, o juos pavaduoja 
toks pat skaičius kitų, bet sugrįžęs kiekvienas atgauna savo vietą. 
Pavaduotojai lieka pirmojo šventiko palydovais ir iš eilės pakeičia 
pirmuosius, jeigu šie miršta. Visiems tiems šventikams vadovauja 
vienas. Šventikus renka žmonės, visai taip pat, kaip ir kitus pareigū- 
nus, slaptu balsavimu, kad nebūtų šališki. Išrinktuosius įšvenčia jų 
kolegija. Šie vadovauja pamaldoms, rūpinasi apeigomis ir, taip sa- 
kant, prižiūri papročius. Jų manymu, didžiausia gėda, jeigu vieną ar 
kitą reikia kviestis ar įspėti dėl nepagirtino elgesio. 

Šventikų pareiga — skatinti ir įspėti, o kunigaikštis ir kiti pareigū- 
nai tramdo ir baudžia nusikaltėlius. Be to, šventikai uždraudžia daly- 
vauti pamaldose tiems, kurie, jų manymu, beviltiškai yra sugadinti. 
Nėra kitos bausmės, kurios utopiečiai labiau bijotųsi. Taip nubaus- 
tiems didžiausia gėda, juos kankinanti slapta religijos baimė, net pa- 
tys negali būti saugūs. Jeigu greitai neįrodys šventikams, jog gailisi, 
tai bus suimti ir už kaltes sulauks senato skirtos bausmės. 


7 Butreskai- neaiškios kilmės pavadinimas, vieni aiškintojai jį kildina iš 
graikų k. žodžių: bu — jaučio dydžio, :4reskos — pamaldus, dievobaimingas. 
Pastarasis žodis sutinkamas Naujajame Testamente. Kiti komentatoriai ma- 
no, kad Moras butreskų pavadinimą yra paėmęs iš senosios persų kalbos: 
Butaparast - Budos statulų garbintojas. 

Šventikai auklėja vaikus ir jaunuolius, bet jie rūpinasi tiek pat 
mokymu, kiek papročiais ir dora, iš visų jėgų stengdamiesi švelniems 
ir lankstiems vaikų protams įskiepyti gerų ir naudingų minčių, ku- 
rios padėtų saugoti valstybę. Įkritusios berniukams į jautrias širdis, 
tos mintys juos lydi per visą gyvenimą ir būna labai naudingos, sau- 
gant valstybės santvarką, kurią ardo ydos, atsirandančios dėl klaidin- 
gų įsitikinimų. 

Šventikais gali būti ir moterys. Ši lytis nėra išskiriama, bet moterys 
renkamos rečiau: dažniausiai našlės ir pagyvenusios. Ir šventikų žmo- 
nos būna paprastai rinktinės šalies moterys. Nė vienas kitas pareigū- 
nas utopiečių nėra taip gerbiamas, ir, net padarę kokį piktą darbą, 
šventikai nėra teisiami viešųjų teismų, o atsako tiktai dievui ir sau 
patiems. Utopiečiai mano, jog būtų nuodėmė liesti mirtinga ranka 
tą žmogų, kuris, kad ir koks būtų piktadarys, yra paskirtas dievui, 
tarytum kokia auka. Šito papročio laikytis jiems tuo lengviau, kad 
šventikų yra labai maža ir jie parenkami nepaprastai rūpestingai. Re- 
tai atsitinka, kad sugestų ir ydas pamėgtų tas žmogus, kuris, kaip 
geriausias iš gerųjų, yra iškeliamas į tokią garbę dėl dorumo. Jei kar- 
tais taip atsitiktų dėl žmogaus prigimties nepastovumo, tai netenka 
per daug baimintis, kad, būdami negausūs, jie pražudytų visuome- 
nę; jų nedaug, ir jie neturi kitos galios be reiškiamos jiems pagarbos. 
Jų utopiečiai turi tiek mažai kaip tik dėl to, kad padalijus šlovę tarp 
daugelio nesumenkėtų taip gerbiama ir aukštinama jų luomo vertė. 
Jų manymu, ypač sunku rasti daug tokių gerų žmonių, tinkamų luo- 
mui, kuriam neužtenka paprastų dorybių. 

Utopiečių šventikai svetur gerbiami ne mažiau kaip ir savo tė- 
vynėje. Tą pagarbą galima matyti iš to, iš ko ji, mano nuomone, ir 
kilo. Kada kariuomenės pulkai grumiasi žūtbūtinėse kautynėse, jie, 
apsitaisę šventais drabužiais, netoliese suklaupia, ištiesia į dangų ran- 
kas ir pirmiausia meldžia visiems taikos, paskui saviesiems pergalės, 
tik ir vienai, ir kitai pusei be kraujo praliejimo. Kai utopiečių pulkai 
ima spausti priešus, jie išbėga į kovos eiles ir neleidžia siautėti prieš 
nugalėtuosius. Jeigu priešai pamato šventikus ir šaukiasi jų, tai pa- 

prastai to užtenka, kad išgelbėtų sau gyvybę, o prisilietimas prie 
besiplaikstančių jų drabužių apgina jų turtą nuo bet kokių karo nuo- 
stolių. Todėl visi kaimynai juos taip gerbia ir taip aukština jų tikrą 
didingumą, nes jie dažnai išgelbėjo kariuomenę nuo priešų, o prie- 
šus nuo savo piliečių. Kartais utopiečių pulkai imdavo trauktis, nu- 
stoję vilties nugalėti, jie imdavo net bėgti, o priešai žudydavo juos ir 
plėšdavo, — ir staiga įsimaišę šventikai nutraukdavo skerdynes, at- 
skirdavo abi kariuomenes ir priversdavo sudaryti ir sutvirtinti taiką 
teisingomis sąlygomis. Ir niekada nebuvo nė vienos tautos, tokios 
rūsčios, žiaurios ir laukinės, kuri nebūtų laikiusi utopiečių šventikų 
šventais ir neliečiamais. 

Utopiečiai švenčia kiekvieno mėnesio pirmą ir paskutinę dieną, o 
taip pat ir metų, kuriuos skirsto mėnesiais pagal mėnulio sukimąsi, o 
metus nustato pagal saulės apsisukimą. Pirmąsias kiekvieno mėne- 
sio dienas jie vadina cinemerinėmis“*, o paskutiniąsias — trapeme- 
rinėmis dienomis: tie pavadinimai pasako tą patį kaip ir „pirmosios 
šventės“, „paskutiniosios šventės“. 

Jų šventyklos pažiūrėti labai puikios: jos ne tik meniškai pastaty- 
tos, bet jose telpa daugybė žmonių, o tai yra labai svarbu, nes šventyk- 
lų itin maža. Jos visos yra tamsokos, ir taip padaryta, kaip sako žmo- 
nės, ne dėl nemokėjimo statyti, o patarus šventikams, nes per didelė 
šviesa blaškanti mintis, o menkesnė ir, taip sakant, abejotina sukau- 
pia dvasią ir kelia religinius jausmus. Ne visų utopiečių tas pats ti- 
kėjimas, tačiau visos tos religijos skirtybės, kad ir kokios būtų įvairios 
ir daugeriopos, visokiausiais keliais siekia vieno tikslo — garbinti die- 
viškąją gamtą. Todėl šventyklose nematyti ir negirdėti nieko, kas ne- 
dera apskritai visoms religijoms. Visas šventąsias pamaldas, būdin- 
gas tik vienai kuriai sektai, kiekvienas laiko savo namo sienose. Vie- 


ŠCinemerinės ir trapemerinės dienos: neaiškios kilmės 
pavadinimai. Tų pavadinimų antroji dalis yra kildinama iš graikų k. žodžio 
hemera — diena. 

šąsias pamaldas jie atlieka tokia tvarka, kuri nė kiek neprieštarauja 
atskirų sektų pamaldoms. 

Todėl šventyklose nematyti jokių dievų atvaizdų, ir kiekvienas 
gali suvokti dievą kokio tik nori pavidalo pagal savo religinį suprati- 
mą. Kreipdamiesi į dievą, jie nemini jokio kito pavadinimo, be Mit- 
ros; šiuo vardu visi sutartinai pripažįsta vieną dieviškosios didybės 
prigimtį. Utopiečiai nekuria maldų, kurių negalėtų sukalbėti kiek- 
vienas, neužgavęs savo sektos. 

Taigi per pabaigos šventes jie nevalgę vakare susirenka į šventyk- 
lą padėkoti dievui už sėkmingai praleistus metus ar mėnesį, kurių 
paskutinė diena ir yra šita šventė. Kitą dieną, tai yra per pradžios 
šventę, anksti rytą jie suplaukia į šventyklas bendra malda melsti sėk- 
mės ateinantiems metams ar mėnesiui, kuriuos šita šventė pradeda. 
Per pabaigos šventes, prieš eidamos į šventyklas, namie moterys puo- 
la po kojų vyrams, vaikai — tėvams, išpažįsta savo nuodėmes, kad jie 
ką nors nederamo padarę arba pareigas nerūpestingai atlikę, prašo 
atleisti tas kaltes. Tad kiekvienas šeimyninės nesantaikos debesėlis 
išsisklaido po tokio atsiprašymo ir jie smagiai nusiteikę gali dalyvau- 
ti pamaldose. O dalyvauti ten nešvarios sąžinės žmogui — nuodėmė. 
Todėl žmonės, jaučią kam nors neapykantą ar pyktį, eina į pamal- 
das tik susitaikę ir apvalę sąžinę, kitaip jie bijosi greito ir sunkaus 
keršto. 

Atėję į šventyklą, vyrai traukia į dešinę pusę, o moterys atskirai į 
kairiąją. Ten jie taip susėda, kad kiekvieno namo vyrai būna prieš 
šeimos tėvą, o moterų eilės gale — šeimos motina. Taip daroma, kad 
kiekvieno žmogaus visus poelgius už namų sektų tie, kurie ir namuo- 
se juos tvarko savo įtaka. Be to, jie rūpestingai žiūri, kad jaunesnieji 
sėdėtų greta vyresniųjų, kad vaikai, sėdėdami šalia vaikų, neišdykau- 
tų per tą laiką, kada jie turi pajusti dievybei ypatingai didelę pa- 
slaptingą baimę, kuri beveik viena daugiausia ir skatina žmones į 
dorybę. 

Utopiečiai per pamaldas neskerdžia nė vieno gyvulio, nes dievas, 
jų nuomone, iš savo kilniadvasiškumo davęs gyvybę visiems gyviams, 

negali džiaugtis krauju ir skerdynėmis. Jie degina smilkalus ir kito- 
kius kvepalus, be to, atsineša daugybę vaškinių žvakių; nors ir gerai 
žino, jog visa tai, kaip ir žmonių maldos, visiškai nesiderina su die- 
viškąja prigimtimi, bet jiems patinka šitoks nekaltas dievo garbini- 
mas, jie jaučia, kad šitie kvapai, šviesos ir kitos apeigos kelia žmones 
ir žadina širdyse norą garbinti dievą. Žmonės šventyklose apsivilkę 
baltai: šventikas apsisiaučia margais, nuostabaus darbo ir formos dra- 
bužiais, nelabai brangios medžiagos: jie neišausti iš aukso ir nepapuošti 
retais akmenimis, bet padaryti iš įvairių paukščių plunksnų taip su- 
maniai, kad darbo verte negali lygintis su jokia medžiaga. Be to, sa- 
ko, kad šitos paukščių plunksnos ir pūkai, jų sudėstymas šventiko 
drabužiuose turi slėpiningą prasmę, kurios aiškinimas, atliekamas 
per pamaldas, primenąs dievo geradarystes jiems, taip pat jų dievo- 
baimingumą ir pareigas vienas kitam. 

Kai tik šventikas, taip pasipuošęs, išeina iš šventyklos, visi iš 
pagarbos puola jam po kojų, iš visų pusių stoja tokia gili tyla, kad 
pačios apeigos kelia kažin kokią baimę, lyg greta stovėtų dievybė. 
Paklūpoję, šventikui davus ženklą, jie vėl pakyla. Tada šlovina die- 
vą, giedodami giesmes ir pritardami muzikos instrumentais, daž- 
niausiai visai kitokiais negu mūsų krašte. Dauguma jų skambesiu 
pralenkia mūsų instrumentus, o kai kurių net lyginti negalima su 
mūsiškiais. Bet vienu atžvilgiu, be abejo, utopiečiai toli mus pra- 
lenkia; mat kiekviena jų muzika, ar ji būtų vargonų, ar žmogaus bal- 
so, aiškiai pavaizduoja ir išreiškia natūralius jausmus, taip garsas yra 
derinamas su turiniu: ar būtų maldos žodžiai, ar koks džiaugsmas, ar 
atsiprašymas, nerimas, liūdesys, pyktis, - melodija puikiausiai per- 
teikia dvasios būseną, prasmę, todėl ji nuostabiai užgauna, apima ir 
uždega klausytojų širdis. 

Galų gale šventikas kartu su žmonėmis iškilmingai kalba švenčių 
maldas, taip sudėtas, kad, visi kartu tardami žodžius, kiekvienas juos 
gali sau prisitaikyti. Širose maldose kiekvienas pripažįsta dievą kū- 
lėju, valdytoju ir visų kitų gėrybių įteikėju, dėkoja už tokią daugybę 
geradarysčių, o ypač už tai, kad, dievo laiminami, patekę į tokią 

valstybę, kuri yra laimingiausia pasaulyje, ir gavę tokią religiją, kuri 
esanti pati tikriausia. Bet jeigu maldininkas suklystų ir už šitą vals- 
tybinę santvarką ir religiją būtų kas geresnio, ką ir dievas labiau lai- 
mintų, tai jis maldauja, kad dievas per savo gerumą leistų jam tai pa- 
žinti; jis pasiruošęs eiti, kur dievas ves. Bet jeigu šita valstybinė san- 
tvarka pati geriausia, o jo religija — tikriausia, tada teduodąs dievas 
jam stiprybės ir pačiam laikytis to gyvenimo ir kad kiti žmonės taip 
gyventų ir taip suprastų dievą. Tiesa, gal utopiečio smalsumui ir tei- 
kia malonumo šitoks religijų margumas. Pagaliau utopietis meldžia, 
kad dievas po lengvos mirties jį pasiimtų pas save: be abejo, jis nedrįs- 
tąs nurodyti, ar tas turi atsitikti greitai, ar vėliau. Jeigu tik galima ne- 
užgauti dievybės didingumo, utopiečiui kur kas bus maloniau patek- 
ti pas dievą po sunkiausios mirties, negu toli nuo jo ilgai ir laimin- 
gai gyventi. Širokią maldą sukalbėję, jie vėl nusilenkia ligi žemės, po 
to pakilę eina pietauti, ir ligi pat vakaro žaidžia ir kariškai mankš- 
tinasi. 

Aprašiau jums, kiek galėdamas teisingiau, visuomenės santvar- 
ką, kurią aš laikau ne tik geriausia, bet ir vienintele santvarka, visai 
teisėtai vadintina „visuomenės“. Mat kitur kalbą apie visuomenės 
labą rūpinasi tik savo labu. O čia, kur nėra privatinės nuosavybės, 
žmonės iš tikrųjų dirba visuomeninį darbą. Ir čia, ir ten kitaip būti 
negali. Iš tikrųjų kitose šalyse kiekvienas žino, kad ir visuomenei 
klestint jam teks mirti badu, jeigu pats savimi nepasirūpins. Todėl 
jis priverstas labiau žiūrėti savo reikalų, kaip tautos, t. y. kitų. Čia, 
kur viskas priklauso visiems, niekas neabejoja, kad nė vienam žmo- 
gui nieko nestigs, jeigu bus pasirūpinta, kad visuomeniniai aruodai 
būtų pilni. Čia nėra nelygaus daiktų pasiskirstymo, nėra nė vieno 
beturčio, nė vieno elgetos, ir nors niekas nieko neturi, tačiau visi yra 
turtingi. Iš tikrųjų, ar gali būti didesnis turtas kaip be jokių rūpes- 
čių linksmas ir ramus gyvenimas? Nereikia drebėti dėl valgio, kankin- 
tis dėl graudžių žmonos reikalavimų, nereikia baimintis, kad sūnus 
liks beturtis, sielotis dėl kraičio dukteriai. Kiekvienas gali būti links- 
mas ir ramus, nesirūpinti, ką valgys jis ir visi jo artimieji: žmona, 

sūnūs, anūkai, proanūkiai, proproanūkiai ir kiti ainiai, kurių ilgą 
virtinę yra pratę skaičiuoti kilmingieji. Utopiečiai nebegalinčiais dirb- 
ti rūpinasi nė kiek ne mažiau kaip ir dabar dirbančiais. Norėčiau, 
kad kas su šiuo bešališkumu drįstų palyginti kitų tautų teisingumą. 
Tegu prasmegsiu skradžiai žemėn, jeigu ten rasiu bent kokią tei- 
singumo ar bešališkumo žymę! Iš tikrųjų, koks gi šitas teisingumas, 
kad dvarininkas ar auksakalys, palūkininkas ir kitas kas nieko nedir- 
bąs, arba jeigu ir dirbąs, tai nelabai reikalingą darbą valstybei, gyve- 
na šauniai ir prabangiai arba dykinėja, arba nereikalingą darbą dir- 
ba, o koks nors padienis darbininkas, vežikas, kalvis ar žemdirbys 
nuolatos dirba tokį sunkų darbą, kurį vargiai pajėgia nudirbti gyvu- 
liai, bet tas jų darbas yra tiek reikalingas, kad be jo nė viena visuome- 
nė negali pragyventi nė metų, o maitinasi jie taip menkai, gyvena 
taip vargingai, kad atrodo, jog gyvuliams daug geriau; jie nedirba 
nuolat tokio darbo, o jų maistas nedaug blogesnis, net skanesnis, ir 
nejaučia jokios baimės dėl ateities. Žmones dabar smaugia tuščias ir 
nevaisingas darbas ir žudo mintis, jog jų laukia elgetos dalia senat- 
vėje. Juk jų padienis uždarbis per daug menkas, kad jo užtektų tai 
dienai, o kad koks likutis būtų kasdieną atidedamas senatvei, nėra ko 
nė kalbėti. 

Ar galima vadinti teisinga ir dėkinga tą visuomenę, kuri teikia 
tokią gausybę dovanų vadinamiems kilmingiesiems auksakaliams ir 
kitiems tokios rūšies žmonėms, tiems dykinėtojams ir pataikūnams, 
niekingų smagumų išradėjams, o nė kiek nesirūpina žemdirbiais, ang- 
lininkais, padieniais samdiniais, vežikais ir kalviais, be kurių nebūtų 
jokios visuomenės? Apkrovusi juos sunkiausiais darbais gražiausiais 
jų gyvenimo metais, visuomenė neatsimena jų triūso, užmiršta di- 
džiules jų geradarystes; kada juos prislegia metai, ligos ir visokie ne- 
pritekliai, parodo jiems šiurkščiausią nedėkingumą ir leidžia mirti 
didžiausiame varge. Be to, iš padienio varguolių uždarbio turtuoliai 
kasdieną šį tą pasiglemžia ne tik klasta, bet ir remdamiesi valstybės 
įstatymais. Tad jeigu anksčiau atrodė neteisinga piktai atsidėkoti 

nusipelniusiems visuomenei, tai dabar tie turtingieji iškreipė 
teisingumo supratimą tam tikrais įstatymais. 

Atidžiai stebėdamas visas dabar klestinčias valstybes ir svarstyda- 
mas jų padėtį, galiu prisiekdamas tvirtinti, jog jos man atrodo ne kas 
kita kaip sąmokslas turtuolių, kurie valstybės vardu rūpinasi savo 
nauda. Jie išranda ir sugalvoja visokiausių būdų ir gudrybių, kad be 
baimės prarasti išlaikytų tai, ką buvo sukaupę įvairiausiomis klasto- 
mis, be to, kad kuo pigiau nusipirktų visų vargšų darbą ir triūsą ir 
juos išnaudotų. Kai tik turtuoliai nutarė valstybės vardu, vadinas, ir 
vargšų vardu, laikytis šitų suktybių, jos jau tampa įstatymais. Šitie 
didžiausi niekšai, nenumaldomu godumu pasidaliję visa tai, ko ga- 
lėjo užtekti visiems, — kaip toli jie nuo laimingųjų utopiečių valsty- 
bės! Išėmę iš apyvartos pinigus, jie panaikino jų troškulį, ir kiek ta- 
da blogybių išnyko, koks nusikaltimų atžalynas išrautas. Juk kas 
nežino, kad, panaikinus pinigus, dingsta visi tie nusikaltimai, už ku- 
riuos kasdieną veikiau yra skiriamos bausmės, negu kad stengiamasi 
nusikaltėlius pažaboti, būtent: apgaulės, vagystės, plėšimai, nesan- 
taika, sukilimai, ginčai, sąmyšiai, žudymai, išdavystės, nuodijimai; 
be to, kartu su pinigais pranyksta baimė, neramumas, rūpesčiai, triū- 
sas, nemiga. Panaikinus pinigus, dingsta netgi pats neturtas, kuris, 
atrodo, vienas geidauja pinigų. 

Kad visa tai būtų aiškiau, vaizduokis sau vienas bergždžius ir ne- 
derlingus metus, kada iš bado žuvo tūkstančiai žmonių. Tvirtinu, 
kad šio badmečio pabaigoje, pakratęs turtuolių svirnus, būtum atra- 
dęs baisybę javų, kuriuos padalijus mirusiems nuo bado ir išseki- 
mo niekas ir nebūtų matęs orų ir dirvos šykštumo. Taip lengvai bū- 
tų galima aprūpinti žmones maistu, jeigu ne tie palaimintieji pini- 
gai, be abejo, puikus išradimas, nurodąs būdą prasimaitinti, bet jie 
vieni ir neleidžia maisto gauti. Neabejoju, kad turtuoliai šitai jaučia; 
jie žino, kad daug geriau, kada nieko netrūksta, negu turėti gausybę 
bereikalingų daiktų, geriau iš baisybės bėdų išsisukti, negu kad 
turtuose skendėti. Man ir į galvą neateina mintis abejoti, kad visas 
pasaulis jau seniai būtų priėmęs utopiečių valstybės įstatymus tiek 

dėl kiekvienam žmogui teikiamos naudos, tiek dėl išganytojo Kris- 
taus paskatinimo: jis savo išmintim negalėjo nežinoti, kas geriausia, 
o per savo gerumą negalėjo nepatarti, ką žinojo esant geriausia. Bet 
tam priešinasi viena pabaisa, visokios pražūties valdovas ir tėvas, — 
išdidumas. Jis matuoja gerovę ne savo pasisekimais, bet svetimais 
nepasisekimais. Ši pabaisa nenorėtų net deive tapti, jeigu neliktų ne- 
laimingųjų, kuriuos ji galėtų valdyti ir iš kurių galėtų tyčiotis. Jai 
reikia, kad jos laimė spindėtų, palyginti su jų vargais; reikia, išsklei- 
dus savo turtus, akinti ir kurstyti jų neturtą. Šita pragaro gyvatė šliau- 
žioja po mirtingųjų širdis ir, lyg kokia žuvis prielipą, trukdo ir nelei- 
džia pasirinkti geresnio gyvenimo kelio. 

Ši pabaisa per daug giliai yra įsisiurbusi į žmones ir lengvai negali- 
ma jos išplėšti, bet mane ima džiaugsmas, kad bent utopiečiams te- 
ko tokia santvarka, kokios linkėčiau visiems. Jie pasirinko savo gy- 
venimui tokius nuostatus ir juos padarė savo valstybės pagrindu ne 
tik labai sėkmingai, bet ir, žinoma, kiek gali numatyti žmogaus pro- 
tas, amžinai. Jie savo krašte kartu su kitomis ydomis išrovė garbės 
troškimo ir nesantaikos šaknis, todėl jiems nėra pavojaus, kad teks 
kentėti nuo vidaus vaidų, dėl kurių žuvo daugelis miestų su ypatin- 
gai saugomais turtais. Kada valstybėje santarvė ir nepajudinami san- 
tvarkos pagrindai, tada jos negali sukrėsti ir sujaudinti net visi kai- 
mynų valdovai, iš pavydo seniai jau ir ne kartą kėsinęsi ją pult, bet 
visada susilaukę atkirčio. 

Kai tik Rafaelis visa tai išdėstė, man tuojau atėjo į galvą, jog ne- 
maža šios tautos papročių ir įstatymų yra ne kas kita, kaip ypatingai 
kvaili prasimanymai, — ir ne tik jų nuostatai apie kariavimo būdą, 
apie apeigas, tikėjimą ir kita ką, bet ypač apie jų visos santvarkos 
pamatą, apie jų bendrą gyvenimą ir maitinimąsi, panaikinus pinigus. 
Pastarasis nuostatas panaikina kilmingumą, gerą vardą, spindesį, 
didybę, t. y. kaip visi mano, tikrąsias valstybės puošmenas. Bet aš ži- 
nojau, kad Rafaelis pavargo bepasakodamas, ir nebuvau įsitikinęs, ar 
jis kantriai išklausys prieštaravimus savo nuomonei, o ypač atsimi- 
nęs, kaip jis barė kai kuriuos už tariamą baiminimąsi, kad gali juos 

palaikyti ne nepakankamai išmintingais, jeigu nesurasią ko nors, už 
ką galima papešioti kitų atradimus. Todėl, pagyręs utopiečių san- 
tvarką ir Rafaelio kalbą, paėmiau jį už rankos ir nusivedžiau namo 
vakarienės sakydamas, kad kitą kartą mums būsią laiko giliau pagal- 
voti apie tuos dalykus ir nuodugniau su juo pasikalbėti. O kad ši- 
taip ir būtų! Tuo tarpu negaliu sutikti su viskuo, ką papasakojo šitas 
žmogus, be abejonės, labai išsilavinęs ir gerai pažįstąs žmonių reika- 
lus, bet, kita vertus, mielai pripažįstu, kad utopiečių visuomenėje yra 
daug tokių dalykų, kurių mūsų valstybėse veikiau linkėčiau, negu 
tikėčiau. 


Antrosios knygos pabaiga 


Iš lotynų kalbos vertė Leonas Valkūnas 


Moras, Tomas 
Mo-182 Utopija / Tomas Moras. - Vilnius: Žaltvykslė: 2007, - p. 115. 


ISSN 1822-6361 
ISBN 9986-06-222-5 


Šiuose „Mokinio skaitiniuose" spausdinamas anglų humanisto T. Moro romanas 


„Utopija“. 


UDK 141.8 


TOMAS MORAS 


UTOPIJA 


Parengė AGNĖ IEŠMANTAITĖ. 
Dailininkė DEIMANTĖ RYBAKOVIENĖ. 


Leido Žalmvykslė, A. Vivulskio 7-208, LT-03221 Vilnius. 
el. p. leidyklazaltvyksle.com 
Spausdino UAB Logotipas, Utenos g. 41a, LT-08217 Vilnius. 
Užsakymas 


Tiražas 1000 egz. 


MMT pa 


ŽALTVYKSLĖ 


